
pentire yon seri imaj santimantal, k ap ret 
grave nan memwa tout lektè, istwa yo fè sans 
et sa kenbe lektè to klouwe jis nan dènye paj 
lan. Mwen jwenn istwa, “JISKA Lamo” vrèman 
touchan. Otè a ekri l ak anpil pasyon. Li 
itilize lang kreyòl ayisyen an jan tout moun 
kap konprann. Kontribisyon Don D. William lan 
vrèman enpòtan pou avansman literati Creole 
Ayisyen an.” 


— MARINIO JEUNE, (ENARTS) 

Don D. William fèt nan yon mwa jiyè nan Dèlma 
vil Pòtoprens, Haiti. Li se yon Powèt, yon 
ekriven, yon lektè e yon oratè tou. Depi tou 
piti l ap viv nan vil natif natal li ak gran 
paran li. Nan laj 17 an, li rantre Etazini 

al kontinye etid li New Jersey toupre paran 
li. Se Etazini li fini etid inivèsitè li. Men, 
se Pòtoprens fòmasyon kiltirèl li te kòmanse 
apre l fin fè konesans ak Coriolan Ardouin, 
Oswald Durand epi Ansi Derose. Depi lè sa yon 
lanmou otantik pou ekriti ak ekri te tabli 
nan fon kè l. Byen antoure epi ankadre nan 
yon fanmi ki pwone lanmou pou lavi, lanmou 
pou Bondye ak tout sa ki bon, Don D. William 
te demontre yon apresyasyon espesyal pou 
ekri pandan li te yon etidyan akonpli. Li 
pran. plezi ekri an anglè, fransè ak Kreyòl 
Aysyen an. Li toujou panse pami tout lang, 
Kreyòl se yon lang ki reyèlman imaje pou 
pwezi, yon lang ki dous ki senp, ki bèl e ki 
sansyèl tou. Li pèmèt gason kou fanm eksprime 
santiman yo ak yon seri ekspresyon ki tipik 
nan lang Kreyòl la. Donk se ak yon grap plezi 
jodi a Don D. William ap pataje rekèy istwa 
GEN PAWÒL PA GEN BOUCH, yon seri tèks ki 
vrèman pasyonan. 

CHAPIT-I1 


JISKA LAMÒ 


Se nan enstiti Haitiano Ameriken ki sitye nan ri kapwa nan 
Pòtoprens, Bètran te rankontre Judite. Bètran te frekante 
Haitiano souvan se la li tap pran yon ti kou anglè depi kèk 
mwa, men se premye fwa je l te tonbe sou Judite. Bètran te 
chita nan seksyon bibliyotèk enstiti a, Judite te anfas li, men 
sanble manmzèl te preyokipe nan yon lekti kaptivan. Ak dis 
min nan fron l, se pa t moman apwopriye pou kikseswa pètibe 
l tèlman li te pèdi nan lekti a. Donk pwoche manmzèl epi 
kòmanse yon ti konvèsasyon amikal, pa tap yon tach fasil. 
Poutan, kwak manmzèl te bay enpresyon l pa twò abòdab, li te 
chaje bèl kalite, dayè se jan de fanm tout gason ta renmen pou 
madanm. Judite te byen elve, li atenn matirite, li edike, li fè 
segondè nan Kolèj Bird, li dekwoche yon diplòm inivèsitè nan 
ENARTS e li tap travay sou metye l. Donk se te yon ti dam ki 
gen avni. Men sa ki siprenan, sèke nan bibliyotèk la anpil jèn 

fanm te gwoupe ansanm pou konvèse, alòske Judite limenm te 
chita yon ti kote apa, li te izole kò ! byen lwen kòmsi li pa t nan 
sèk pèsòn. Bètran te gen yon liv louvri devann l tou, men se 
nan Judite misye te pèdi. Nan panse l, misye di: 

- Ala fanm gen klas papa, manmzèl parèt vrèman debyen, 
mwen anvi pwoche l, kòmanse yon ti konvèsasyon avè l. Men, 
ou kwè l pap repouse m? Paske jan m wè sa, sanble li reyèlman 
konsantre nan rechèch li, sanble tou manmzèl pa kalite fanm 
ki sou ranse. Bon, m pap kite sa rete m, fòk mwen pwoche l 


menmsi Il ban m yon bèk kenbe. 


Apre refleksyon sa, misye kanpe, men yon nonm deside ki pa 
pè afwonte danje. Li mache rive devan Judite, li di: 


- Eskize m madmwazèl, vizaj ou vrèman familye poutan m pa 
ka raple m kote m te wè w. 


Judite, leve tèt gade misye epi l bay yon repons frèt: 


-M pa kwè sa non. M gen trè bòn memwa si n te kontre avan, 
m tap sonje w, m byen si ou twonpe w. 


- Sa byen posib. Men pafwa sa ka rive ke w gen bòn memwa 
poutan ou bliye kèk detay tankou kote w te kontre yon moun. 


- Petèt, men sa pa ka pa m. 
- Bon, piske memwa w osi pafè genlè se mwen ki twonpe m 


Lè misye di sa, Judite souri epi ! pran touse. Bètran di nan kè l 


“manmzèl souri, mwen pran l”. La tou misye pwofite presante 
tèt li: 

- Mwen se Bètran Lafas e oumenm? 
- Judite Pierre-Saint. 

- Anchante Judite. 

Bètran kontinye pale: 

- Sa w ap li la? 


- Yon liv Shakespeare on ekriven anglè ekri, tit li se “Much 


Ado About Nothing”. 

- Se gwo koze. Sanble w trè avanse nan lang anglè a. 

Manmzèl pran pale de pwogrè l, men misye pa t vrèman 
enterese ni nan pwogrè Judite ni nan liv la, misyon l se konkeri 
kè manmzèl. Bètran voye koze monte, jis Judite vin santi 
anmède l, li ranmase tou sa ki te sou tab la mete nan valiz li epi 
l leve pou l ale. Menm kote l kanpe a, I rekòmanse touse ankò. 
Bètran te dèyè l toujou, li mande l: 

- Èske w vle yon ti kafe avan w ale? 

-M pa bwè kafe, li toujou ban m gwo tèt fè mal. 

- Sa w panse de yon ti chokola byen cho, oswa yon vè te? 


-M pa bwè ni youn ni lòt. 


- Nan ka sa, kite m akonpaye w sou wout la. 

- Pa fatige w, se taksi m pral pran pou m monte Petyonvil. 
- Pa gen pwoblèm, m ka toujou mache avè w. 


“Kèt! Eleman sa s-on pongongon”, se lide sa manmzèl fè. 
Poutan, li pa t rejte misye. Yo fè ti mache ansanm, Bètran on 

y 
jan ezitan, li pa konn sa pou ! di manmzèl, li pa vle voye flè. Lè 
yo rive devan lari a, Bètran sifle yon taksi... chofè a vire devan 
yo, Bètran louvri pòt machin nan, Judite antre, men avan l 
fèmen, Bètran di l: 


- Tanpri, m pa vle tande “non” pou repons, m sipliye w Judite 
m ta renmen wè w ankò. 


Manmzèl ap panse sou sa l ap bay misye kenbe kòm repons. 
Men misye pran devan li di: 


-M vle rann sa fasil pou ou, m pap menm mande w nimewo 
selilè w. Men nimero pa m, rele m lè w vle pou w di m kote 
w vle n kontre. Jis pwomèt mwen w ap fè sa, se sa sèlman m 
mande w. 

Manmzèl wè li pran nan pongongon sa vre, kèlkeswa manèv 
l eseye li antrave anba misye. Antretan chofè a kòmanse 
enpasyante, misye di: 

- Nou fini mesyedam? Fò m ale wi. 

Judite di Bètran: 


- Pa gen pwoblèm, m ap rele w, men m pa konn kilè. 


Sou dènye mo sa, taksi a deplase. Lè Bètran rive lakay jou swa 

sa, misye pa t konn kote pou l plase telefòn li. Tout kote l pase, 
telefòn li avè l, paske l ap tann yon apèl espesyal. Tout nwit lan 
se reveye gade telefòn pou verifye si l manke yon apèl oswa yon 
tèks, men Judite pa t rele l. Sou twazyèm jou, misye kòmanse 
pèdi espwa, men se nan moman sa li resevwa yon tèks de fanm 
nan. 


- Ou wè m kenbe pwomès mwen 

misye reponn tèks lan tousuit. 

- Non ou pa kenbe pwomès ou, paske n te dakò pou w rele 

m, men se yon tèks ou voye, sa ki konte sèke ou kontakte m. 
Mwen ta renmen wè w ankò, gen anpil bagay m ta renmen di 
w. 

- Ki jan de bagay konsa, ki si enpòtan? 

- Bon, lè n kontre m a di w, men se demen m vle wè w. 
Mesyedam yo pran randevou devan enstiti a ankò. Vrèman, 
yo kontre jan yo te prevwa sa, Bètran bay manmzèl yon 
kokennchenn akolad, epi li envite ! nan yon ti restoran toupre a 
pou yo manje. Yo rantre nan ti restoran an, Bètran pa kite sèvè 
a met manmzèl chita, se li ki leve rale chèz pou li. Se jènjan l 
ap fè jès womantik. Judite fin chita, ! bezwen konnen sa misye 
gen an tèt, li mande l: 

- Se kisa w vle di m egzakteman? 


Misye demake kesyon an 


- Annou fè kòmann manje n avan, epi n a pale. 

Judite souri, men pandan l ap souri a, manmzèl pran touse, 

se kòmsi depi l ri oswa kòmanse souri, tous la pa twò lwen. 
Bètran pran dlo pou li epi sa rete. Yo fè kòmann manje yo, 
manje vini... Y ap manje, y ap bay blag, pale de anfans yo, kote 
yo te fè primè kòman sa te memorab, yadi yada. Epi Bètran 
chanje sijè bridsoukou: 


- Judite, se vre m pa konnen w twò lontan, men depi m te wè 
w la, kè m te bat pou ou serye, m panse sa se yon siy ke mwen 


gen yon avni avè w. 
Manmzèl depoze kiyè ki te nan men l lan: 
- Èske w konn sa w di a? 


- Wi se mwen ki di l, san m mache pou ou Judite, e m ta 
renmen w vin menaj mwen. 


Manmzèl pa souri ankò, vizaj amikal li te genyen an chanje. Li 


reponn misye yon ton fèm: 


-M ap di w sa seryezman, mwen pa nan pozisyon pou m 
renmen kounye a, gen bagay pèsonèl mwen pa ka di w, men si 
w vle rete zanmi m, mwen pa gen pwoblèm ak sa. 


Repons li bay la fè Bètran panse, manmzèl genlè pa kwè l 
serye, ke l panse li s on vakabon k ap jis file l, pou kouche l 
epi bliye l. Donk Bètran pa t pran repons Judite lan mal, li fè 
konklizyon ke se yon mwayen fanm nan ap teste senserite l. 
Misye di: 


- Pa gen pwoblèm Judite, m aksepte amitye w la. Apati jodi a 

mwen avè w nou se de bon zanmi. 


Judite pete yon sèl ekla ri, konsa ! pran touse tou, lè l fini, l di 
Bètran: 


- Piske nou se bon zanmi, chak fwa n kontre m ap pran foto w. 


Misye dakò. Se jis yon foto ki pwoblèm ki gen nan sa. Yo ri 
kont yo, kontinye bay blag, manje epi Bètran mennen Judite 
nan estasyon taksi pou ! monte lakay li. 


Nèf mwa pase, yo kontinye pran randevou devan enstiti 

a, toutan yo nan telefòn, pale de tou e de ryen, poutan yo 
toujou pa renmen, yo jis zanmi. Anfèt, plis Bètran tande vwa 
manmzèl se plis misye damou fanm nan. Men a chak okazyon 
youn wè lòt, Judite toujou pran selilè l epi ! pran foto Bètran. 
Apre nèf mwa Bètran deside li pap itilize taktik dirèk la ankò 
pou ! mande manmzèl renmen, pito li deside itilize yon lòt 
metòd. Misye s on nonm ki trè kreyatif, chak fwa li kontre 
Judite li fè yon bagay diferan. Gen jou l konpoze pwezi pou 
manmzèl, gen jou li simen flè tout atè devan enstiti a epi l 

di manmzèl gade salte yon moun fè la jis pou Judite ka wè 
bann roz yo epi manmzèl met men sou kè l pou l rele “Waw, 
se ou k fè sa Bètran?”... Epi yo toude pran ri. Gen de jou tou, 
misye mache ak gita ! jwe mizik pou manmzèl. Tout moun k 
ap obsève ka wè de moun sa yo se te de pijon ki nan manti, 
youn renmen lòt, poutan yo di yo jis zanmi. Rive sou onzyèm 
mwa Bètran kòmanse fatige nan pouswit la. Li tap pale ak yon 
zanmi l ki rele Caleb, li di misye: 


- Caleb, m ap file yon dam depi kèk tan, men dam nan vle fè 
zanmi sèlman avèk li. Sa w panse m dwe fè? 

- Bay vag monchè, si fanm nan ap fè enteresant konsa, ou paka 
kole nan kòl toujou. 


Bètran tande sa Caleb di a, men misye pa t koute Caleb. Nan 
pwochen rankont yo, Bètran di Judite: 


- Mwen ta renmen konn kote w abite. 


- Ou konnen Bètran, se pa yon pwoblèm pou m montre w kay 
mwen, men manman m pa moun ki akeyan, donk mwen pap 
janm mennen yon zanmi m al pran malonnèt lakay mwen. 


- Eben, nan ka sa a, m deside mennen w lakay pa m. 


Manmzèl dakò san l pa poze kesyon. Yo pran wout pou kay 
Bètran, lè yo rive, manman Bètran te tèlman kontan, l pa konn 
kote pou l mete kò l ni kisa pou l ofri Judite, se premye fwa 
Bètran mennnen yon fi nan kay la. Papa Bètran menm pou 
enpresyone manmzèl, pwofite ranje bouch li epi mete bwat 
fransè l deyò, paske se yon okazyon espesyal, sitou Judite te bèl 
timoun. Depi nan pòt, manman Bètran di misye: 


- Bètran, sa se yon bon ti grenn. Ou dwe kenbe l, renmen l ba 
li afeksyon ke l merite 


Si yon manman pale konsa de yon fanm sa siyifi, misye te fè 
bon chwa. Yo pase bon tan ansanm epi lè nwit tonbe, manmzèl 
monte lakay li. Depi jou sa lye rankont lan chanje, se pa t 
devan enstiti a ankò, men se lakay Bètran. Sou douzyèm mwa, 
Bètran rele manmzèl, li envite l fè yon ti sòti e misye propoze 

l pou mete yon wòb blan sou li, Judite aksepte. Yo rankontre 
lakay Bètran, misye mennen l Kenskòf pou admire bèl peyizaj. 
Judite te renmen sa anpil, li te twouve ti vwayaj sa a trè 

womantik. Bètran te tou pwofite mande l: 


- Judite mwen konnen w ap teste m lontan, men w pa panse 
mwen pwouve m ase, ke mwen serye, m renmwen w e m pa wè 
lòt fanm ke ou. Tanpri kite m antre nan vi w, mwen vrèman 
damou w Judite, lannwit se ou ki nan rèv mwen, lajounen se 
ou ki motivasyon m, a midi se ou ki fòs mwen e menm lè m 
poukont mwen se ou ki toujou kote m. Tanpri, sensè avè m 
kisa pou m fè anplis? Wi Judite di mwen pouki w pa vle banm 
yon chans. 


Manmzèl met ti men l sou kè Bètran, li di: 


-Ou s on gason m apresye anpil, m renmen pase tan avè w, 

m renmen wè souri w, menm sant ou m renmen pran, m pa 
bezwen di w anyen plis, men gen yon bagay mwen dwe fè avan 
ke m ba w yon repons. 


- Judite, èske w gen yon lòt nèg ou vle kite avan w reponn 


mwen? 


- Non se pa sa ditou, si pou m ta pataje kè m ak yon gason, se 
ou k tap jwenn li byen avan. 


Lè Bètran tande pawòl sa a, sa fè misye plezi anpil. Donk 
misye vin gen ase asirans pou l kontinye konkèt la. Misye di: 


- M renmen w tèlman Judite, pran tout tan w vle, mwen pap 
pouse w. Okipe w de sa ou dwe fè men mwen vle yon siy ke w 
apresye m toutbon vre. Manmzèl rale pla men Bètran epi l ekri 
adrès kay li ladan l. 


- Men adrès mwen, men pa vizite m, si m pa otorize w fè sa. 

- Ou mèt konte sou mwen. Tande non, èske zanmi konn bo 
lòt? 


Manmzèl ri anmenmtan li pran touse tou. 
- Men poukisa w mande m sa? 
- Paske m anvi ba w yon beze d amitye. Sa w di nan sa? 


Bètran pa menm tann li reponn, misye akeyi manmzèl ak yon 
ti beze sikre sou tèt bouch, men li vin pran gou, li kontinye, 

ti beze d amitye a chanje an beze lanmou, ki chaje pasyon ak 
santiman, dayè Bètran t anvi sa lontan, w a di se dezè ki jwenn 
lapli. Rive yon lè, manmzèl reyalize misye ka al pi lwen li leve 


kanpe li di: 
- Mwen dwe ale kounye a. 


Youn pran men lòt epi yo pran wout lakay. Jou ap pase, mwa 
ap pase, de zanmi yo vin pi zanmi toujou e yo prèske rive 

sou dezan. Poutan yo toujou pa t renmen, bon se sa yo di. 
Bètran te tèlman santi l asire ke ! gen fanm nan, li desann nan 
yon magazen bijou, l achte yon bèl bag fiyansay pou li ka fè 
lademann e li prepare ! nan pwochen rankont pou l fè sa. Men 
misye pa tande bwi Judite, alòske l te konn kominike chak jou 
ak manmzèl, li pa t nan abitid Judite pou l pa tèks oswa rele 

l oubyen vizite l lakay. Vwala yon semèn fini misye pa tande 
Judite, sa te vrèman dwòl. Misye te malad, li kòmanse enkyete 
serye, li tèks manmzèl san repons, li rele manmzèl se mesaj ki 
monte, li sonje manmzèl te di l pa vizite l san pèmisyon. Sou 
dezyèm semèn misye pran wout kay Judite. Lè l rive, l frape 
pòt epi yon dam louvri. 

- M ka ede w? 


- Wi madam, mwen se Bètran, yon zanmi Judite. Mwen te 
pase wè l kòm mwen nan zòn nan. 


Dam nan fè misye antre chita nan salon, li di l: 


- Bètran ou mèt rele m Berenis, mwen se manman Judite. Ou 
vle yon ti te pou w bwè? 


- Wi, tanpri. 

Berenis pote yon tas te pou li, epi l chita anfas Bètran. 
- Depi kilè w rekonèt Judite? 

- Bon, n ap kouri sou de zan. 


- Manmzèl pale de ou anpil, tout manm fanmi an konnen w 
alòske n potko janm wè vizaj ou avan. Tèlman Judite pale byen 
de ou ak tout moun, menm kote a Berenis leve epi I bay Bètran 
yon akolad sere ki dire plis ke senk minit. Apre li di l: 


- Ban m mennen w nan chanm Judite. 


Yo pran direksyon eskalye, louvri pòt chanm, VAP! Bètran pa 
konprann, misye sezi pou l mouri... depi se foto Judite te pran 
de li, tout nèt afiche nan mi chanm Judite. Mi yo kouvri ak 
foto Bètran, misye oblije mande Berenis èske Judite ok? Berenis 
pa reponn, li vanse bò kwafez la epi li lonje yon lèt bay Bètran, 
li pa tap kriye men se kòmsi dlo tap bouyi nan je Berenis, zye 

l te tou wouj. Bètran dekachte anvlòp la devan Berenis epi l 

kòmanse li 1: 


- Bètran, ou se yon gason vrèman espesyal pou mwen, lèt sa se 
pou ou mwen kite l, e si w ap fè lekti l ou va konprann rezon ki 
fè m potko ka ba w yon repons. Pa panse mal de mwen, mwen 
pa mechan, tanpri pa panse m tap matirize w oswa fè w soufri, 
mwen vrèman renmen w Bètran, mwen pa janm sispann panse 
avè w. Pafwa mwen konn reve ke nou deja ansanm, wi plis m 
pase tan avè w, se plis mwen fou pou ou. Men m pa t ka ba w 
plis espwa tan ke m pa t gen konfimasyon doktè m. 'Twazan 

de sa doktè te revele mwen fè kansè nan poumon m. M pa t 
vle pale sou sa ak pèsòn, mwen te izole tèt mwen epi se konsa 
mwen vin kontre w. Dabitid mwen tap repouse w, men ou si 
pèsistan, a plizyè repriz mwen fè efò pou m di w kòman mwen 
ta anvi ou touche m, anvi pase tan avè w, men lè m sonje eta 
m, mwen pa t vle ba w espwa, donk se sèlman amitye m te ka 
ofri w jis mwen te jwenn asirans ke sitiyasyon m tap amelyore. 
Bètran tanpri, pa panse w pa gen valè pou mwen, se akoz de ou 
mwen jwenn lajwa, chak foto mwen pran de ou fè m anvi viv, 
chak foto m kole nan mi mwen, fè m anvi wè yon lòt jou. M 
renmen w anpil Bètran, m jis pa t ka di w sa paske m tap tann 
bon nouvèl de doktè m yo ki te di m gen chans apre yon dènye 
operasyon ke l posib pou m ranpòte yon viktwa sou maladi a, 
se bon rezilta sa mwen tap tann avan mwen te di ou yon bèl 
“Wi” ak kesyon ou te poze m nan, men doktè yo te di m tou si 
sa pase mal mwen ka pa leve ankò. Avan mwen te rantre lopital 
pou operasyon an, mwen te di manman m si operasyon an 
reyisi dechire lèt sa, men si li echwe pou li kontakte w epi ba w 
lèt sa pou mwen. Kèlkeswa sa ki rive m, pran kouraj zanmi m, 


m renmen w anpil Bètran. 


Bètran fini lekti a, misye rekile de pa, janm li prèt pou kase 
nan pwen kanpe. Li chita sou kabann nan epi l mande Berenis: 

- Kote Judite? 
- Sa mal pase sou tab operasyon an. 


Berenis lage yon sèl rèl “sa mal pase wi Seyè”. Berenis pa t gen 
de, se sèl pitit fi a li te genyen, madanm nan kriye tankou ti 
bebe. Bètran kriye pi mal toujou, misye pran kouraj mande 
Berenis: 


- Pouki l pa t kontakte m avan? 


- Nou te pwopoze l sa, men Judite pa t vle kite w ak dènye 


memwa sa a de li. 


Bètran pa konn ki pye pou ! met devan pou l kite chanm nan. 
Malere a dezole, li santi I san vi, se kòmsi kè l sispann bat depi 
1 fin fè lekti lèt la. Li pran fòs li mache pou l pran yon taksi. 
Men misye tèlman dekouraje pou n pa di dezespere, li pa 
prete atansyon ak anyen ni devan l oswa dèyè l, se Judite k ap 
domine l. Li pa gade pandan l ap travèse lari a, nan moman sa, 
yon kamyon dlo rantre sou li ak fòs, frape misye. Berenis pa 

t twò lwen, lè l tande bri aksidan an madanm nan kouri sou 
tèt pou pote sekou, epi se Bètran ki atè a, li rele anbilans, epi 
Berenis leve tèt misye atè a, tonbe rele l nan non l byen fò... 
Bètran, Bètran, Bètran... Misye louvri je l toupiti epi l fè yon ti 


souri, l di: 
- Judite, m renmen w jiska lamò. 


Se te dènye mo Bètran epi l kite sa. 

Nan vil Miragwan te gen yon jèn evanjelizatè ki te vin trè 
popilè. Misye te gen apeprè trant kat rekòt kafe sou tèt li, men 
fanmi ak zanmi te kontante yo rele l “Pastè Adriyen”, paske 
eleman sa te renmen Bondye nan yon pwen ki ineksplikab, 
misye pa t negosye nan adorasyon l pou Bondye, nou ka menm 
ajoute pou n di se te yon relijye san fay. Prèske tout kote l pase 
bib li toujou nan men l. Anplis de sa, pèsònalite Adriyen te 
vrèman atiran, li chaje bèl kalite, respekte moun, li akeyan, li 
ospitalye, li apresye kretyen parèy li yo epi se te yon nonm ki 
ranpli sajès, kèlkeswa kote w ta kache, fòk li twouve w pou l 
salye w. Se pa etonan pifò moun te gen anpil admirasyon pou 
li. Lè Adriyen fin fè yon diskou, tout asistan santi kè yo lou 
tèlman pawòl li te gou. Menmsi w te fatige dènye eta, depi w 
tande diskou Adriyen w ap reprann fòs. 


Adriyen te gen senk ane maryaj. Li te gen yon ti pitit fi ansanm 

ak madanm li Jezila, yon ti dam Okay. Apre maryaj yo, 
Adriyen ak Jezila te kontinye damou tankou de pijon, mete sou 
sa yo toude te gen yon kwayans ki fò nan Bondye. Men apre 
senk ane maryaj, yo te kòmanse gen ti pwoblèm detanzantan. 


Se konsa, Nèldine yon jèn ti dam venn katran apènn ki te fèt 
Miragwan men ki leve Pòtoprens, te debake nan vil la. Se te 
koutim li, chak ane nan tan vakans pou pase kèk mwa avèk 
grann li, yon granmoun tout moun te konnen nan non Grann 
Nana, li te fè pati menm kongregasyon ak Adriyen. Poutan, 
Grann Nana se youn nan moun ki pa t bay Adriyen okenn 
respè. Kwake Grann Nana pa t nye kapasite Adriyen, poutan 
nan zye l, misye pa t gen matirite ase pou l okipe yon pozisyon 
osi serye nan kongregasyon an. Pou rezon sa, granmoun nan te 
salye Adriyen raman el pa t janm te nan pale anpil avè l. 


Grann Nana toujou apresye lè Nèldine vin pase tan kote l. 
Nèldine sa, hum! Se tande w tande bèl timoun. Se te yon ti 
dam po nwa fonse, cheve l pa t long, li pa t gwo e li pa t mens 
nonplis. Li te gen yon ti fòm koka, w a di se Bondye menm 

ki te fè ti pitit la si byen menm defòmasyon l genyen te fè l pi 
bèl toujou. E palan de defòmasyon, fò n di danti manmzèl pa 
t pafè, kanin li yo te yon jan kwochi, poutan yo te ajoute sou 
bote manmzèl, lè I souri se waw! Si w te chagren, ou jwenn 
lajwa e si w te kanpe, fò w ta chita pou w admire bote kreyòl 
sila a. E si w pa santi anyen ditou, kwè m si w vle ou dwe al wè 
yon doktè paske w gen yon bagay ki pa t mache. Manmzèl pa t 
konn sèvi ak makiyaj, li te gen yon bote natirèl e lè l mete yon 
abako byen plake, pou l ap defile nan vil Miragwan, ayayay! 
Se kòmsi ou te mèt tou voye televizyon w jete, paske fikse 
manmzèl k ap mache tap distrè w ase. Lè sa tout jèn gason 
kanpe sou de ran, menm vye lepè aje te santi yon pati nan kò 
yo monte. Imajine si fanm sa te makiye, se pa ti malè l pa tap 

fè. Poutan li pa t yon dam ki te chofe ni ! pa t gen pye lejè 
nonplis, dayè menm yon ti menaj li pa t genyen. Se tout tan 
marenn li pran farouche l, lè l di: 


- Nèldine, pou jan w bèl timoun, kòman w fè pa gen yon ti 
mennaj? 


Marenn te menm kòmanse enkyete pou di: 


- Mezanmi pinga se gason manmzèl pa renmen non. Paske m 


twouve sa vrèman biza. 


Men se pat sa, se jis nan moman sa ti menaj pa t yon priyorite 
pou li. Se edikasyon l, manmzèl te bay plis enpòtans, li te nan 
twazyèm ane nan ENARTS. Se yon ti dam ki te trè edike e ki 
te chaje kreyativite, dayè sa te aparan sitou lè l ouvri bouch epi 
l mete bwat fransè ! deyò se woy manman! W a tou anvi dòmi 
tèlman pawòl nan bouch ti dam nan te sikre. Anplis de gason, 
Nèldine pa t yon moun ki te relijye, sèvi Bondye pa t enterese l. 
Manmzèl te plis renmen detant, sòti al kay zanmi, al nan bal, 
pase bon tan epi rantre lakay. 


Yon dimanch Grann Nana pa t santi l twò byen, Nèldine te 
akonpaye l nan reyinyon jou sa paske l te yon ti jan enkyete 
pou grann li pa t ale sèl. Se okazyon sa ki mennen Adriyen fè 
rankont Nèldine. Fò n di tou rankont lan te yon ti jan dwòl. 
Nan fen reyinyon an, Adriyen fin salye Grann Nana, yon 
granmoun ki pa konn nan twòp pale ak misye di li: 


- Adriyen, ou wè gwosè pitit pitit mwen? 


- Toutbon? Waw! Ou vrèman beni Grann Nana 

- Ou mèt di sa fò Adriyen 
Adriyen vire, li wè Nèldine, li salye manmzèl epi li mande l: 
- Kòm se premye vizit ou. Kòman ou te trouve sesyon an? 


Manmzèl souri... Woy! Menm kote a kè Adriyen fè vap! sa 
fonn kon bè maryann ou te lage nan dife. 


-M panse l te byen, men sensèman sa pa vrèman enterese m. 
Misye te dwe kite konvèsasyon an lamenm epi pousuiv wout 
li, men li te pran nan kouran l kontinye konvèsasyon an, yon 
fason pou l wè manmzèl ankò. Li di l: 

- Pou konbyen tan w bò isit la?” 

- Twa mwa. 

-A bon! Ou konnen Nèldine, nou gen yon pwogram lekti 
labib ki apènn fòme, n ap reyini chak samdi isit la pou pratik. 
M ta renmen w jwenn nou e petèt ou ka byen renmen jan l 
deroule. 


Manmzèl vin souri ankò (Adriyen ozanj). 


- Vwa m pa bon epi mwen pa pran plezi nan okenn aktivite 
relijye. 


- Mwen konprann ou, men ou ka toujou eseye. 


Adriyen rive konvenk manmzèl jis li aksepte. Pandan tout 
konvèsasyon an konsyans misye ap kale l, paske ! konnen byen 

l ap jwe ak dife epi se li ki pi byen plase pou ta konn sa. Men ti 
fanm nan gen pouvwa, kap misye pran van, tèt li pati. Menm 
swa sa Adriyen tèlman tap panse ak fanm nan, li fè yon rèv 
dwòl, li wè se Nèldine k ap fè lekti yon pasaj nan bib la epi se 
li sèl ki chita nan asistans lan. Misye reveye, rèv la pètibe l epi l 
pran priye. Madanm li remake l toumante, li mande l: 


- Cheri ou ok? 
-Wi m ok. 


Epi sa pase. Lè samdi rive pwogram lekti kòmanse, Nèldine te 
la tou. Manmzèl deja gen bèl vwa, li pran sesyon lekti a pou 
li. Tout patisipan te satisfè de pèfòmans manmzèl, gen nan 

yo ki te menm sezi aprann se premye fwa Nèldine patisipe 
nan pwogram nan. Manmzèl te resevwa anpil felisitasyon pou 
bon travay li. De mwa pase konsa, yo kontinye pwogrese epi 
yon samdi pratik fini, tout moun ale, Adriyen tap finalize kèk 
papye avan l pati. Se konsa yon moun sonnen pòt imèb lan. 
Adriyen louvri... Nèldine ki te bliye valiz li, manmzèl antre 

li pran valiz la e li sou wout soti. Adriyen ak yon vwa ezitan 
mande l: 


- Nèldine si se pa twòp, èske w ka ede m ak kèk fòm m ap 


ranpli? 
- Wi, m dispoze si sa pap pran twòp tan. 


- kòm yo di “Men anpil, chay pa lou” donk n ap fini nan de 
tan twa mouvman. 


Nèldine aksepte, toude chita ranpli fòm. Lè yo fini, Adriyen 
propoze manmzèl pou depoze l lakay Grann Nana. 

Yo monte machin ansanm epi yo pran wout pou kay Nèldine. 
Lè yo rive bò yon ti restoran, Adriyen mande l: 


- Mwen pa konn pou ou Nèldine, men m ta pran yon ti bagay 
pou m manje. Sa ou panse? 


- Se yon bon ide, paske sak mwen vid tou. 


Yo rantre, yo manje, yo bay kont blag yo epi yo pran wout 

lan ankò, fò l te nan dizè diswa konsa lè yo rive devan kay 

la. Misye desann e li akonpanye manmzèl nan pòt la. Yo di 
orevwa youn lòt epi Nèldine bay Adriyen yon akolad, men 
Adriyen pa t kontante ! de sa, yon san monte misye li panche 
l anbrase Nèldine. Se pa t yon ti beze konsa konsa, se te yon 
opòtinite misye tap chèche depi byen lontan, se jan de beze 
moun ki amoure pataje. Okòmansman Nèldine aksepte l, apre 
yon ti tan li repouse Adriyen epi l rantre. Li rale pòt dèyè l ak 
fòs san l pa di babay. yon siy Nèldine te fache anpil. Menm 
kote a, yon lawont anvayi Adriyen kwake pa t gen pèsòn ki te 
wè ensidan an. Konsyans li te kòmanse repwoche 1. Lè l rive 
lakay li nan pwen manje, li monte kabann tou dwat. Jezila 
konprann se paske misye tèlman fatige, se pa abitid Adriyen 
pou pa konvèse avè l avan l monte kouche, poutan se lespri 
misye ki te chaje, I kontrarye paske lan demen dimanch li gen 
pou l preche. Adriyen tèlman kontrarye, nan mitan nwit li 
reveye, ! pran mande tèt li èske l ap gen kouraj ase pou l preche 
nan maten sou platfòm nan devan tout moun. Misye pran 
priye an silans, mande padon e menm kriye nan kè l. Nan 
demen l pran kouraj, li bay yon prèch rabache ki san nanm, 
san vyann, san vi. Tout moun ka wè se pa t Adriyen ki te avèk 
yo. Men pandan tout sesyon an, je l toupatou, lap chèche 
Nèldine. Manmzèl pa t vini jou sa e sa te kraze misye plis 

toujou. Reyinyon fini limenm ak fanmi l pran wout lakay, men 
se pa t misye ki tap mache. Apre yon bon ti tan, Nèldine voye 
yon tèks pou li sou selilè l. 

-M bezwen pale avè w aswè a. M ap tann ou a 8-è lakay. 

Kè Adriyen te sote, men li kontan resevwa mesaj la. Li li ! 
plizyè fwa e li gen nan panse l manmzèl pral blame l, e menm 
eksploze sou li, bon se avèk rezon. Limenm tou li anvi mande 


padon petèt sa kab sove amitye yo. Adriyen di madanm li. 


- Cheri, m ap vini mwen vin sonje m te gen pou m rankontre 
yon zanmi pou yon pwogram n ap met sou pye mwa pwochen. 


- Ok Adriyen, pa rantre twò ta. 
Misye pati nan direksyon kay Grann Nana, li rive, frape, 


Nèldine louvri. L envite l chita. Manmzèl fikse misye pou 


plizyè minit san di yon mo; se kòmsi je yo tap pale ansilans. 


Nèldine di l: 

- Pouki ou fè m sa? 

-M pa gen yon repons nonplis Nèldine, se jis... 
Manmzèl koupe misye sèk, li ensiste ak menm kesyon an 
- Di mwen non, pouki w fè m sa? 

- De kisa w vle pale Nèldine? 


- Adriyen, m vin isit la pou m pase yon ti tan ak grann mwen, 
men depi premye rankont nou, ou vire lòlòj mwen, se ou ki 

nan tèt mwen. M konnen w marye, m konnen w gen yon 
timoun e ou gen responsablite. Poutan, m pa ka dòmi; se ou k 
nan rèv mwen. Mwen menm aksepte fè pati gwoup lekti a jis 
pou m ka pi pre w, epi lè ou anbrase dènyèman an, se kòmsi ou 
touye m frèt. M te nève paske m konnen oumenm avè m pap 
ka janm mache jan m ta vle a. 


- Nèldine, se mete pou w ta mete w nan plas mwen, pou ou 

wè jan m ap soufri depi jou sa tou. Tout jan m vire, tou sa m 
fè, m gen pwoblèm paske se ou m wè devan m. M renmen 
madanm mwen, fanmi mwen ak sèvis mwen; poutan se kòmsi 
m ap mennen yon vi doub paske malgre tout efò, m pa ka efase 
w nan panse m kwake m priye souvan. Pafwa m chita epi m 
mande “Se Kouman madanm mwen pral wè m si l aprann de 
mwen? Èske Bondye va padone m?” Franchman m pa konn sa 
m ap fè ankò Nèldine. Menmsi m te byen avan, depi m wè w 
tèt mwen pati, m pran plezi gade w, menmsi m pa touche w, m 
santi m satisfè. Nèldine, vin chita kote m e di m kisa w panse 
ni-ka fè... 


Nèldine deplase l vin chita kote Adriyen. Li di: 

- Nan ka sa Adriyen, sa n ka fè? 

- Sensèman Nèldine, mwen san repons tou. 

-M panse ak sa ou di yo tou Adriyen e mwen wè jan sa difisil 

pou ou. Men m prè pou m fè nenpòt sa w vle. M jis vle zanmi 
w. 

Kèt! ti pitit la pa rann bagay la fasil menm pou misye. Adriyen 


santi lang li lou, ! pa konn kisa pou l di, ki sa pou l fè. Pandan 
misye ap kontinye reflechi, manmzèl plake yon beze cho sou 


0022 PASTÈ ADRIYEN 


bouch li. La tou, yo pran bo de zye fèmen, yo pa mande rete, 
outadi se yon dèzè ki te swaf dlo. Konpòtman sa bay enpresyon 
yo te deja bliye tout diskisyon yo te gen avan; tout refleksyon 
yo sot fè vole gagè, yo pran karese youn lòt. Rive yon lè 
manmzèl pran men misye, li di l an al nan chanm nan pou 
Grann Nana pa siprann nou. 


Misye leve, li suiv li tankou yon towo bèf y ap mennen labawa. 
wadi se yon moun tèt vid ki pa gen anyen nan sèvo l. Tou sa l 
wè se bebe a. Li pèdi tèt li. 


Vrèman vre yo rive nan chanm nan, manmzèl wete rad li, mete 
l toutouni epi lonje kò ! sou kabann nan pou Adriyen mete sik 
sou bonbon 1. Adriyen kanpe, ! kòmanse deboutonnen chemiz 
li, pandan l ap admire ti pitit la. Outadi se pla prefere l yo plase 
devan l. Jis imajine jan misye anvi devore nouriti sila a, men 

se nan moman sa bon nanm Adriyen retounen sou li. Nan kè 
Ili di “O Bondye, sa m ap fè konsa? se vre bote fizik madanm 
mwen pa menm ak Nèldine, men kouman m ka fè peche sa a, 


ede m non tanpri”. 


Apre refeksyon sa, se kòmsi yon fòs espesyal rantre sou 
Adriyen. Misye reboutonen chemiz li, li pran yon wòb ki te 
toupre, li kouvri Nèldine epi li di: 


- Nèldine si m di w, m pa gen santiman pou ou se pi gwo 
mantè m ta ye. Kè m bat fò anpil pou ou. M tèlman renmen 
w Nèldine, m pap ka viv ak tèt mwen pou m ta wè se mwen 

ki gate repitasyon w ak avni w. Pafwa lanmou soufri pou bon 
rezon. M pwomèt ou sa, w ap toujou gen yon plas espesyal nan 
kè m, w ap toujou zanmi m, men m pa ka ba w plis pase sa. M 
espere w konprann mwen. 

Sou dènye mo sa, Adriyen pwofite mande l padon: 

- Padon twa fwa, padon san fwa, padon mil fwa Nèldine pou 
reyaksyon yèswa ak aswè a, mwen te vrèman deplase. Mwen 
espere ke w va twouve yon plas nan kè w pou w padone m, epi 
w a bliye sa. 

Manmzèl anbrase Adriyen epi tou dousman li di l: 


- M padone w, mwen konprann ou. 


Adriyen di l mèsi, manmzèl abiye l, yo retounen nan salon an, 
yo bwè yon ti kafe byen cho, epi misye ale. 


Lè Adriyen rantre lakay li, Jezila te nan kwizin ap lave kèk 
veso. Misye apiye nan pa pòt la epi l pran san ! pou admire 
madanm li pou yon ti tan. Jezila vire gade l, li di: 


- Ou ok Adriyen? 


- Wi konnen cheri, m toujou okipe nan lòt aktivite, m pa janm 
pran tan pou m admire bote w. Ou vrèman bèl Jezila 


Adriyen mache sou Jezila, epi li pase men nan ren l, li di l nan 
zòrèy: 


-M renmen w anpil Lala, nenpòt sa m te fè w ki mal, mwen 
vrèman dezole, padone m. 


Lè sa, Jezila reponn: 


- Adriyen, m toujou fè w konfyans, m konnen tèt ou pati pou 
Nèldine. M wè sa depi kèk tan. 

- Toutbon? 


- Wi, m se fanm Adriyen e m pa egare, men cheri m fè w 


konfyans. 


Adriyen anbrase Jezila, I fè manmzèl kite rès veso yo epi yo 
monte nan chanm, pou yo fè lanmou pou tout de mwa yo pa t 


kontre yo. 


Nan demen matin dimanch, Adriyen bay yon prèch l pa janm 
bay depi l te nan kongregasyon an. Pandan misye tap preche 
je l tonbe sou Nèldine, men fwa sa se li ki souri; se kòmsi l te 
vle di manmzèl mèsi anpil. Tout moun te ka santi misye te gen 
lajwa nan kè l et yo tout te satisfè. Apre sesyon an fini, Grann 
Nana ki pa t siye twòp avèk Adriyen te rele I sou kote epi 
granmoun nan di l: 


- Adriyen ou se yon bon moun. Mwen vin aprann apresye w 
anpil, kwake w s-on jèn gason, ou plen sajès e ou chaje ladrès. 
Mwen wè e m tande tou sa k te pase yèswa pandan ou tap 
pale ak Nèldine nan. Mwen te dèyè fenèt la. M te tande tout 
konvèsasyon an. Franchman m apresye chwa w fè a, ou se yon 
nonm de byen. 


Epi Grann Nana bay Adriyen yon akolad. Depi lè sa granmoun 
nan vin fanatik Adriyen. Yo tèlman vin gen yon amitye solid, 
avan l mouri Grann Nana egzije se Adriyen sèlman ki pou fè 
diskou antèman l. Si se pa sa yo mèt antere l konsa. 

Fanmi Accillien tap viv nan twa chanm kay yo te lwe nan 
lokalite Dèlma-33. Panèl Accillien, se te mari yon dam Jeremi 
ki rele Florence. Li te oblije pati al Etazini pou chache travay 
epi kòmanse pwosesis rezidans pou rès fanmi an. Misye te san 
repwòch pa fason li te pran swen fanmi l. Chak de semèn li 
degaje l voye sa l genyen pou madanm li, ak de mesye li yo, 
Samyèl ak Andre. 


Samyèl s-on jennonm ki te fèt tou adilt, nou ka di se yon jèn 
gason ki trase avni l tou sèl. Depi kòk chante nan maten jis 
rive aswè, se zafè edikasyon l ki preyokipe l. Andre menm 

te konplètman diferan, li ak frè l se te jou ak nwit. L pa t 
enterese lekòl, tout tan se pote move nòt lakay, li te brigan 
anpil ; toujou nan goumen, epi l te renmen sòti ak zanmi. 
Donk sa klè, l pa t bay zafè lekòl regle anyen pou li. Rezon k 
fè sa, se paske tout sa l te vle, li te jwenn li imedyatman. Li jis 

pran telefòn rele papa l ki Etazini epi san pèdi tan, li genyen l. 
Donk, lè w alèz konsa ki motivasyon ou genyen pou w travay 
di lekòl? Se konsa Andre te panse. 


Poutan, Samyèl pa t janm konte sou sa papa l te voye; dayè 
kit li te jwenn kit li pa t jwenn misye se liv li ki te konte pou 
li. Florence, manman yo te yon ti jan toleran; se manman 
kòm tout manman. Olye pou l fè Andre fache, l pito dòlote l. 
Menm lè misye fè gwo dezòd, manmzèl toujou pase sou sa, l 
pa janm pataje konpòtman l ak papa a kwake yo pale souvan. 


Pafwa pou antre nan santiman Andre, Florence konn di: 


- Samyèl gen pou rive lwen nan lavi e se li k ap pran tèt fanmi 
an demen, kanta pou ou Andre se yon initil w ap toujou rete. 


Ou ta panse, pawòl konsa ta antre nan santiman Andre, 
poutan misye pa menm touche, okontrè misye fè pi mal. 
Toude mesye yo te trè saj, Florence te fè yon ekselan travay 
nan domèn sa. Samyèl te gen yon tanperaman rezève, Andre 
limenm te relaks e kwak li pa t gwo nèg, li te brigan anpil, 
devan fanmi l misye pap kase ze, poutan dèyè do yo se kraze 
brize. 


Se konsa, ane ap pase mesye yo ap grandi, manman ap pran 

laj epi papa limenm ap vyeyi. Nan travay di nan peyi Etazini, 
anba gwo fredi misye pran yon maladi lemoni, kidonk doktè di 
dlo rantre nan poumon l. Apre kèk jou e malgre divès tretman 
l eseye, misye mouri. Sa vle di, tout manèv ki tap fèt pou 
rantre fanmi l Etazini tou mouri avèk li, paske se li ki te nanm 
pwosesis la. 


Fanmi an pa t pran nouvèl sa byen menm. Se kriz Florence 

pran jou sa, dayè si w te devan manmzèl ou tap ka wè koulè 
zantray li tank madanm nan rele. Se li ki konnen sa l pèdi, 
Panèl te tout nanm fanmi an, ti mesye yo pa t nan laj pou yo te 
travay donk Florence te santi pèt sa te di anpil. Madanm nan 
leve de men l anlè pou l di: 


- Bondye papa, ki sa m pral fè. Di yon mo non Seyè 


Avèk lanmò Panèl, jan de vi yo tap mennen an ta pral chanje 
serye. Ti mesye yo te twomatize tou. Yo te gen laj pou yo 
konprann. Samyèl te deja gen 23-an, li nan twazyèm ane 
inivèsite, alòske Andre te gen 22-an, nan klas segondè. Kwake 
l pa t montre sa twòp, Andre te touche anpil paske se kòmsi se 
sous detant li ki koupe, ! pa gen papa ki pou voye sa l vle, lè l 
vle ba li ankò. Donk tout atansyon vin fikse sou Samyèl, paske 
se li ki gen motivasyon, avèk detèminasyon pou pran tèt fanmi 
lan. Pou rezon sa a, rès ti kòb Panèl te kite dèyè, Florence te 
itilize l pou pouse Samyèl fini etid inivesitè l. 


Samyèl te yon jenònm franchman san parèy, misye gen yon 
entelijans sou li son bagay ineksplikab sensèman, poutan se te 
yon kannannan nan domèn fanm, dayè li pa t gen mennaj, l pa 
t menm konn kijan oswa ki kote pou ! kanpe pou l te bobo yon 
fanm. Sa bay yon ide jan misye te mare nan domèn sa. Men, 

li te trè avanse nan zafè edikasyon, se sa k fè menm avan l 
gradye, li te resevwa pwomès yon travay nan yon gwo konpayi 
Telekominikasyon ki plase nan kè Pòtoprens. Ou ka imajine 
jan misye te solid. 


Semèn Samyèl pral diplome, Florence envite pakèt manm 
fanmi ak zanmi pou vin asiste gradyasyon premye pitit gason 
l. De jou avan selebrasyon an, Samyèl ak yon gwoup zanmi 
desann lavil, pou achte kèk chemiz ak kostim de kalite, paske 

zafè gradyasyon sa son evènman espesyal. Lè yo kite magazen 
an gwoup mesye yo mache pou y al pran kamyonèt. Se konsa 
yon toyota tèt bèf sòti sou wout la, monte twotwa a ak yon fòs 
sovaj epi ranmase twa nan ti misye yo, jis l al kanpe bò yon 
poto sou lari a. Chofè a te sen-e-sof, de nan ti mesye yo te grav, 
twazyèm nan mouri sou le chan. Se te Samyèl. 


Move nouvèl sa potko rive jwenn Florence, ki te fin fou nan 
dekorasyon kay. Andre kote pa l reyini kolonn zanmi l pou 
repetisyon mizik rap kreyòl yo tap konpoze pou seremoni 

an. Se nan anbyans sa a, polis debake nan kay la, yo mande 
Florence pou akonpaye yo paske yo bezwen idantifye yon 
moun machin frape. Woy! madanm nan gen yon sèl latranblad 
ki pran l, li kòmanse rele anmenmtan l ap priye: 


- Bondye fè se pa pitit gason m nan non. 


Li sentre vant li prèt pou koupe sa, epi Andre akonpaye l. Lè 
yo rive, yo jwenn kò Samyèl ki plase nan mòg, ti gason as san 
souf, de jou avan l diplome. Sa w tande a, Florence plonje sou 
Samyèl li pran pase men l sou vizaj defen an... 


- O! Pitit mwen pouki w fè m sa? Ou pa ta fè manmi sa. 
Pou jan manmi renmen w. Pouki pitit mwen, pouki? O papa 
Bondye mwen pa ka pran soufrans ankò 


Madanm nan vide depi se dlo ki te nan zye l, tank li rele. 
Andre te pi emosyonèl toujou, kwak misye pa t yon eleman 

ki emosyonèl men nan okazyon sa a Andre te kriye pou tout 
22 ane ki te sou tèt li a. Avèk kouraj, toude pran fòs retounen 
lakay. Samyèl tèlman te yon bon eleman, tout katye a te an 
dèy, moun tout kote te ini vwa yo ansanm pou rele “Amwey 
seyè Jezi, ede n papa”. Vwazinay ranpli kay Florence ki defigire 

tèlman madanm nan rele. Se te ti kè l ki fanm an de, zantray li 
ki rache. Gason l ki toujou la, pou ba l afeksyon, atansyon ak 
pwoteksyon men se li ki ale, li te renmen Andre tou, men se pa 
t menm bagay. 


Twa jou aprè antèman Samyèl. Andre desann nan pòs polis 

la pou l mande enfòmasyon sou koz aksidan an, men yo pa t 
ba I twòp enfòmasyon. Kòm misye chaje kontak, twouve ke 
Solange yon ansyen menaj li tap travay kòm sekretè nan pòs 
polis la. Andre profite mande manmzèl kèk detay. Solange 

di 1 chofè ki te sou volan an se pitit yon gwo boujwa nan 
Petyonvil. Misye tap fè kous ak yon lòt zanmi, epi nan fè 
vitès li pèdi kontwòl machin nan, misye pa t menm gen lisans 
pou ! kondui. Sa ki pi mal lan, polis pa t arete l, yo jis fè yon 
rapò epi yo lese ale. Andre fè kont manigans li jis Solange fè l 
jwenn yon kopi rapò polis la, konsa li jwenn tout enfòmasyon 
sou chofè a tankou plak imatrikilasyon machin nan, adrès 
elatriye. Andre kontakte yon lòt zanmi ki fè l konnen boujwa 
ki responsab lanmò Samyèl la se menm fanmi Leblan, gwo 
zotobre ki abite anwo Petyonvil. Se moun yo ki konprann ak 
lajan nan pòch yo ka fè sa yo vle jan yo vle san yo pa manje 
prizon. Sa fè Andre di: 


- Kèt! se konsa frè m nan mouri pou granmesi mezanmi! 
Zanmi an di Andre 


- Monchè, si m te nan plas ou mwen pa tap kite sa konsa, m 
tap chèche pwòp jistis pa m. 


Apre konvèsasyon sa, Andre pran yon rezolisyon 


- Non, mwen pap kite sa tonbe, m ap vanje frè m kanmenm 

Li kontakte yon lòt zanmi pote ti non Loulou, nèg sa se yon 
nonm ki pa t jwe, pi brigan pase tout brigan. Andre eksplike l 


sitiyasyon an, Loulou di misye: 
- Tande, ou se nèg pa m, depi w dakò n ap monte kraze zo yo 
- Se sa menm mwen vle monchè 


La tou, Loulou mete randevou pou onzè nan aswè pou yo pase 
alaksyon. Vè 10è diswa, Andre louvri pòt sòti, Florence di l: 


- Andre se ou sèl mwen genyen koulye a, rete lakay non pitit 
mwen. 


Andre reponn: 
- M ap tounen tousuit manmi 


Epi l pati al rankontre Loulou ak de lòt mesye. Detèmine nan 
misyon revanj byen planifye sa, mesye yo rive devan kay fanmi 
Leblan. Vole baryè, pase nan fenèt epi chèche kote kache tann 
siyal Andre pou yo atake. Andre tande yon vwa papa eleman 
an, yon nonm plen lizaj ki pòt non Charlemagne ki di: 


- Allez y Rubin, va verouiller la porte d'entree 

- Oui papa tout de suite 

Epi Charlemagne pran direksyon kwizin pou pran yon ti 
diven, se abitid li sa pou ! bwè yon vè diven avan l kouche. 


Li potko fin vide diven an, mesye yo debake sou Rubin ak 
Charlemagne: 

- C'est quoi ca? 
Loulou reponn 


- Tande monkonpè, m pa nan c'est quoi ca avè w, jis di m kiyès 
nan nou ki te sou volan lè aksidan an, byen vit. 


Charlemagne pran tranble, li di: 
- Mais je ne comprends pas moi. 
Loulou tou eksite reponn: 


- kèt misye eksite m “Tu ne comprends pas”, talè w pral 


konprann. 


Menm kote a, li frape Charlemagne ak baton k te nan men lan, 
manman Rubin ki te kouche, tande komosyon an leve kouri 
desann. Loulou rale manmzèl voye l al chita nan salon kot 


mari l. 

Charlemagne leve kanpe li di: 

- Arretez, arretez pour l'amour de Dieu. C'est moi qui 
conduisais la voiture, si vous voulez faire du mal, je suis prèt a 
en subir les consequences. Laisser ma femme et mon fils partir. 


Charlemagne potko fin pale, Rubin di: 


- Non, papa pa di sa, se mwen ki responsab, se fòt pa m si 
aksidan an rive. 

Andre pran Rubin ak grap, rale misye, kouvri tèt li ak yon sak 
nwa pou yo sòti avè l. Charlemagne kouri kouche tou long 
devan pa pòt la, ! kenbe pye Andre, epi l di: 


- Tanpri, tanpri, tanpri pa fè pitit mwen mal, m ap ba w mezi 
lajan ou vle... Se yon sèl la nou genyen, n pa gen de. Se te yon 
aksidan 

Andre pale: 

- Non, se pa t jis yon aksidan. Ou konn konbyen moun ki an 
dèy akoz de nou. Kisa n te panse? Se pa t anyen ke n retire vi 
yon kretyen vivan? 

Charlemagne pale: 

- Tande mesye, Se vre n pap ka remèt vi ki pèdi a, men se pa 
t fòt li, se te yon erè, mank matirite. Tanpri prefere w pran m 
nan plas li. Paske m pap viv san Rubin 

Loulou pete yon ekla ri, li di: 


- Tout tan sa, apa misye te konn pale kreyòl tou. 


Menm moman an, manman an pran pye Andre, toude tonbe 
mande l padon. Loulou gade moun yo li di: 


- An ale... Pa okipe moun yo k ap fè grimas 


Men Andre fè kòmsi l pa tande, l ap panse... avan sa, li te 
monte pou kraze brize men devan tout siplikasyon paran 
Rubin, li vin touche e li vin sonje jan manman l te konn di l, lè 
l te timoun pou l pa rann mal pou mal, pou l renmen youn lòt, 

epi pou I pa pran plezi nan fè moun soufri. Misye sekwe tèt li 


epi 1 di: 
- Loulou, retounen ak Rubin. 


Andre fè yon ti bese, li leve de moun yo atè a, li wete mask sou 
visaj li a, epi l di yo: 


- Jèn gason sa ki mouri a, se gran frè m. Yon jèn gason ki 
gen anpil avni. M te kite kay mwen aswè a pou m te vanje 
san l, men m vin reyalize se pa wete lavi Rubin kap fè frè m 
nan retounen, donk piske nou wè figi m, m vle nou de a fè m 
pwomès nou pap pot plent lapolis. Si n dakò kite sa tonbe, m 
ap relache misye. 


San pèdi tan, Charlemagne reponn: 


- Konsidere evènman sa pa t janm rive. M pwomèt ou, m ap 
kite sa tonbe. 


Andre lache Rubin epi kat mesye yo pran wout baryè pou yo. 
lè yo rive yon bon ti distans, Charlemagne rele Andre: 


- Mwen vle peye w pou fason w aji a 

Andre di l: 

- Nou pa t vin la pou lajan. 

Nan demen, manman Rubin chofe tèt Charlemagne pou l 
rapote ensidan an, pou li se te yon frekansite pou kat jenòm ak 


baton rantre lakay li menase vil ak pitit li. Manmzèl pè pou yo 
pa retounen donk li ensiste pou Charlemagne regle sa tousuit. 

Charlemagne desann nan pòs polis la vrèman, epi l jwenn 
enfòmasyon sou adrès kote fanmi Samyèl abite a. ! pran de 
polisye avè l, epi yo monte Dèlma. A mezi yo pwoche kay la, 
Andre gentan remake yo, li rale Florence sou kote... epi l di: 
- Manmi, mwen konnen w pap kontan ak sa m pral di w la, 
yèswa mwen fè yon bagay ki mal, mwen monte kay chofè k 
touye Samyèl la, mwen menase l. 

- Ou touye l? 


- Non, m te fin deside fè sa, men m vin chanje lide. 


- Pouki w pa t touye l? Men Andre, ou pa bon nan anyen ou 
menm. 


Andre kontinye: 

-Manmi, se yo k ap vin la, ak polis pou arete m 

- Se sa menm, ou tèlman initil. 

Kow kow kow, pòt lan frape. Florence louvri: 

-M ka ede n? 

- Wi madam, nom m se Charlemagne, nou la pou Andre 
- Men tenten an andedan an, antre pran l 


Charlemagne antre ak polisye yo dèyè l. Andre chita byen 
kalm, l ap tann santans li. Charlemagne di Andre: 

- Mwen te pwomèt ou yon bagay yèswa, m se nèg serye, m 
pap romp pwomès mwen kwake se pa sa madanm mwen vle 
ke m fè. Prezans mwen la se pou yon ti pale avè w. Polisye 

sa yo, sèlman la pou pwoteksyon m. Sa pa fèt souvan, pou 
yon moun antre lakay yon lòt nan lespri pou fè mal epi pou 

l chanje lide l. Mwen te ka fè otreman, men reyaksyon w te 
touche m anpil, epi m vin konprann se pèt frè w ki te pouse w 
aji, se pa t gen malonèt oswa move entansyon ki te motive w, 
ou son bon jèn gason, paran w byen edike w. Ou ka fè diferans 
yon gwo diferans nan sosyete a. Mwen gen yon sèl gason ke 
m renmen anpil, poutan li pa gen nivo sajès ou. Mwen fè w 
elòj pou konpòtman w e onètman m pa tap santi m byen, si m 
pa t kontre w pou n fè ti pale sa. Men yon rekonpans m pote 
pou ou, se pa peye m peye w, konsidere l kòm yon kado, epi si 
w bezwen èd pou w jwenn yon travay, men kat mwen jis fè m 
konnen. Mwen dispoze ede w otan ke m kapab. 


Charlemagne pran wout pòt pou l soti men avan l ale, li di: 


- Andre, Rubin ou kite anvi a, gen plis valè lontan ke tout byen 
m posede, mèsi anpil pou bon jijman w. 


Apre dènye mo sa, Charlemagne ak polisye yo deplase 


Florence ki te devan pòt la, tande tout konvèsasyon mesye yo, l 
kouri anbrase Andre ak dlo nan je 


- Pitit mwen padone m pou sa m te di w yo. 
-M konprann ou manmi, m pa t pran sa mal 


Evènman sa chanje Andre konplètman, kòb Charlemagne ba 
l kòm kado a te ede ! kontinye etid li, konsa l vin kite tout 

move zanmi dèyè, jis li rive diplome inivèsite ak yon diplòm 
kontablite. Kounye a l ap travay kòm direktè nan yon bank. 
Kwake misye marye, e l vin gen pwòp fanmi l, li kontinye pran 
swen manman l, wi li toujou saj, ak yon souri ki vo plis ke 
lajan epi li tounen yon Panèl, yon Samyèl, yon pitit ke Florence 
renmen anpil, yon kokennchenn pitit gason. 

LÈ W CHACHE, 
OU TWOUVE 


Yon lè vil provens Ayiti yo, te konnen kèk bèl epòk kote zafè te 
bon; nan tan sa a, te gen anpil pwodiksyon nan milye riral la. 
Men bagay yo te chanje, plis peyizan pran koupe pyebwa pou 
fè chabon, mwens lapli tonbe e plis pwodiksyon redwi. Pou 
yon solisyon ak gwo pwoblèm sa, minis agrikilti nan epòk sa te 
bay Jeral Lafleur, yon agwonòm repite asiyasyon pou l devlope 
pwojè irigasyon nan plizyè vil provens. Se konsa chak twa mwa 
Jeral te nan yon provens diferan, li pase Gonayiv, Sen Mak, 
Jakmèl apre sa misye vin tonbe nan vil Okay, e l te desann nan 
yon lotèl nan komin Tòbèk. 


Apre yon semèn travay, Jeral ak de lòt zanmi desann nan plaj 
Gelée pou pase yon ti moman detant. Se yon plaj san parèy, 

sab blan ak bon chalè twòpikal ki di “kite tout pwoblèm 

dèyè epi vin relaks”. Mesye yo te pwofite pran bon ti plezi 

nan moman sa. Se konsa twa jèn medam wololoy ak bikini 
byen plake, debake sou yo. Timoun nan zòn nan ki abitye vin 
benyen nan plaj lan. O! chak nèg pati ak yon fanm. Ti pa Jeral 
la te pote non Immakila, yon madmwazèl ven twazan. Bèl ti 
fanm, jansiv vyolèt, dan blan kou nèj, po swa, kò près ak tete 

l kanpe drèt. Anplis, li te gen tout gangans li sou li. Depi Jeral 
wè manmzèl pou premye fwa, tèt misye pati serye, li kòmanse 
pale ak ti dam nan, pale vire an koze, koze mennen nan beze 
epi beze abouti a karese. Devan yon sansasyon si fò, Jeral 
mennen manmzèl nan chanm lotèl li pou yo kontinye banbile 
jis yo dòmi. Nan demen, menm penpenp lan rekòmanse. 

Se chak jou Jeral ak Immakila banboche, kòmsi misye blye 
konplètman ki misyon li te vin akonpli Okay. De mwa pase, 
Jeral tonbe damou manmzèl e Immakila fin fou... w a di se de 
pijon san zèl. Jeral te bay Immakila ti non “Kila”. Yon jou, apre 
yo fin admire yon bèl kouche solèy, Jeral di manmzèl: 


- Kila depi m pa wè w, m pa manje, m pa dòmi, m initil, m pa 


viv. 
Immakila souri epi li di: 


- Se pou w kenbe ti foto sa, konsa lè m pa kote w, w a gade l 
epi w a sonje ke m avè w 


Wipip! Gade yon womans, se te la bèl vi pou mesyedam yo. 
Pandan tout koze sa, Kila pa t janm mennen Jeral lakay li, 
paske papa ! s-on nonm ki move anpil, misye pa t nan rans 
ak jèn gason, dayè si yon nèg pa t sou marye e nonm sa ta 
gen malè touche pitit li, gason sa te mèt tou mache ak yon 
sèkèy sou tèt li. Epoutan, konnen l pa t konnen si Immakila 

te gentan rive byen lwen ak Jeral. Pou rezon sa, lye rankont 
mesyedam yo te toujou fikse nan lotèl Jeral. Yon maten, pòt 
chanm Jeral frape “KOW KOW KOW” 

- Se kiyès gran bonè sa? 


- Kila 


Jeral on jan enkyete, pouki vizit bonè sa. Misye leve ouvri, li 
jwenn Kila de ran dlo nan je. 


- Kila cheri amou, sa w genyen bebe? 


- M pa t wè règ mwen, m te vizite doktè epi yo konfime m 
ansent. 


“kèt!” Jeral di nan lespri l, men pou kalme l, misye di l: 
- Se pa pwoblèm n ap jere sa Kila 

- Men, papa m pral tuye m 

- Pa enkyete w cheri 


Li pran manmzèl nan bra li pou konsole l, toutpandan l ap 
karese l, li chouchoute nan zòrèy li: 


- Pa enkyete w, n ap pran swen timoun nan, mwen gen pou m 
tounen Pòtoprens, men m pap mize pou m vin jwenn ou. 


Manmzèl repran vi pou I tande mo rasiran sa yo. Jou misye 
ap kite Okay, sa ki rete pou bobo Immakila nan tout kò l pa t 
egziste. Jeral di Kila: 

- Fèmen je w tanpri 
-Ok 


Manmzèl obeyi, misye mete yon kolye nan kou li ki gen foto 

l ladan. Mwen fè de kolye konsa, youn pou mwen, lòt la pou 
ou. Konsa n ap toujou sonje youn lòt, e se yon pwomès m 

ap retounen sou twa mwa pou m mete w nan kay pa w, pran 
swen w epi rete avè w. Apre sa de moun yo anbrase, yon akolad 
enseparab youn pa vle lage lòt, toutpandan dlo pran koule nan 
zye yo. Finalman Jeral kite senkant goud nan men Kila, epi 
misye mache. 


Kila pa t janm di paran l li ansent, men vant manmzèl tap 
monte, nan pwen kache sa pou lontan, l oblije devwale. Papa 
manmzèl te tèlman eksite lè l aprann sa, li flanke Immakila 
deyò lakay li, anplis de sa nan figi manmzèl li di: 


- Sonje sa jodi a Immakila, m pa rekonèt ou kòm pitit ankò. 


Pou pwòp papa w di yon mo konsa, deja n ka imajine kòman 
Kila te santi l. Pawòl papa te touche manmzèl jis nan nanm, 
men se pa t si grav paske Jeral gen pou l tounen pou li. 
Manmzèl oblije fè la desant kay yon kouzin ! nan komin 
Lilavach, se te yon desant tanporè men Kila pa t ka dòmi nan 
nwit, tout tan se konte jou, li te enpasyan pou l wè chouchou 
li nan bra l. Twa mwa pase manmzèl pa wè Jeral, poutan li pa 
t pèdi espwa. Sis mwa pase toujou anyen, poutan li kontinye 
pase nan lotèl la detanzantan mande si Jeral tounen, men chak 
fwa se toujou menm repons “Non madanm”. Senkant goud la 
fini e manmzèl pa t gen degaje nan men l. Donk bagay la pa t 
fasil, se anba redi manmzèl pote gwosès la. Gen de jou menm 


m W 


LÈ W CHACHE, OU TWOUVE 0041 


dlo sale li pa goute, anplis li te gen yon doulè nan rèl do k ap 
fatige l, se pa t jwèt. Malgre tou sa li kontinye kenbe espwa. 


Yon jou madi, a pèn manmzèl kite lotèl la, nan mitan wout 
tranche pran l, yon doulè entans, toude janm lou kon bout 
bwa, pa gen mwayen rive ni lopital ni lakay kouzin 1, Kila leve 


tèt gade syèl la, epi l di: 
- O! Papa Bondye, w ap kite m mouri vre? 


Se konsa yon ti machann bannann ki rele Lucienne tap 

pase, lizaj manmzèl pèmèt li wè pwoblèm Kila, tousuit li 
depoze panye l epi li pran yon sèvyèt, lonje Kila sou do atè a 
jis manmzèl pouse timoun nan, yon ti bebe gason sòti. Pou 
Kila piske se te yon mirak, li ba l non “Dyesibon”. Ou kwè se 
renmen Kila te renmen Dyesibon, menmsi mayengwen ta pike 
ti pitit lan, se nan kè Immakila sa reponn, m pa bezwen di w. 
Lè Dyesibon gen senk an, Kila fè yon kalkil, li wè si ti gason 
rete avè l, li pap vanse nan lavi paske li pa gen mwayen pouse 
1 douvan, donk li deside mennen Dyesibon vizite marenn 

li Pòtoprens. Yon samdi byen bonè, l abiye Dyesibon epi yo 
monte Pòtoprens. Men pandan tout vwayaj la, li pa di yon 
mo ak ti pitit lan, poutan dlo nan je l pa mande rete, se pran 
sèvyèt siye chak enstan. Dyesibon te timoun men li te gen ti 
konprann: 


- Manman sa ou genyen? 
- Anyen pitit mwen, anyen 
Yo rive Pòtoprens, monte Dèlma kay marenn, yon dam ki rele 


Marie-Lourde, moun ki gen kè nan men. Yo pase nwit epi an 
| demen Kila rale Dyesibon sou kote, li di l: 

- A pati jodi a, marenn ou va voye je sou ou. M ap toujou fè 


efò vizite w regilyèman. 


Woy! se kòmsi se piman zwazo manman an te ranmase, kraze 
sa epi pase nan tou je ti bonnònm nan, tan mo yo te blese l. 
Misye lage yon sèl rèl, Kila pran rele tou, w a di te gen yon 
antèman lakay Marie-Lourde. Nou ka konprann sa, depi tou 
piti se ak manman an li atache, yo pa janm separe, tou sa yo 
genyen yo pataje l a de. Separasyon pa janm fasil. Moman an te 
si touchan, menm Marie-Lourde pete rèl krye tou. Finalman, 
se pouse Kila pouse do Dyesibon pou li kouri kite kay lan 
sinon sa tap enposib. Avan l deplase, Marie-Lourde pwomèt 
Kila l ap okipe Dyesibon, l ap mete misye lekòl. Marie-Lourde 
se fanm ki kenbe pawòl, li pa t gen de mo. Dayè limenm ak 
mari 1 Bòb marye depi plizyè lane e malgre yo eseye tou sa 
doktè, zanmi ak fanmi sijere yo pa t rive fè timoun. Donk 
Dyesibon te tounen pitit Marie-Lourde. 


Li enskri misye nan klas primè nan yon lekòl sou wout Dèlma 
ki pote non franse “Coeur de Jesus”. Se la Dyesibon fini klas 
primè ak segondè l. Pandan tan sa, Kila kontinye ap debat 

ak lavi Okay, ti dam nan toujou kenbe nan tèt l ap wè Jeral, 
men kwake l te kòmanse fatige, li pa t janm doute Jeral, ni li 
pa t mete nan lide l ke misye tap pran lòt fanm. Men se tout 
tan manmzèl dlo nan je, I pa byen manje, toutan se kalkile, 
epi yon dimanch li santi li pa t byen, yon lafièv cho, li monte 
kabann kouche. Men, menm nwit sa Kila reve se limenm ki 
nan bra Jeral, flè antoure yo, yo te abiye an blan, yo kanpe 
anfas lòt, yo pa di yon mo poutan je yo tap pale epi yo pran 
souri. Se te pi bèl rèv Kila te fè depi plizyè ane. Chalè fièv la 
kontinye ogmante, l pase nwit ap zizi e nan demen manmzèl 
pa leve. Kila te santi sa te pre, paske de jou avan, li te desannn 

nan vil Okay vizite yon zanmi pou fè yon lèt pou li. Nan lèt 
lan Kita adrese Dyesibon yon fason pèsonèl, li di: 


- Mwen tande pwogrè w pitit mwen, kontinye konsa. Manman 
w vrèman kontan de ou. kontinye pran swen Marie-Lourde, li 
se yon dezyèm manman pou ou. kenbe lekòl ou fèm, pa moli, 
pa lage. Mwen pa gen anpil, men m voye kolye sa pou ou, 
kwake m pa menm moun ki nan foto a ankò, men chak fwa w 
gade l, w a sonje ke manman ou te renmen w anpil. 


Immakila kachte lèt lan epi li poste l pou Dyesibon. An 
lendi apre midi, lè Dyesibon rantre lakay, Marie-Lourde pran 
Dyesibon depi nan pòt ak yon vè kafe anmè, misye potko 
menm fini marenn kroke l epi dlo pran koule desann. 


- Dyesibon, ou konnen jan m renmen w pa vre? 
- wi marenn, mwen konn sa. 
- Mwen gen move nouvèl... Kila kite sa wi 


Pa gen kote pou mete dlo, Dyesibon kòm gwo jèn gason krye 
pi mal kon bebe. Pa gen bagay di konsa, pou w resevwa nouvèl 
manman w mouri lavèy egzamen bakalorea. Ayayay, lè yo fin 
rele kont yo, Marie-Lourde lonje anvlòp lèt la bay Dyesibon. 
Misye fè lekti l epi li retire kolye a, men se kòmsi misye te 
twouve yon trezò paske depi jou sa Dyesibon pa t janm mete 
kolye sa atè. W a di se te pwen chans li. Dyesibon desann filo, 
lantre inivèsite epi li dekwoche yon diplòm kontablite. Kwake 
l te gen pwofesyon nan men l, li pa t ka jwenn travay, misye te 
kalifye men sikonstans te make l. Lè w pa gen sponsò nan yon 
gwo etablisman, menmsi w te fò pase tout moun sou latè, fò w 
la pap itil ou anyen. E sitou lè w pote non Dyesibon, sa te rann 

bagay la pi difisil toujou. Men fòk li manje, donk Dyesibon 

te oblije blye zafè kontablite a pou yon metye pwofesè primè 
nan yon ti lekòl. Se konsa misye rive pran swen tèt li epi sipòte 
Marie-Lourde ak Bòb, toude te nan chomaj. 


Yon jou jedi pandan etidyan fakilte syans te tanmen yon 
mouvman pwotestasyon sou wout Dèlma. Bagay yo te 
dejenere, lapolis debake pou mete lòd nan dezòd, poutan se 
plis dezòd sa kreye, jèn gason kou jèn fi pran tire wòch. Konsa 
yon galèt sòti frape yon pèsònaj ki tap pase. Wòch lan frape 
misye tèlman fò, mesye a desounen, kanmenm li fè efò rale 
sou vant jis li rive nan baryè devan kay Marie-Lourde, se la li 
pran rele: 


- Anmwey, pote m sekou. 


Dyesibon tande bri a, ! kouri ranmase mesye a, pote l nan 
salon, marenn fè bandaj rakèt mete sou fron mesye. Sanble 
mesye a te grangou tou, men pa t gen anyen nan kay lan, 
alòske wout Dèlma te toujou cho, nan pwen sòti pou achte. 
Marenn kouri fè yon ti limonad epi l di Dyesibon soulve tèt 
mesye a pou l ka bwè l pi byen se konsa kolye ki nan kou 
Dyesibon la sòti anlè chemiz li. Je mesye a louvri, li pran 
Dyesibon nan kòlèt epi li di: 


-Wap dim kote w jwenn sa. 
Dyesibon byen sezi, men li rete kalm 
- Se manman m ki kite l pou mwen avan ! mouri 


- Kouman w rele? Ki non manman w? 

- Mwen rele Dyesibon, manman m te pote non Immakila, 
papa m te ba l ti non Kila 


Mesye a pa di yon mo, men je l vin tou wouj on sèl kou, w a 
di se de boul san, men dlo pa t sòti. Li sèlman di nan yon vwa 


tris: 
- Fòk mwen ale. 


yo sipliye l pou I pase nwit, li di non fò l ale. Men avan l pati li 
pran adrès kay lan. Senk jou pase Dyesibon resevwa yon lèt ki 
adrese l konsa. 


- Dyesibon, mwen remèsye w dèske w te pran swen m. Petèt 
ou ka pa konprann rezon lèt sa. Mwen mande w tanpri pran 

ti pasyans epi fin li l. Se mwen ki papa w, non mwen se Jeral. 
Mwen te pwomèt manman w, ven-sis zan de sa, mwen tap 
tounen apre twa mwa vil Okay pou m rete avè l, epi pran swen 
l jan yon gason ki renmen yon fanm dwe fè sa. Malerezman 

lè m rive Pòtoprens se Jeremi yo te voye m pou yon pwojè 

ijan, pandan m Jeremi maladi tifoyid pran m, mwen te oblije 
retounen Pòtoprens pou tretman ki dire sis mwa. Apre mwen 
desann Okay, mwen mache, monte desann, mande tout kote, 
menm peye moun pou chèche manman w, men mwen pa t 
trouve l. Finalman yo te voye m kote papa Kila, lè m rive. Nan 
figi m mesye a di, li pa konn moun konsa. Kwè m si w vle 
Dyesibon, mwen renmen manman w plis ke tou sa m posede. 
Mwen ta bay tou sa m genyen jis pou m wè visaj Kila, kenbe l 
nan men m ankò menm pou yon sèl fwa. Mwen toujou nouri 
espwa mwen tap avè l yon jou, pou rezon sa mwen pa janm 
marye ni mwen pa antre lòt fanm nan lavi m. Lè w di m Kila 
mouri dènyèman, jou sa mwen sispann viv tank sa frafe m. Alò 
Dyesibon mwen wè ou se yon nònm ki saj ak anpil matirite, 

kontinye konsa. Men nimero notè m, non li se Francois, mwen 
kite yon komisyon nan men l pou ou, kontakte l osi vit ke 
posib. Men kolye pa m nan, pran swen ! pou mwen tanpri. 


Dyesibon fin li lèt la, men je misye pa fouti kenbe dlo. Nan 
maten, marenn li akonpaye l, yo monte Petyionvil nan adrès 
lèt la sòti a pou rankontre Jeral. Yo rive, nan yon gwo manman 
chato, yo panse yo pèdi, peze sonnèt, yon sèvant louvri: 


- Bonswa mwen ka ede n 
- Wi nou vin wè mesye Jeral 
Sèvant lan fè yo antre chita, pote kafe pou yo epi li di: 


- Depi jou mesye Jeral pran kou a, yon sèl endiyasyon pran l. m 
pa konn sa l genyen se leve krye, rele “padone m Kila, O Kila 
pouki ou ale kite m” tout lanwit jis m pa tande l ankò, epi lè m 
louvri chanm li, misye te gentan kite sa. M pa konprann mesye 
Jeral se yon si bon moun. Marenn pran kouraj mande sèvant 
lan: 


- Se nou de sèl ki nan gwo papa chato sa? 


- Wi se kay Mesye Jeral te fè konstwi pou yon fi yo rele 
Immakila, li te toujou di yon jou se isi a, manmzèl ap vin rete. 
men nou pa gen okenn enfòmasyon de fi sa. 


An demen Dyesibon kontakte Francois notè a, misye rale 
dokiman epi I konfime gwo chato a, kont bankè ak bann 
tè Jeral t achte yo. Li kite tout pitit gason 1 “Dyesibon” ke li 
renmen anpil la. 

Wilfrid Dorelus pa t bo gason, sa pa t nouvo pou li, dayè misye 
te pè gade tèt li nan glas. Poutan se Wilfrid yon bèl fanm te 
chwazi pou mari. Nou ka ajoute pou n di, se pa t nenpòt ki 
fanm, men yon fanm ki gen fanm nan fanm li toutbon, nou 
ka di tou se te youn pami pi bèl fanm nan zòn Dèlma, non 
manmzèl se Vanessa Pierre. 


Sa parèt etranj pa vre? Kòman yon mirak konsa fè fèt? Èske 
kesyon sa yo pase nan tèt ou tou? Èske se yon mal yo te fè 
Vanessa? Kòmkwa yo te dejwe l, oswa se lajan Wilfrid ki te 
atire manmzèl, oswa se paran ki ranje maryaj yo, oswa tou 
manmzèl pa t gen lòt chwa. Otomatikman se jan de kesyon 

sa yo ki monte nan panse tout moun, men avan n fè yon 
konklisyon, an nou remonte nan fason Wilfrid rive renmen ak 


Vanessa. 

Lè Wilfrid fèt, menm kote doktè di “se yon ti gason”, papa l, 
yon nonm ki te gen ti prestij gade bebe a, li wè yon ti tonton 
tou nwa kou chabon, devan tout enfimyè ki te prezan misye di: 


- Bagay sa pa pou mwen 


Se te dènye fwa Wilfrid ak papa l kontre. Depi jou sa se 
manman Wilfrid k ap redi avè l, ou mèt tande sa w tande 
manman toujou manman. Malerèz la travay di, fè lesiv kay 
moun, netwaye kay e menm pote gwo bokit dlo sou tèt li. Tou 
sa, pou li okipe Wilfrid, epi voye misye lekòl. Kwak Wilfrid 
pa t move timoun, se yon kòve li tap pase lekòl kek se avèk 
pwofesè, oswa avèk elèv parèy li. Yo ba l tout kalite non pote... 
“madigra mal maske, aganman, bèkèkè, ti mons, lougarou”. 
Non Wilfrid pa t pote a potko egziste. Anplis de sa timoun yo 
te konn bat li tou, pafwa yo bal gwo zoklo, e pafwa yo konn 
kenbe po tèt li pou bal bonjan siyad. Gen de fwa pandan pòz 
midi, lè pou yo kòmanse manje, yo rale bwat Wilfrid jete sa 
atè pou yo fè l ranmase sa l te pote. Yo te rann lavi malere a 
enposib. Pou rezon sa, Wilfrid te vin deteste lekòl. Lè misye 
rive nan klas sinkyèm segondè, li di manman l: 


- Manman, li pa nesesè pou w peye lekòl pou mwen ankò. 


Se konsa misye bay lekòl bèl vag epi l al aprann feronnri. 
Wilfrid pa t gen fanm ni l pa t janm chèche gen youn nonplis 
paske li te konnen nosyon “nan lavi chak moun gen yon kina” 
a pa t aplike avè l. Donk li pa t pèdi tan ! nan bagay konsa. 


Sou katye Wilfrid te rete a, te gen yon jèn ti dam yo rele 
Vanessa, franchman se te wololoy. Ou kwè se ti dam ki te 
enteresant sa. Manmzèl te bay gason pwoblèm anpil, manmzèl 
te byen bati nan tout sans, cheve l ba li sou tèt dèyè l, vizaj li pa 

t gen yon ti tach, epi w a kòkèt pa w. Se te yon ti biblo, jan de 
fanm on nèg dwe pran met lakay epi chita admire san touche, 
sitèlman ti flè a te bèl. Aparans manmzèl te artire yon kolonn 
nèg dèyè l, kwak yo te byen konnen manmzèl te deja gen yon 
ti menaj, yon jènjan ki pòt non Fanfan. Misye te bo gason, se 
yon nèg ki ka fè san tout fanm mache, menm granmoun fi sou 
baton posib pou tonbe sou cham misye. Poutan, konesans sa 
pa t anpeche mesye sou katye yo kontinye file Vanessa, sa yo te 
plis renmen se lè manmzèl mete yon pantalon sere byen plake, 
pou l pran defile... woy! Mesye yo te pèdi nan dèyè ti dam nan. 
Se pou w ta prezan nan moman sa, pou w wè ak pwòp zye w 
jan sa te bèl lè manmzèl pran fè 1-2, 1-2 nan ti pantalon sere 
sa, se te malè serye. E piske Vanessa te jwenn tout atansyon 
mesye yo, sa te kreye yon divizyon ak yon kokennchenn jalouzi 
ant Vanessa ak lòt medam ki abite katye a. Bann medam yo te 
gen abitid twaze manmzèl, gen sa tou ki konn menm joure l 
chak fwa l ap defile. Men Vanessa pa t bay yo regle anyen pou 
li, paske li te renmen atansyon, anplis li te frekant tou. Kote yo 
te rete nan Dèlma-19 la pa t twò lwen de yon ti mache ki rele 
“Seradòt”. On lè Vanessa rankontre Wilfrid k ap desann nan 
direksyon ti mache a, zye Wilfrid tonbe nan pa Vanessa, sa w 
tande a ti dam nan fè yon sèl rèl sou misye: 


- Kisa w ap gade a? Sot devanm nan bèt nwa. 


Wilfrid mache vit, kouri wete kò ! devan fanm nan. Ou ka 
imagine jan Fanfan te santi l fyè lè l ap mache ak Vanessa bò 
kote l. Dèfwa se men nan men yo pran wout pou yo monte 
nan sinema Kapitòl pou yo jwi yon fim ki sòti. Apre, yo mache 
apye achte krèm glase... Depi w tande y ap bwè krèm glase, de 
moun sa yo pran fè ti jwèt womantik. Vanessa mete nan bouch 
Fanfan epi misye toujou pran pòz l ap mete nan bouch Vanessa 
tou, men li tou profite sal tout bouch manmzèl ak krèm. Yon 

fason pou l vanse epi bobo manmzèl. Lè konsa l di: 
- Mwen sal bouch ou, kite m siye l pou ou. 


Epi se lang li wi ki mouchwa a. Vanessa te renmen Fanfan 
anpil, e Fanfan toujou di li renmen l tou. 


De zan pase konsa, Vanessa ak Fanfan renmen pi rèd. Kwak 
yo te gen laj pou sa, yo potko deside pale de maryaj, poutan 
Vanessa te kòmanse prepare l pou sa. Manmzèl menm ekri lis 
non moun l ap envite, plas selebrasyon maryaj, zanmi ak fanmi 
ki va fi donè tou sa, donk sa te vrèman serye. 


Se konsa yon vye maladi antre sou Vanessa san anonse. Pakèt 
bann gwo bouton, gwosè klou fè bousòl sou tout kò ti dam 
nan, epi lè yo pran pike l, manmzèl pran grate, dechire po l. Sa 
lakòz maleng toupatou. Sitiyasyon Vanessa te vrèman deplorab. 
Menm sou tèt bouch manmzèl te gen maleng... Pou Fanfan te 
rive fè yon ti bo, sa te mande pakèt efò. 


Afòs vwazin ak zanmi pataje opinyon yo sou maladi ti dam 
nan, yo vin monte tèt paran Vanessa swadizan se moun ki 
rayisab pou bote timoun nan k ap fè Vanessa, donk se mal 

y ap fè l. Paran yo mete pye yo deyò mennen l kote yo dwe 
mennen l, eseye tout kalite tenten, remèd fèy ki egziste, benyen 
manmzèl plizyè fwa pa jou ak boutèy fèy. Plis y ap fè grimas 

se plis sitiyasyon manmzèl ap degrade. Rive yon lè, yo koupe 
tout cheve nan tèt Vanessa paske bouton te anvayi sa, donk 
manmzèl te tèt kale bobis. Se konsa bèl ti pitit ki tap bay 
pwoblèm sou katye a te vin defòme. Lè manmzèl fè ti deplase, 
tout nèg ki te fou pou li avan vire do ba l, epi medam yo menm 
pran farouche l, pete gwo ekla ri, lè konsa Vanessa wont pou l 
mouri. 

Sa k te pi di a sèke menm Fanfan te kòmanse ap ralanti kò 

l tikal pa tikal. Misye te konn vizite ! chak de jou, men plis 
Vanessa vin pi mal, plis misye ralanti sou vizit li. Misye 
kòmanse pase on sèl fwa pa mwa jis yo pa wè l ankò. Epi 

yon jou yo resevwa yon lèt misye voye, nan lèt la Fanfan fè 
konprann li tèlman konsantre sou zafè edikasyon l, li pa kwè 
l ap gen ase tan pou frekantasyon, donk l ap kraze renmen an 
pou lemoman. Imajine sa, Vanessa te deja nan yon sitiyasyon 
difisil, li tap soufri sou deyò ak maladi, kounye a Fanfan fè l 
ap soufri anndan tou. Chagren lanmou fè manmzèl vin pi mal 
toujou, li te menm anvi mouri tank li tap soufri. 


Moun lakay Vanessa te kòmanse fatige tou, dayè yo te pè 
pwoche manmzèl paske yo te panse yo ka trape maladi a. 
Piske yo ezite pwoche l, Vanessa pa t vle deranje pèsòn, donk 
lè l bezwen yon bagay ijan oswa yon bagay entim tankou lè 
mwa règ li rive, li bezwen kotèks, l oblije vlope tout kò 1 depi 
nan pye pou rive nan tèt, epi li pran wout ti mache Seradòt 
poukont li, men l pa t pran gran wout paske l te pè pou yo 
pa t farouche l, pito se pa yon ti ravin li pase, konsa mesye ak 
medam sou katye a pap wè l pou imilye 1. Piske yo pa t konn 
antre sòti l. Se toujou konsa chak fwa manmzèl bezwen yon 
bagay. Yon jou li fin achte tou sa ! bezwen, li pran wout, l ap 
monte ti mòn a pik nan mitan ravin nan, pandan manmzèl 
prèske rive, rad li pran nan yon branch bwa epi manmzèl 
degringole anba. 'Tou sa l te ache epapiye toupatou. Vanessa 
pran rele osekou, men pèsòn pa tande l. Gen yon madanm ki 
tap pase bò ravin nan li remake se Vanessa, li fikse tèt li dwèt 
l ale, yon lòt mesye ki konn vin jwe domino lakay Vanessa 
wè l atè a, misye pete yon sèl kous kouri pou yo pa di l te la. 
Finalman Wilfrid vin ap pase, se te wout regilye misye, li te 
sispann pran gran wout paske l te fin abitye ak imilyasyon 

chak fwa. Lè misye rive pre Vanessa, manmzèl di: 
- Ede m tanpri. 


Misye fè kòmsi l pa tande li kontinye mache, men apre yon ti 
tan li retounen, li bese bò manmzèl, li di: 


- Ou frape? Kote w frape? 

-Nan jenou m. 

Wilfrid pase bra l anba manmzèl, leve ! epi misye monte 
ravin nan. Li mache jis li mennen l lakay li. Manman Vanessa 
remèsye Wilfrid, mete manmzèl kouche epi misye ale. Men 
moun yo te neglije Vanessa, se kòmsi yo te lave men deja. 

Lan demen Wilfrid pase wè Vanessa. Li chita bò tèt kabann 
manmzèl, epi l di: 

- Kòman w santi w jodi a? 


-A m pa bon, mwen pa konn pouki m la toujou 


- Pou jan w malad Vanessa, pouki w fòse tèt ou monte ravin 
nan? 


-M pa gen moun ki pou rann okenn sèvis. 

- Tande, fè yon lis sa w bezwen epi m ap achte yo pou ou. 
Vanessa fè yon lis, e Wilfrid kenbe pwomès li. Mwa pase 
konsa, misye vizite manmzèl chak jou, sa vin kreye yon amitye 


ant de moun yo. Vanessa te apresye vizit Wilfrid anpil paske se 
sèl moun ki te pale avè l nan moman difisil sa. Gen de jou lè 

Wilfrid potko parèt, manmzèl pa konn nan ki sans pou l vire 
kou 1, se tankou dlo, li te swaf prezans Wilfrid. 


Eben, se nan moman sa a tou marenn Vanessa, yon dam yo 
rele Carline ki tap viv Etazini te vin fè de semèn vakans Ayiti 
epi ! pase vizite manman Vanessa. Lè l wè eta Vanessa, dam 


nan sezi: 

- Rete, se konsa Vanessa te grav la, epi nou pa janm di m sa. A! 
Mezanmi se pa konsa bagay yo fèt... “Les mains sales se lavent 
en famille”. M pa ka fanmi epi m pa konn anyen de sitiyasyon 
Vanessa. Kisa doktè di de maladi l? 


Manman Vanessa reponn: 


- Nou pa mennen l kay doktè non, paske maladi Vanessa pa 
maladi doktè. Nou fè plizyè lòt vireron avè l. Men sa pa mache. 


Carline se yon dam ki kwè nan doktè, li di manman an: 


- Abiye Vanessa tousuit, m ap pran yon randevou pou Vanessa, 
pran lajan sa, n ap mennen l kay doktè jodi a menm. 


Yo rete yon taksi pou depoze yo Lopital Jeneral. Rive yo rive, 
yo konsilte manmzèl, yo fè tès san ak anpil lòt koze, epi yo 
mete yo chita nan sal datant pou yo tann rezilta. Karant minit 
pase, doktè Pierre fè yo rantre nan biwo l, li mande: 

- Depi kilè Vanessa malad konsa? 


- Sa ap kouri sou sis mwa. 


- Tès yo revele Vanessa fè yon aleji, e manmzèl devlope yon 

enfeksyon voras. Nou gen anpil chans, paske n vini la atan avè 


l 


Doktè a preskri manmzèl antibyotik pou enfeksyon an e yo ba 
l pomad tou pou alèji a. Piske yo pa konn ak kisa l fè alèji a. 
Doktè a rekòmande yo pou siveye sa l ap manje. 


Moun yo te konn kwit diri ak legim berejèn souvan nan kay 
lan. Yo te vin remake lè Vanessa manje legim nan, kò l pran 
grate l, epi lè l pa manje l manmzèl fè mye. Donk Vanessa 
mete yon fen ak zafè manje legim berejèn. Plis li kontinye pran 
medikaman yo, plis sitiyasyon kòmanse amelyore. Men tach yo 
te toujou sou kò manmzèl. Pandan tan sa a, Wilfrid kontinye 
pase wè ! regilyèman, pote manje pou li, pwofite bay ti blag, 
jwe kazino ak domino e latriye. 


Avan marenn Vanessa vwayaje Etazini, li kontakte yon 
dèmatolojist pou po fiyèl li, e vrèman misye preskri yon pomad 
de kalite ki eklèsi po manmzèl konplètman, menm tras yon 

sèl grenn bouton pa t vizib ankò. Vanessa retounen nan nòmal 
li, men fwa sa a manmzèl te vin yon dam ki poze, li te kite fè 
enteresant paske sa l te pase pandan maladi l fè l wè lavi yon lòt 
fason. Donk lè l ap pase nan katye a, li pa taye banda l ankò, 
sa pa t anpeche mesye yo retounen nwil lè yo pran rele l... “ti 
madmwazèl”, “ti pitit”, “bèl ti gengenn”, elatriye. Se kounye a 
yo wè bote l, alòske pandan maladi l manmzèl te envizib pou 
yo, li sonje tout te vire do ba li, donk manmzèl pa t bay youn 
nan yo atansyon, li kenbe tèt drèt. 


Yon jou Jedi aprè midi. Kiyès ki parèt lakay Vanessa, se Fanfan 
ak yon bouke flè nan men l. 


- Vanessa “mon amour”, mwen te manke w sèten. Anpil nwit 

san somèy mwen pase tèlman m ap panse avè w. 
Manmzèl reponn misye avèk anpil sajès: 


- Mèsi Fanfan, m apresye jès la, fò m di w moman n te pase 
ansanm yo te trè rejwisan. Men lavi montre m kiyès ki vrè 
zanmi m e kiyès ki renmen m toutbon. Ou te mèt retounen 
ak flè w yo, mwen pa bezwen anyen nan men w, kòm ou te di 
“ann kraze kite sa”, nou fini. 


Misye eseye eksplike tèt li. Aa! Manmzèl kanpe sou desizyon l. 
Fanfan al nan pye manman Vanessa, manman an vin pale pou 
Fanfan... Manmzèl fèm sou desizyon l. Fanfan wè se toutbon, 
misye leve epi l pati. 


Antretan, Vanessa remake prèske senk jou pase, li pa wè 
Wilfrid, manmzèl enkyete. Li deside vizite misye, men te gen 
yon pwoblèm, li pa t konn adrès kote Wilfrid rete, donk pa gen 
mwayen rantre an kontak ak li. Manmzèl pa kite sa estope l, li 
leve li pran mande nan tout vwazinay, men pèsòn pa konnen. 
Alafen, li mande yon koutye ki rele Andre, misye di: 


- Se pa Wilfrid nèg lèd la. 

Tou ezitan manmzèl reponn: 

- Mwen kwè sa wi. 

- Mwen ka montre w kote misye rete san pwoblèm 

Vanessa swiv Andre... misye mennen l dèyè yon garaj kote yo 


| fè feronnri, nan yon ti kay tòl tou piti. Andre lonje dwèt li pou 
! endike l kote pou l pase 

- Se la a Wilfrid rete. Men, m pa konprann ou Vanessa, bèl 
timoun tankou w, pouki se la w vle vini? 


Vanessa senpleman di Andre: 
- Mèsi dèske w te menmen m. 
Li deplase kite Andre epi l frape pòt an tòl la, Wilfrid parèt. 


- O! Vanessa, kouman ou ye? Mwen aprann ou refè, mwen 
kontan. 


- Apa m pa wè w ankò. Sa k pase? 


- Ou retounen nan nòmal ou. Mwen panse se pa moun tankou 
m ou vle wè kote w kounye a, donk mwen rete nan wòl mwen. 


Vanessa pwoche bò kote Wilfrid, li anbrase misye epi li pase 
men nan tèt li toutpandan l ap di: 


- Se moun tankou w menm, mwen vle kote m, Wilfrid. Si m 
anvi jodi a se gras avè w ak marenn mwen. Ou pa t janm lage 
m pandan tout soufrans mwen. Ou konn jan sa di lè w ap 
soufri epi w pa gen pèsòn pou w pale, epi menm manm fanmi 
w pa la pou ou? Poutan, se pa t yon pwoblèm pou ou Wilfrid, 
kwake mwen te efreyan sa pa t repouse w. Ke mwen te lèd 
oswa tankou yon mons san cheve, ou te toujou la pou mwen. 


Vanessa bay misye yon lòt akolad, dlo pe koule nan je misye. 
Vanessa remake sa, li mande Wilfrid: 


- Pouki w ap kriye? 


il. 

- Se premye fwa nan vi m, yon fi touche m konsa. 
Vanessa siye dlo nan je Wilfried epi li bo misye, li di l: 


- Mwen pa gen pyès pwoblèm ak sa moun di, sa yo panse oswa 
fason y ap wè m. Pou mwen ou se pi bo gason ki egziste e m 
renmen w paske ou pa chèche imite pèsòn. Ou se yon bon 
moun anndan kou deyò e mwen renmen w pou sa. Mwen vle 
fè vi m avè w Wilfrid. Misye reponn atò: 


- Men mwen gen plis ke sèz ane aplis ou Vanessa. 
Manmzèl di: 


- Se pa pwoblèm pa m sa. Menmsi w te gen kat fwa laj mwen, 
se ou mwen vle. 


Pita, lè Vanessa prezante Wilfrid lakay li, tout moun sezi, 
menm moun nan katye pran di manmzèl pa byen nan tèt. 
Poutan tout pale anpil pa t estope Vanessa. Li kontakte marenn 
li ki sipòte I nan desizyion sa a, epi marenn ede l nan aranjman 
maryaj li. 


Ou kwè se bèl seremoni maryaj sa te bèl. Wilfrid ak Vanessa 
vrèman renmen youn lòt malgre tout diferans yo genyen. Se 
vre yo te rankontre kèk ti difikilte ki egziste nan maryaj, men 
sa pa t anpeche Wilfrid pwouve li ka yon bon mari e Vanessa 
tou yon bon madanm pou li. Tèlman Wilfrid te yon nonm ki 
sèvyab, tout katye a te fini pa aksete l e yo te renmen koup la 
anpil. Depi lè sa a Vanessa ak Wilfrid te tounen yon egzamp 
pou tout jèn fanm ak jèn gason k ap chèche yon konjwen pou 
yo pa gade sèlman sou aparans fizik men pou yo konsantre yo 
plis toujou sou kalite oswa bote ki anndan youn konjwen. 

CHAPIT - 6 


SI M TE KONNEN 
TOUJOU DÈYÈ 


Elcie, yon dam ventuitan ki sot Jakmèl, tap viv ak mari l 
Pòtoprens nan zòn Dèlma disnèf. Ou kwè se bèl, grenn fanm 
sa te bèl. Cheve l pa t long, li pa t ni mèg ni gwo epi manmzèl 
gon souri ki pou fonn nenpòt kè ki egziste. Anplis, li te vrèman 
janti, men se te yon ti dam ki renmen plezi anpil. kote tanbou 
bat, li la. Depi l te jenn demwazèl jis li fè pitit, manmzèl kenbe 
menm atitid sa a. Lanmou pou anbyans se yon bagay ki te nan 
san ! kòmkwa yo te koupe lonbrit li ak sa, donk li te toujou 
pran ti plezi ! detanzantan. Apolon, mari Elcie te aksepte 
manmzèl konsa, misye te gen yon lanmou enkondisyonèl pou 
manmzèl. Pou misye, nenpòt sa ki rann madanm li ere, li 
sipòte l. Dayè malgre l te fou pou plezi, manmzèl te sensè e l te 
fidèl, sa te kontribye ak konfyans san parèy Apolon te ba li. 


- 

Elcie tap byen mennen, tou sa manmzèl vle te disponib pou 

li, gwo kay ekipe, vwati, yon mari ki pa parese e ki byen 
kanpe epi yon ti pitit gason enteresan, David ki te gen sizan 

lè sa. Apolon pa t janm neglije manmzèl ni ak afeksyon, ni ak 
atansyon. Depi aprè maryaj yo, misye fè l konprann zafè “al 
travay pa pou ou”, sèl sa misye te mande se pou manmzèl okipe 
David kòmsadwa e fè tèt li bèl pou li. Paske lè l rantre sot 
travay, li vle admire bote manmzèl e sa remonte moral Apolon 
e souvan sa konn mete l sou sa tou. Ak trant sis rekòt kafe 

sou tèt li se jèn gason, donk misye te bezwen madanm li bal 

ti remontan detanzantan. Toude moun yo te gen yon lanmou 
eksesiv pou David ki te sèl pitit yo. Deja ou ka imajine, kòman 
ti bonònm sa a te nan swen, se franse sèlman yo pale lakay avè 
l, se te yon ti prens. Lanmou Elcie pou li te san parèy. Gen de 
jou manmzèl kenbe ti pitit la, pran gade l nan je pou di l: 


- Je t'aime beaucoup David. Tu es mon petit coeur. 


Li te pase bon moman souvan avè l. Chak dimanch se te abitid 
yo, pwonmennen sou chanmas. Epitou Elcie te byen ranpli wòl 
manman an, manmzèl te san repwòch nan domèn sa a. David 
pa tjis yon pitit pou li, se te bon zanmi l e relasyon yo te solid 
malgre se te manman ak pitit. 


Yon jou pandan y ap pwonmennen sou chanmas, David 
pantan sou yon atis k ap vann divès pwodwi, menm kote a 
David ensiste pou Elcie achte yon goumèt pou li, se te yon 
seri goumèt orijinal ki te ala mòd lè sa. Anplis, te gen tout 
kalite goumèt, men majorite te fèt annò, pa lò krizokal non, 
bonjan lò. Sa k te plis enpresyone David, sèke atis la te kapab 
grave non l sou goumèt li chwazi a. Tout sa te met plis anvi 
nan ti pitit la pou ! gen goumèt pa l, li te rann manman l san 

souf, men te gen yon pwoblèm. Lajan Elie te sanse fini. David 
kòmanse fè bwi epi yon swadizan bon samariten, yon jènjan ki 
tap swiv deroulman bagay yo, pote l volontè pou peye goumèt la. 
Anmenmtan, misye pwofite fè ti enteresan tou, ! mete bwat fransè 
l deyò... 

- C'est combien ga? 

Atis la reponn: 

- Senkant goud. 


- Bien voila. 


Li lonje de biyè vèt ale, yon fason pou Elcie ka enpresyone. 
Manmzèl gentan konprann, li di: 


- Non messieur, cest pas nécessaire. 

Misye ensiste: 

- Je vous en prie jeune fille, cest pour le garcon. 
| 

- Très bien. | 

Elcie kite misye peye, apre sa manmzèl di: 

- Merci du fond du coeur messieur 


Se tou sa l di, men misye tap atann plis ke sa... Atis la grave non 


David epi li ajoute de ti kè sou li. De ti imaj ki senbolize lanmou 
Elcie genyen pou David. Aa! sa te rann David plis jwaye toujou, li 
te renmen goumèt li anpil, li pa t janm mete sa atè. 


EE 

Elcie bò kote pa l, kòm nou konnen se pa t moun ki negosye ak 
pran ti plezi l, lè samdi-dimanch met pye, ansanm ak gwoup 
medam zanmi l yo, kat jèn fanm te toujou nan yon pwogram 
diferan, men se toujou Elcie ki pou peye... Si yo pa nan bal, 

yo nan sinema, si yo pa nan sinema, yo sou chanmas ap bay 
payèt. Lè epòk kanaval menm, se pa pale. Anpalan de kanaval 
nan Pòtoprens, fò m di se toujou gwo koze, se yon selebrasyon 
anyèl ki kòmanse nan mwa Fevriye chak ane pou fini sou 
Madigra. Madigra se madi anvan jou fèt ki make kòmansman 
sezon karèm, yon peryòd jèn ak repantans ki mennen nan jou 
Pak. Gouvènman ayisyen an ak kèk biznis fanmi rich nan peyi 
a toujou sipòte tradisyon sa. 


Anplis, kanaval pa mache san mizik, dayè, mizik se pwen 
santral nan kanaval an Ayiti, se lè sa a plizyè gwoup mizik 
pwofite fè bèl parad sou gwo kamyon ki ekipe ak sistèm son 
pou jwe mizik byen fò nan mitan pil foul moun. Se lè sa a 
tou, jèn kou granmoun pwofite fè ti banboche, medam yo 
fin anraje, sa'k mache tou pare, met ti jip twa wityèm, mete 
mask ak bèl kostim tout koulè, pran defile, brase ren tankou 
toupi jis yo dekontwòle, epi fè jèn gason aroyo. Parad sa yo 
konn kòmanse nan divès wout nan Pòtoprens pou abouti sou 
Channmas, ki chita anfas Palè Nasyonal, rezidans prezidan 
Ayisyen an. 


Sa ki enteresan ankò pandan peryod kanaval la, se varyete 
mizik gwoup atis yo jwe. Gen ki fè rap kreyòl, konpa, oswa 
rasin. Plizyè gwoup mizik popilè peyi a patisipe tou tankou 
T-Vice, Kreyòl La, DP Express, Mizik Mizik, Carimi, elatrye. 
Yo tout fè foul moun danse epi yo pwofite voye pwent, fè ti 
konpetisyon ant yomenm, se vrèman bèl bagay. 


Chak ane, anpil touris vwayaje pou vin asiste kanaval Ayiti 

pou yo pase bon moman. Kòm nou di, peryòd kanaval se yon 
gwo koze, li te tèlman enpòtan pou Elcie, manmzèl ta prefere 
fè plizyè jou san manje tan pou l ta manke yon sèl jou kanaval. 
Se konsa nan dezyèm jou kanaval la, Elcie gen randevou sou 
channmas ak medam yo. Se wè pou w ta wè gwoup medam sa 
yo, anpenpan yo abiye, tout kò yo make malè. Nan jou sa a, 
Apolon te rete travay siplemantè, Elcie mande yon vwazin sèvis 
pou rete lakay ak David. Piske vwazin mize, Elcie enpasyante, 
manmzèl deside mennen David nan kanaval avè l. Yo rive sou 
channmas, anbyans chofe T-Vice ap mate, medam yo kòmanse 
bouje, Elcie vle bouje tou men pye l mare, David jennen l, ti 
pitit la kenbe janm li. Elcie di David olye de janm pito l kenbe 
manch rad li, epi manmzèl vin pi alèz pou l danse. Dezè pase 
la pou la, ayayay plezi ap tonbe, medam yo fin anraje, moun 
pran bouskile pasipala. Elcie vire pou ! mande David si l vle 
manje...o! David pa la, woy! Elcie pran rele: 


- David! David! David! 


Nan gwo foul moun sa a epi ak tout bri aparèy mizik, 
kòman David pral tande? Sa enposib pa vre? Elcie fin fou, li 
dekontwòle l ap chèche tout kote, zanmi l yo pran ede l, men 
san rezilta. Medam yo fou nan chèche... on lè rive, yo kouri 
nan yon pòs polis toupre epi mande... toujou anyen. Elcie 

pa konn kòman, ni kijan ! ka rantre lakay san David, paske 
Apolon renmen pitit li anpil, David se de grenn je Apolon. 


Elcie san souf, de men nan tèt, li monte, li desann, li pran rele: 


- Bondye papa mwen, sa m ap fè. Bondye papa mwen ede m 
non 


Kòm yo toujou di “doulè yon fanm se pou tout fanm” donk 
tout fanm ki gen pitit ka santi jan zantray Elcie tap koupe lè 


Am 

l wè toutbon vre li pa ka jwenn David. Rive sizè nan maten, 
prèske tout moun kite channmas, Elcie kontinye chèche, men 
toujou san rezilta. Zye ti dam nan tou wouj, w a di se de boul 
san. Non sèlman, li pase nwit ap chèche, answit li pa t gen 

dlo ki rete anndan l, tank li kriye tank li rele, emosyon tap 
dechire kè l, eta manmzèl te deplorab anpil. Finalman zanmi 
yo konseye l pou li rantre lakay, fè ti poze epi vè onzè ya 
rekòmanse rechèch yo epitou si Apolon pa wè l pou tout tan sa, 
misye ka enkyete anpil. 


Manmzèl koute medam yo, li monte lakay. Men depi li louvri 

baryè a, li remake Apolon ki kanpe bra kwaze. Manmzèl pran 

rele, se atò l kriye, li mache anbrase Apolon, li pa gen mo pou l 
eksplike sa ki rive. Apolon mande l: 

- Kote David? 


Kesyon sa a fè manmaèl rele plis toujou, li pa konn kòman pou 
l kòmanse, oswa kisa pou l di: 


- Mwen pa konnen. 


- Kòman w pa konnen an Elcie, mwen kwè se avè w m kite 
pitit mwen, fè m konprann 


- Li te avè m sou channmas, li kenbe rad mwen epi, rive yon lè 
mwen vire m pa wè l. 


- Ou mennen pitit mwen nan Kanaval? Machè degaje w, mwen 
pa konn ki bò, ni kòman w ap fè. Tanpri al chèche pitit mwen 


ban m. 


Apolon pa di manmzèl yon mo anplis, li pati. Li desann 


Ò. 

channmas mande plizyè moun, pase nan estasyon polis, misye 
pase tout on jounen ap vire ron... men toujou san rezilta. Lè 
misye wè se toutbon l ap tounen san David, pitit gason l lan, 
misye fè yon kout san, l eksite, li pase pran yon boutèy senk 
etwal nan yon boutik, epi l pran wout lakay. Depi sou mache 
misye, ou ka wè s-on nonm ki andyable, ki pare pou tapaj. 
Apolon pa t yon moun ki fache fasil, ni li pa t janm nan leve 
men sou Elcie. Men jou sa a kou l rantre li di manmzèl: 


- Ranmase zafè w, tan ke w pa jwenn David, pa tounen isit la. 
mwen pa vle wè w isi a san David. 


Elcie pa konn kote pou l met kò l oswa repons pou l bay, li di: 
- Kote m prale Apolon? | 
- Se ou ki konnen. 


Manmzèl ap trennen, misye rale zafè manmzèl yo, jete sa deyò, 
epi pouse do manmzèl, kadnase baryè dèyè Elcie. 


Elcie pa t gen fanmi Pòtoprens, se Jakmèl yo te abite. Lè l wè 
se reyalite, li ranmase kouraj pran ti zafè l epi manmzèl ale kay 


Monique, youn nan zanmi l yo. Monique byen akeyi l li di 
Elcie: 


- Byenveni lakay mwen, men se twa mwa sèlman w ap ka fè la. 


Li di l sa pou manmzèl pa konprann lap vin enstale l de fason 


pèmanan lakay li. Dayè se ak menaj li Monique te abite. Elcie 


di: 


- Mèsi anpil Monique. Twa mwa ase pou mwen 

Senk jou pa pase, Jacob nonm Monique lan, leve nan nwit fè 
kòmsi l al pipi, epi se Elcie la I peze. Pou misye, Elcie tap kite l 
fè sa l mande, men manmzèl repouse l. Nan demen avan Elcie 
louvri bouch, Jacob di Monique: 


- Ou konnen pandan m nan twalèt yèswa, zanmi w lan antre 
sou mwen li fè m pwopozisyon. Men m repouse manmzèl. 


Monique tèlman vekse, li pa menm mande eksplikasyon, li 
mete manmzèl deyò. Se te kòmansman mizè Elcie. Tout lòt 
zanmi ki te konn pran plezi avèk li, tout kanpe lwen manmzèl. 
Yo aprann sa k pase kay Monique, donk rès medam yo pran 
mezi pou pwoteje mari pa yo epi yo kite Elcie pou degaje l jan 
l konnen. Yotout bliye jan manmzèl te konn ede yo, sipòte 

yo materyèlman lè sa te bon. Aa! Elcie manje mizè, manmzèl 
oblije al dòmi anba galri, pran mande manje sinistre, lè 
endiyasyon monte l, manje pa fouti desann nan vant li se kriye 
san rete, tou sa l te genyen, tout pèdi yon sèl jou. Menm yon 
grenn foto David li pa t gen chans pran. 


Men kisa ki te pase David? Nan sware kanaval la, lè bann 
vakabon tonbe bouskile youn lòt, yo bay David yon sèl 
pataswèl, pouse misye deyò. Plis David eseye rejwenn manman 
l, se plis yo pouse l anndan foul la. Ti kò l piti e deja pa t gen 
fizik epi atansyon manman l pa t sou li nonplis. Donk David 
pèdi wout pou li rejwenn manman l. Tout rèl pitit la bay, pèsòn 
pa t tande, alafen, David al chita nan yon ti kwen, se la yon 
koup ki tap pase remake timoun nan. Yo kanpe machin yo, 
madanm nan di mari l: 


- Gade yon ti pitit, sanble li abandone. 


0066 SI M TE KONNEN TOUJOU DÈYÈ 


Mari a reponn: 


- Annou menmen l nan yon pòs polis, paran ! dwe fou ap 


chèche 1. 

Yo apwoche David, epi yo mande l: 

- Ak kiyès ou ye? 

- Ak manman m. 

- Kote manman w? 

- M pa konnen. 

- Kote w rete. 

- Mwen pa konnen 

Madanm nan rele mari ! sou kote: 

- Pouki n pa pran l? 

Mari a souke tèt “non”, men madanm nan sipliye l. Misye fini 
pa aksepte, dayè yo pa t gen timoun. Yo pran David mete nan 
machin epi yo monte Kenskòf lakay yo. Premye sa yo fè se non 
David yo chanje. Yo fè nouvo batistè, rele misye Francois. Yo 
mete l lekòl tou. Men kwak Francois rele yo papa ak manman, 


li konnen byen se pa t yomenm ki paran l, paske li te gen bon 
lespri. 


Vennsèt ane pase, Francois vin okipe gwo fonksyon nan yon 
bank ki popilè an Ayiti. Yon jou, twa mesye, Francois ak de lòt 


a 

zanmi tap mache bò yon magazen lavil, epi yo kontre yon dam 
k ap mande charite, men madanm nan te sal anpil, anplis li te 
manke dan, li chita bò yon pil fatra. Madam nan di: 


- Ti mesye, nenpòt sa n genyen ban m, mwen grangou, mwen 
swaf. Bondye a remèt nou sa, tanpri. 


De nan mesye yo kontinye mache, men kondisyon dam nan te 
touche Francois, li fè pa pou pwoche dam nan, men youn nan 
mesye yo rale l komkwa yo pa gen tan pou sa epi li di: 


-Aa monchè! nou gen bagay pi enpòtan pou n regle. 


Men Francois te si touche, li rale de goud nan pòch li, pwoche 
dam nan, bese e li depose de goud lan nan yon kwi. Pandan l 
ap depoze lajan an, madanm nan pantan, je l louvri, li voltije 
sou Francois, li kwoke l di kou sansi, toutpandan l ap di: 


- Mèsi Bondye! Mèsi Bondye! 
Moun ki tap asiste evènman an sezi, yo di nan kè yo: 


- Wouch! Pou jan madam sa a sal sa, misye kite l touche l 
konsa. 


De mesye yo toujou la, yo anvi pouse dam nan, men Francois 
rete poze, li panse se lajan an ki fè dam nan kontan konsa, 
misye rale bous li, epi li depoze yon biyè ven dola. Madam nan 
pa bouje, li sere misye pi di toujou. Atò Francois oblije mande 


fè 


- Pouki w kwoke m konsa? 

Madanm nan gade Francois nan je, l anvi pale men se kòmsi 
vwa l ale, okenn son pa fouti sòti, li jis souri. Tout efò l fè pou 
l reponn li pa kab, emosyon anvayi l. Francois fè yon fason 

li sòti anba men l epi mesye yo mache. Lè yo rive yon bon 
distans, dam nan pran fòs atò, li pouse yon sèl rèl w a di se jis 
nan fon anndan sa sòti: 


- DAVIINIDDDD!!! 

Francois estope. Lontan pèsòn pa rele l nan non sa, li pa sonje 
li janm wè dam sa nan vi l. Misye pran kouri nan direksyon 
dam nan, dam nan kouri nan direksyon misye tou. Yo 
rankontre epi misye di: 

- Ou rekonèt mwen? 

- Wi pitit mwen, kòman pou m pa ta rekonèt ou 

la tou, yon akolad sere pataje | 
- Men kòman w fè rekonèt se mwen? 

- Goumèt ki nan men w lan. Lè w depoze lajan an mwen raple 
m mwen te achte youn konsa pou pitit gason mwen, epi m 


gade de ti kè yo sou li ak non w. Gade jan w grandi. 


Ven uitan depi youn pa t wè lòt, ou ka imajine moman 
touchan sa, moun yo pataje anpil dlo. Misye bliye zafè salte, 


move sant, li bo manman l tout kote, ansyen zanmi toujou 
zanmi. Li di l: 


- Manmi cheri, mwen toujou priye pou m te wè w yon jou. Se 
Bondye ki reponn priyè m wi. 

Li pase men nan tèt manman l, pa t gen cheve ankò, se pa 

t menm Elcie a, poutan David te anjwa, li leve manman ! 
mete nan machin li. Rankont sa a te tèlman emosyonèl, tout 
espektatè te dlo nan je. 


Pandan yo sou wout, Elcie di David: 


- M ap mande w yon gwo sèvis, tanpri pitit mwen, ou ka 
estope nan adrès sa avè m. 


Elcie lonje yon ti papye bay David. 

- Avèk plezi manmi. 

Lè yo rive nan adrès la, se kòmsi se nan yon raje y antre. Bagay 
yo tèt anba, yon pèsònaj chita ak yon ti gason, l ap dodinen, 
pip nan bouch li, baton l kote l. Elcie mande: 

- Èske Apolon la? 

- Se kiyès k ap mande pou li? 

- Elcie!!! 

- Elcie, fanm Jakmèl. 

- Wi. 

Menm moman an, misye lage pip la atè, l rale baton l, ti gason 


kanpe pou ba l sipò, li pwoche Elcie, ak yon bèl souri, mesye 
a kontan. Amezi misye vanse, Elcie remake misye pap gade l 


vre. Apolon te avèg, afòs li bwè kleren, pase jounen san manje, 

kriye ak lendiyasyon paske l pèdi madanm ak pitit li, maladi 
tansyon ak sik antre sou li jis sa afekte je l. 


- Elcie cheri, mwen mande w padon kwake m konnen mwen 
pa merite sa. Depi lè m pèdi w ak David, mwen sispann viv, 
padone m, sa sèlman m mande w. Mwen konnen se pa t fòt ou 
si David pèdi e m kontan ou tounen Elcie. Se chak jou mwen 
priye pou w retounen, paske mwen pa t vle pran wout san 
chapo san m pa t tande vwa w menm pou yon dènye fwa. 


Men, pandan Apolon ap di pawòl sa a, li pa gen nan tèt David 
la tou. Elcie reponn li: 


- Fò m ta tounen Apolon, ou te di m se lè m jwenn David pou 
m tounen isit la, mwen te vle di w men david kote m nan. 


- David la? 
- Wi papa. 


Yo bay yon akolad a twa, je touletwa moun yo pa sispann 
ponpe dlo. Nan yon sèl jou David rankontre vrè papa l ak 
maman l. Twa moun yo kwoke youn lòt, yo pataje yon moman 
tristès, men yon moman jwa anmenmtan. David pran toude, 
met lakay li, pwòpte yo, renmen yo e li kontinye pran swen yo 
ak anpil lanmou. Kwak li retwouve pitit li epi li rejwenn mari l, 
men jis jounen jodi Elcie kontinye di “Si m te konnen”. 

Sonia, yon ti dam po klè moun Aquin, tap travay kòm ajan 
depi dezan nan “Ayewopò Entènasyonal Mayi Gate” nan 
Pòtoprens, dabitid li travay de uitè a senkè, sòti lendi rive 
vendredi. Men pafwa tou, li fè anpil siplemantè e jou sa yo 

li konn kite travay li byen ta. Dèfwa li pran wout tou fatige, 
paske travay manmzèl te oblije ! kanpe sou de pye l pou li 
verifye enfòmasyon chak pasaje avan yo monte abò avyon yo. 


Yon vandredi apre midi, Sonia pa t ka tann pou l te senkè 
pou l bat zèl li, tèlman ti dam nan te fatige. Si nan moman 
sa yon sipèvizè ta pwoche l epi mande l pou li fè siplemantè, 
franchman li tap tou dekonpoze fwa sa, men piske yo pa t 
si okipe, manmzèl te gen posiblite kite pi bonè ke dabitid. 
Koutim li avan l deplase, se toujou telefone manman l pou 
enfòme l ke l ap kite travay. Sonia te abite Pétionvil, yon 
bon distans de travay li, anviron karant minit nan machin. 

Manmzèl monte yon ti vwati Akira mari l te ba l kòm kado 
fiyansay, epi 1 kòmanse kondwi sou otowout ayewopò a. Dis minit 
pa pase, manmzèl fè yon sèl sezisman, lè l resevwa yon tèks. Se pa 
tèks la ki fè l sote, se pito moun ki voye tèks la ki siprann li konsa. 
Se mari l, yon nonm ki pòt non Joèl ki lage tèks mesaj sou selilè 
manmzèl. Joèl ak Sonia se de moun ki gen senk mwa maryaj, W 

a damou pa w. Joèl te fè ale vini de vil Ansavo a Pòtoprens. Se 

la, misye te okipe ak yon pwojè konstriksyon avan li te resevwa 
diplòm enjenyè l. Misye te konn antre Pòtoprens chak de semèn. 
Men lè misye la, Sonia pa t konn kote pou l met kò l tèlman 
manmzèl te kontan. Joèl son nonm ki te womantik osipèlatif, nou 
pa di se misye ki te envante mo “womantik” la, men womantik 
Joèl la te gen yon diplis ladan ! kanmenm. Lè misye avèk Sonia, de 
men l pa janm ret poze, se pase men nan kou timoun nan, lè se pa 
kou se ren, lè se pa ren se men nan men e Sonia te renmen jan de 
atansyon sa, donk nou ka konprann. Lè manmzèl resevwa tèks Joèl 


ki di: 
- Chouchou m ap tann ou lakay. 


Sezisman te pran manmzèl, e menm kote a gwo fatig la te vole 
gagè. Yon minit pa t pase, manmzèl jwenn yon lòt tèks: 


- Mwen pa ka tann ankò. 


Joèl te prefere pale nan tèks mesaj, imèl, oswa sou entènèt, paske 
sete fason ki pi fasil pou yo te pale ak distans ki te separe yo. Lè 
Joèl voye dezyèm tèks sa, li di manmzèl, “ Mwen pa ka tann 
ankò”. Tout moun ka konprann sa, jenonm nan pase de semèn san 
manje, donk li pa ka tann pou l wè pla nouriti I sou tab devan l. 
Apre dezyèm tèks sa a, Sonia rele misye tousuit men li pa t reponn. 
Manmzèl fè yon fason li retounen tèks la konsa: 


A! 

- Jojo, ou manke m tou... mwen sou ou tousuit. 


Jojo se ti non jwèt Sonia te bay Joèl. San pèdi tan Joèl lage yon 
twazyèm tèks... 


- Mwen anvi touche w 


Lè manmzèl jwenn tèks sa a, komabo! Si l te gen zèl manmzèl ta 
vole sou wout la, malerezman li te toujou sou wout ayewopò akoz 
anbouteyaj se jou vandredi tout moun ap chèche wout kay yo, se 
toujou konsa. Manmzèl reponn: 


- Mwen anvi sa tou amou 


Sonia te swaf Jojo anpil paske sa fè kèk jou li nan peniri, dlo pa 
touche dezè l, manmzèl te sou mank anpil. Li chita nan blokis, 

li pa konn kote pou l met kò l. Li pran rele sou lòt chofè, fè kolè, 
mare min li, boude, move kòmkwa se chofè ki devan l yo ki lakòz 
anbouteyaj la. Pandan tan sa, Sonia bay misye yon lòt apèl, l anvi 
tande vwa Joèl, men olye Joèl reponn, li lage yon katriyèm tèks... 


- Mwen anvi dechire w. 

Sa w tande a, yon sèl chalè dife antre nan san manmzèl ki kòmanse 
kouri nan tout kò l, sansasyon an pase nan tèt li, desann nan kou 

l, nan vant li pou ateri nan pwent dwèt li ki kenbe volan machin 
nan. Manmzèl reponn: 

- Vyann ou sou wout, prepare tab la 


Joèl pa t satisfè ak repons sa a, li pouswiv ak yon senkyèm tèks: 


- Mwen anvi mòde w. 

Kèt! Respirasyon manmzèl fin anraje, ! reponn misye vit fwa sa 
- Tanpri. pa mòde m twò fò 


Sonia tonbe fè pakèt dezòd sou wout la, kondwi sou twotwa, 
eseye pase devan plizyè machin, pran devan lòt chofè epi 
akselere toutpandan l ap frisonnen ak yon pikotman sikre nan 
tout kò l. Manmzèl kontinye akselere yon fason pou l rive pi 
vit. Se konsa pandan l ap panse ak dènye tèks li resevwa a, yon 
vizyon lontan pase nan tèt li... | 


Se yon lè Joèl te mennen l nan yon ti restoran sou channmas, | 
men se yon ti granmoun fi sispèk ki tap bay sèvis alòske li te 
fè nwa. Chak fwa granmoun nan bay do l, Joèl depoze yon 
ti beze sou tèt bouch Sonia, toutpandan l ap karese do men 
manmzèl ki te depoze sou tab lan. Jou swa sa, li pa sonje 
konbyen beze Joèl ba l ototal, paske vire tounen misye bobo | 
l. Apre granmoun nan fin pot manje pou yo, misye fikse 
manmzèl nan je epi l rale yon mòso poul li pran mòde sa ak 


raj, epi li di: 

- Se konsa m ta mode w Sonia 

Woy! Sonia te cho, li te frèt anmenmtan. Men, granmoun nan 
te renmen zen anpil, detanzantan li vin mande si tout bagay 


anfòm sou tab lan, oswa si yo bezwen lòt bagay, poutan se 
siveye l ap siveye sa y ap fè. Lè granmoun nan deplase, Sonia di 


Jojo: 
- Apa m la, m ba w defi mòde m. 


Li bay misye defi sa, paske te chaje moun nan ti retoran an 


A 


epi granmoun nan te prezan, jamè Joèl pap oze fè sa. O! 

Joèl depoze mòso poul la, li siye bouch li, li rale men dwat 
manmzèl, epi ! fon ti mòde l. Sonia pa t rann li kont de sa. 

Li pouse yon ti rèl, menm lè a granmoun nan kouri sou tèt, 
bò kote yo, pou mande si tout bagay ok. Ti rèl sa, respirasyon 
l, jan l tap rale cheve l anndan restoran an, tout sa se te siy 
manmzèl te nan pla men Joèl. Pandan l ap fè vizyon sa a. Jojo 
lage yon sizyèm... 


- Mwen anvi chouchoute w. 
Manmzèl reponn: 
- Cheri mwen swaf sa tou. 


Men se kòmsi manmzèl vle bliye se sou volan li ye, chalè a 
kòmanse twòp pou li. Malgre klimatizè machin lan, Sonia te 
swe kou pitit bouki. Sa te fè kèk jou Joèl pa t wè l, donk chalè 
sa a te fè l sonje dènye fwa Joèl te chita avè ! nan mitan yon 
pak, sou kapo yon machin. Li te fè cho anpil, lalin lan te won 
kon boul e li te klere kou dyaman. Joèl te pwofite resite yon 
powèm pou li, yon branch roz nan men goch li epi men dwat 
la menm ap sèpante ti bouch Sonia. Nan moman manmzèl ap 
panse ak ti moman dous sa a, on setyèm monte... 


- Mwen anvi karese w cheri, fè vit. 
Tèks sa a se te yon jilèt ki te vin fann fwa manmzèl. Li reponn: 
- Ou konn jan mwen renmen sa 


Plis chalè monte Sonia nan li tèks, se plis li akselere pou l rive 
lakay pi vit pou l ka kouri vole sou Joèl depi nan pòt. Manmzèl 

fin anraje sou wout la, konsa yon sansasyon fè l sonje ti 
moman li te pase Jakmèl ak Joèl pou premye fwa. Yo t al vizite 
yon kavèn ak kèk zanmi. Se nan kavèn sa a, Sonia dekouvri 
kouman Joèl se yon nonm ki womantik. Apre yon bon ven 
minit nan kavèn lan, misye rale manmzèl bò yon wòch, li 
plante yon ti bo sikre nan mitan bouch Sonia. Manmzèl 
fèmen de zye l tèlman sa te bon. Epi Joèl pase men nan ren l, | 
danse avè l anndan gwòt la san mizik, pye atè. Manmzèl te viv 
moman sa anpil, ti bononm nan te toujou fè I santi l fanm. 

Lè lanwit tonbe, toude kouche sou zèb la fasafas, epi misye 
pran admire mèvèy la, sa k te mete plis sansasyon nan sa, se 

lè sanzatann misye pran chante yon ti chansonèt fransè Mike 


Brant pou li: 

“Laisse-moi t'aimer toute une nuit 

Laisse-moi toute une nuit 

Faire avec toi le plus long, le plus beau voyage 
Oh! Veux-tu le faire aussi? 
Une hirondelle fait mon printemps 
Quand je te vois 
Mon ciel devient plus grand 
Je prends ta main, alors je sens que j'ai pour toi 


Oh! Lamour au bout des doigts 


A 

La feuille qui grandit a besoin de lumière 
Et le poisson meurt sans l'eau de la rivière 


Aussi vrai que nos corps sont nés de la poussière...” 


Wololoy! Manmzèl frisonnen, li santi li osyèl. Etan l ap sonje ti 
moman dous sa, yon fason pou kenbe memwa l okipe, Joèl lage 
yon lòt kout jilèt nan yon uityèm mesaj: 


- Mwen anvi demantibile w. 


Tèks sa bay Sonia yon sèl kalòt, fè I transfòme an twa pèsòn. 
La tou, manmzèl fin andyable sou wout la, vitès... Li reponn 
kanmenm: 


- Pouki w ap fè m sa? 


Sonia vin sonje se pa premye fwa Joèl itilize mo “demantibile” 
a. Yon jou li te envite Joèl pou dine lakay manman 1, pandan 
misye te sou tab lan anfas li, misye te fikse l nan je epi li tap 
pase pye l sou pa manmzèl. Sonia te pè anpil paske toude frè 

l yo te la epi papa ! yon nonm ki pa t jwe te prezan tou. Chak 
moman misye touche pye l, manmzèl te anvi rele men l pa t 
fouti fè sa. Li te pran kè, poutan Joèl te pran plezi nan jwèt sa. 
Nan aswè, Sonia pwoche Joèl e li mande l pouki li tap fè sa 
nan mitan tout moun? Misye reponn: 

- Aa! sa pa t anyen la a, m ta demantibile w sou tab la. 


Yo toude pran ri blag sa... ti vizyon sa a blayi yon bèl souri sou 
vizaj Sonia. Se konsa yon nevyèm ateri: 


- Mwen anvi chavire w. 


Aa! Manmzèl akselere pi rèd, kounye a li rantre Petyonvil, | 
l ap bay gaz. Pandan l fin voye tèks sa a, sanzatann yon | 
machin pase devan 1 VAP! Telefòn lan voltije tonbe sou bò 

pasaje a. Manmzèl sèlman a twa minit de lakay, l ap akselere | 
anmenmtan l ap eseye lonje men l sou bò pasaje a pou l 
ranmase telefòn lan. Men l pa t ka rive, manmzèl detounen 
atansyon l sou wout lan, panche tèt li epi ranmase telefòn nan, 
pye l toujou sou gaz, l ap akselere. Distans pou li leve tèt gade 
wout la ankò, li antre atoutvitès dèyè yon lòt vwati ki te kanpe 
pou limyè wouj BLOWWW! Se te yon evènman terib. Machin 
li frape a te gen yon lepè sou volan, misye mouri frèt. Devan pa 
Sonia a, kraze konplètman, manmzèl san konesans, moun pran 
kouri rele anmwey, rale manmzèl deyò epi rele anbilans. Joèl ki 
pa t konn anyen de ensidan an, voye yon tèks monte: 


- Mwen anvi wè w 
Di minit pase Joèl pa jwenn repons. Li pèsiste ak yon lòt: 
- Mwen anvi wè w 
Toujou san repons, misye kontinye: 
- Mwen anvi wè w 


Toujou san repons. Misye enkyete atò. Li tèks: 


A! 

- Mwen kwè w te toupre? 


Nan moman sa a anbilans lan rive sou plas, pran manmzèl | 

fè CPR sou li epi li revini. Kote l leve a li rele “pran telefòn 

pou mwen, ban m telefòn mwen, ban m telefòn mwen”. 

Toutpandan l ap rele konsa, l ap endike ak dwèt li chèz machin | 

nan. Yon mesye konprann sa l ap mande a, ! kouri nan machin | 

nan e li pran telefòn nan lonje ! bay Sonia. Manmzèl pran | 
| 


kouraj anba tout sekous, li ekri yon tèks kòm repons: 
-M toupre, m pa kwè m ap rive, m renmwen w Jojo. Babay! 


Joèl resevwa tèks sa, men li pa fin konprann, li twouve sa dwòl 
pou manmzèl reponn konsa, li louvri fenèt, voye je l anba, 

li remake yon aksidan. Li kontinye gade, l fini pa reyalize 

se ti Akira Sonia a. La tou, misye plonje desann anba, kouri 
sou tèt pou rive bò anbilans lan men l te gentan twò ta, yo 
gentan kouvri Sonia. Joèl mande mouri, misye pran rele san 
konsolasyon, sa k fè l pi mal nan tou sa, sèke li rekonèt gwo 


trajedi sa se li ki lakòz. 

CHAPIT - 8 


RENMEN MOUN KI 
RENMEN W 


Frantz te sipèvizè nan yon izin Pòtoprens byen koni ki rele 
“Acierie”. Se pa yon pòs yo te jis lonje ba li, men li te travay di 
pou sa, se yon eleman trè entelijan, li te kòmanse nan pozisyon 
ki pi ba nan izin nan jis li rive sipèvizè. Misye te chaje bèl 

kalite, li te byen kanpe, li konn pale, trè konpreyansib e li te gen 
bonjan. Pou sa, prèske tout anplwaye te apresye l. Poutan, Frantz 
te gen yon gwo feblès, li te twò emosyonèl e sa te rann misye 
jalou anpil. Kòm nou konnen tou sa yon moun fè twòp pa bon. 
Donk tanperaman sa te rann misye malere anpil. 


Epitou, sa te lakòz de premye madan marye li yo te fatige wè 
l k ap kriye nan pye yo toutan, yo manje tou je misye avan yo 
kite l. Se konsa Frantz tap viv sèl, men se travay li ki te tounen 


a 

nouvo madanm li, paske se la misye bay tout tan l, devosyon l, 
atansyon l ak admirasyon l. Frantz te gen yon bon zanmi l ki tap 
travay nan izin nan tou, non misye se Andre. Frantz te sanse leve 
ak Andre depi tou piti. Andre s-on nonm vivan, je louvri, w a 
vanyan pa w. Lè Andre gade solitid zanmi l k ap pase tout tan l 
nan travay, misye kadre Frantz ak yon ti fanm Fondèblan ki rele 
Magalie men se plis Mama li te vle moun rele l. Ou kwè se bèl 
fanm sa! Cheve manmzèl ba li sou tèt dèyè l epi men gwosè l, 
fanm nan te ron kon boul. Lè Frantz gade fanm nan, misye pèdi 
li te pran anpil plezi nan sa, li te santi l ap viv. Chak fwa misye 
gade l epi Mama souri, se kòmsi ti kè misye fonn kou bè nan 
dife. Andre rele Frantz sou kote yon jou, li di misye: 


- Si m te ou zanmi, m ta p leve pye m wi, fanm sa pap ret atè 


pou lontan. 


Frantz pran konsèy la akè, l envite manmzèl fè yon ti sòti, epi l 
pwofite mande l renmen. Manmzèl reponn “wi” sou plas, zafè 

l te deja pa t bon, epi l jwenn yon sipèvizè pwoche l, s-on bagay 
li tap chèche anlè ki tonbe sou pye l. Dayè, manmzèl te gen yon 
ti san paresèz, epi l pa t rive lwen lekòl akoz li te bèl fanm, li 

te panse bote l te kont ase pou l te jwenn yon nèg ki pou ba li 
nenpòt sa l vle. 


Mesyedam yo plase, Mama bwote zafè ! kay Frantz, se te bèl vi. 
Manmzèl pa t pot bèlte ! pou bèl twèl sèlman, men li te anfòm 
nan fè lanmou, fanm nan te byen jere Frantz nan tout sans. Si 
byen ke Frantz te santi se Bondye menm ki te voye fanm sa a 
pou li. Depi jou swa sa a, Frantz te damou fou. Nenpòt sa Mama 
bezwen, sa l mande, sa l anvi mande oswa sa l te gen lide mande, 
Frantz te deja dispoze bay li. Donk manmzèl te yon ti rèn. Rive 
yon lè manmzèl te fatige rete nan kay sèl, li mande Frantz pou 

fè l jwenn yon pozisyon nan izin nan. Frantz pa menm panse, 

trapde, li pale ak gwo bòs la, epi yon pòs louvri pou Mama. ! 
Apre kat mwa nan izin, manzèl kòmanse louvri zèl li byen laj. 
Men fò n di, depi manmzèl antre nan travay la tansyon Frantz 
monte byen wo, misye kòmanse pèdi cheve. Chak jou malere a 
gen tèt fè mal ak fanm nan. Depi yon nèg gade manmzèl Frantz 
malad serye e jan Mama byen kanpe a, l enposib pou yon nèg ki 
nòmal pa vire je gade rondè l franchman, paske lè dam sa a bay 
do epi l ap mache, se kòmsi dada l tap konvèse avè w. Se wololoy! 


Avan, Mama te konn pran ti manje midi l avèk Frantz sèlman. 
Men yon lendi li anonse Frantz piske yo toutan ansanm, l ap 
kòmanse pase tan ak lòt moun. Pawòl sa a te prèske toufe Frantz, 
men misye aksepte demann nan paske l pa t vle di manmzèl non 
pou l pa fache. Frantz fou pou manmzèl, tou sa fanm nan di se 
sa, men ofon l ap soufri, paske l pa t konn kote pou l met kò l. 
Yon jou Mama tounen sot nan pòz midi ak gwoup mesye yo, 


Frantz poze yon bann keksyon. 


- Sa w manje? Nou t al lwen? 


Son fason pou l kontwòle aktivite fanm nan, men Mama pa 
t apresye sa menm. Yon lòt jou, Andre rele Frantz sou kote, l 
avèti misye pou l veye zo l, paske jan l wè Mama alèz ak gwoup 
mesye yo, li ka pèdi manmzèl. Pou Frantz, Andre pa t jis yon 
zanmi, se te yon gran frè, donk tou sa misye sijere li egzekite 

san pèdi tan. Pita Frantz nan ti pale avèk Mama, li fè l konnen 
li pa apresye zafè pase tan ak mesye yo nan pòz midi a. Ayayay! 
gwo eskonbrit pete nan biwo Frantz. Tout moun k ap pase 

ka tande jan de moun yo pran rele, vwa yo monte disèt wotè. 
Nan demen manmzèl kontinye, men fwa sa li itilize yon taktik 
blofèz, li tounen ak manje pou Frantz, rele misye nan biwo, met 
manje nan bouch li. Frantz bliye tout diskisyon, konsa misye te 


A 

retounen nan pla men manmzèl. 


Jou ak mwa pase konsa, epi yon lendi maten Frantz annik parèt 
nan travay, Armand, yon anplwaye di l: 


- Mesye Frantz, nou ka fè yon ti pale anprive? 

- Sa k genyen Armand? 

- Se pa anyen, etandone ou s-on bon moun, yon nonm ki gen 

kè nan men, ke m apresye anpil. Dayè si se pa t ou mwen pa tap 
gen travay isit la. Mwen pa tap ka bay madanm mwen ak pitit 
mwen yo manje. Pou rezon sa a, mwen santi mwen gen redevans 
devan w mesye Frantz. 


- Pale non Armand. Sa k genyen? 


- Ok, mwen pap site non pyès moun men m ap di w veye zo w 
paske manzè Mama ap ba w zoklo ak yon lòt nèg ki travay isit la. 


-Ou kwè se vre sa w di a. 
- Se de bon sous mesye Frantz. Tanpri pa revele se mwen ki di w 


Frantz remèsye Armand, epi sa w tande a li kouri sou tèt kote 
Andre pou l rakonte misye sa l tande a. Andre trè etone, di l: 


- Mwen te anonse w sa. Ou sonje? Men kiyès ki ba w nouvèl sa 
pi 
a? 


Frantz sèlman reponn: 


-On zanmi ki revele m sa. 


Nan aswè, Frantz konfwonte Mama. Manzèl fache, rele sou 
misye, pran sèmante di se pa vre, e l menm rive di se moun ki pa 

vle wè l k ap di move koze. Frantz kite sa, men pandan tout nwit 
lan misye ap panse. Nan demen pandan pòz midi, manmzèl di: 


-M ap vini. 
-Ok cheri, n a wè pita 


Manmzèl pati ak gwoup mesye yo kòm dabitid. Frantz pwofite 


swiv gwoup lan fwa sa, men misye rete ak yon bon distans. 
Li remake lè yo rive nan yon kafou, manmzèl pa kontinye ak 
gwoup la, mesye yo fè tou dwat, manmzèl menm antre nan yon 
lotèl. Frantz sezi, misye kontinye swiv, ! kanpe epi l kontinye 
obsève. Kiyès li wè.... Andre ki vin kontre Mama, misye kwoke 
fanm nan, men nan ren epi pran bo manmzèl. Lè yo fin bobo, 
yo mande kle epi yo pran wout chanm pou yo. Frantz kanpe 
anplas nan yon kwen pou karant minit, l ap tranble kou fèy 
bwa. Lè moun yo resi sòti, yo chak fè wout diferan, manmzèl 
antre nan yon ti restoran epi Andre fè wout dwat pou izin. Yon 
sèl lakranp pran Frantz, misye pa konn ki pye pou l plase devan 
oswa dèyè. Li pran kouraj kanmenm, li retounen travay. Premye 
sa I fè, li rele Andre, li mande misye sa l te fè pandan pòz midi. 
Odasye a reponn: 


- M pase kay manman m lan pou m te ranje yon tab kraze pou 


li. 


Manman Andre pa t rete twò lwen izin nan. Frantz di misye: 


- Ou ranje tab lan pou li? 


a 

- Wi, li solid kounye a. 
-Ok. 


Frantz deplase, men pandan l ap mache pou l antre nan biwo l, 
Mama pantan sou li ak yon sache manje l pot pou Frantz, misye 


dil: 


- Wo! Se byen domaj cheri, m manje déjè, koulye a m pa 
grangou, men kote w te manje ak mesye yo jodi a ? 


- Nou te manje kay madanm Boliva. 
S-on ti restoran kote yo fè bonjan diri ak lalo. Frantz reponn li: 
- Se la w tale? Ou byen manje tou sa yo mete nan plat ou?. 


Frantz pa menm tann repons nan men l, misye deplase l antre 
nan biwo l. Sa te klè, de moun ke l fè konfyans, poutan se yo 

k ap ranpli l ak manti. Vè twazè, misye pa fè ni de ni twa, li 
desann nan yon ti boutik epi l achte yon boutèy pwazon. Li 
rantre nan twalèt travay la, li fèmen kò l epi li gagote boutèy 
la. Fini 1 fini, yon vant fè mal pran misye, w a di se trip li k ap 
koupe, misye pran tòde, li bat atè a, lè I prèske trepase, vwala se 
moman sa Armand tap antre. 


Armand plonje sou misye, li gentan wè boutèy la donk li 
konprann tout bagay. Li kouri chofe yon ti lèt kanasyon bay 
misye bwè epi rele anbilans. Kou l rive lopital Jeneral, se 
operasyon tousuit. Doktè yo rive sove lavi Frantz paske yo te 
mennen l atan, men piske misye te fèb anpil li te entène pou de 
mwa, konsa l ta reprann li konplètman. Viv, se pa t sa Frantz 

te vle. Antretan, nan travay la, rimè tap pwopaje ke Frantz 

kenbe Mama ak Andre, li fè tèt li tò. Pou rezon sa a, demou yo | 
palan de Mama ak Andre pa janm met pye nan lopital pou wè | 
Frantz. Okontrè Mama antre nan kay ak Andre, men relasyon 
yo pa t dire lontan, apre yon mwa manmzèl kite misye pou yon 
lòt nèg. Kote Frantz kouche a se kriye detanzantan, l ap plede 


di: 
- Gad kijan m pa gen chans. 


Men te gen yon ti enfimyè ki rele Marjorie, ki tap pran swen 


misye, manmzèl toujou mande l: 


- Sa k fè w mal? Kòman w santi w? 


Kòm manmzèl remake misye toujou tris chak fwa li vizite l, 
li pwofite mande Frantz pouki l tris konsa... Misye eksplike l 
malchans li ak fanm, jan bon zanmi l twonpe l avèk twazyèm 
fanm li eke sa tèlman fè ! mal li pa t vle viv ankò. Men pandan 
misye rakonte tou sa, Marjorie tap panse: 


- Mesye sa pa gen chans, menm jan ak mwen. Lè menaj mwen 


te kite m pou yon lòt se pa de soufri m pa t soufri. Mwen te 
menm mande mouri tou. M te manke lage tèt mwen nan yon 
falèz. 


Lè Marjorie fin tande Frantz, li sèlman di: 


- Bondye bon, nou pa janm konnen sa ! gen nan plan | pou 


nou. 


Yon abitid tabli, de moun yo kontinye pale epi yo vin zanmi. 
Maten-o-swa, manmzèl toujou pase vizite Frantz, li fè sa 
menm nan jou konje l. Frantz fè yon mwa edmi lopital epi 


A 


yo voye l lakay li. Sa pa t anpeche Marjorie kontinye vizite l. 

Pandan twa mwa swivi, manmzèl toujou vin lakay li, lè konsa 
li netwaye, li pase, li fè manje, li byen pran swen misye, poutan 
] pa janm mande yon goud. Yon vandredi avan marjorie ale, 
Frantz kenbe men l epi misye di l: 


- M gen yon bagay pou m mande w, men pwomèt mwen w ap 
reponn mwen sensèman. Ok, w ap pran swen m depi kèk tan, 
alòske w pa menm oblije, poutan w pa janm mande m anyen 
pou sèvis ou? 


- Mwen konnen m pa oblije, men m pran plezi nan sa. 


Ti pawòl sa a te dous nan zòrèy Frantz. Misye souri, manmzèl 
souri tou. Frantz envite l sòti avè l nan demen. Frantz mennen 
manmzèl manje, apre yo pase nan yon ti bal tou. Pandan y ap 
danse, Frantz chouchoute nan zòrèy Marjorie: 


- Mwen vrèman renmen fason w, mwen ta renmen fè vi m avè 


w. 
- Men Frantz, ou pa konnen m twò lontan. 

- Sa fè plis ke kat mwa m ap swiv ou, w ap pran swen m, ou 
son fanm diferan de tout lòt m te konnen avan. M fè twòp erè 


nan vi m, koulye mwen pap pèdi tan ankò. 


Frantz retire yon bag fiyansay nan pòch li, mete yon janm 
ajenou epi li pwopoze manmzèl la sou pis dans lan, e manmzèl 


di wi l aksepte. Yo kontinye danse, men dlo te pran koule 


nan je manmzèl, dlo tap koule nan je Frantz tou tèlman yo te 


kontan trouve vrè lanmou an finalman. Lanmou sensè sa a te 


solidifye relasyon yo jis yo marye. 

Lè Frantz pran admire Marjoie avèk de pitit fi l yo, li di tèt li, 
“gade tou sa m tap pèdi Bondye... Se vre m pèdi yon trè bèl 
fanm ak yon bon zanmi danfans. Men avèk Marjorie, m vin 
jwenn yon fanm ki chaje bèl kalite ki renmen m toutbon, e 


s-on bon zanmi pou lavi”. 

David Dupiton te fèt nan yon fanmi ki vin gen ti mwayen, 
moun ki pa t espere ki rive nan yon klas siperyè pami gwo 
zotobre anwo Petyonvil. Avan sa, Julien papa David, tap travay 
“Ladwan” pandan plizyè ane. S-on nonm ki te pase sou ban 
lekòl men li pa t fini. Papa Julien te chapantye, manman l te 
koutiryèz, yo te rete Fontamara anba yon ti kay tòl. Men, lavi 
Julien te rive change antyèman, lè youn nan kondisip li te eli 
Premye Minis. Kòm yo te bon zanmi, misye tou pwofite voye 
Julien monte ak yon pòs enpòtan nan gouvènman an, konsa 
Julien vin akeri anpil byen. Misye kite Fontamara, li enstale 

l Petyonvil, nan yon gwo papa chato. Julien ak madanm ni 
Anita, te de aristokrat ki jwenn ansanm, yo te pataje menm 
ideyal, yo vle pou non fanmi “Dupiton” an rete yon gwo 

non, yon non moun dwe respekte, onore de generasyon an 
generasyon. Pou rezon sa a, kwake David pitit gason yo te 

timoun toujou, avni misye te deja trase pou li, paran l te 
anvizaje pou ! marye ak yon fanm ki renonmen, yon fanm gwo 
zouzoun, yon fason pou non fanmi an pa janm trennen. 


Menm kote Julien pran fil lan, li koupe tout kontak ak ansyen 
zanmi e kèk manm fanmi an tou, paske moun konsa pa 
kanmarad li ankò. Dezòmè li se ti boujwa. Tèlman obsesyon 


zafè gwanpanpan monte nan tèt li, Julien menm entèdi moun 


pale kreyòl nan lakou lakay li, m pa bezwen di w kòman sa te 
ye anndan kay la. Si yon moun ta oze pale kreyòl nan prezans 
li, kalòt tap jete l, kalòt tap ranmase l. 


Dyesibon, yon ti restavèk ki tap rann yo sèvis, limenm tou 
kwake l pa t pase sou ban lekòl, te oblije degaje l jan ! konnen, 
kole pyese kèk mo franse pou l di, sinon li tap nan ka. Se nan 
anbyans sa a David Dupiton te elve, tou piti se anba franse yo 
plonje misye. Enfans David pa t twò rejwisan, li pa t pami lòt 
timoun, li pa t konn zafè lago kache, sote kòd, jwe mab, monte 
kap, tèlman yo te met restriksyon sou misye. 


Amezi David tap grandi, paran l fè ansòt pou l resevwa yon 
edikasyon wo nivo. Pou sa, li pa t pase nan nenpòt lekòl, se 
nan “Saint-Louis de Gonzague” li fè segondè l, se nan “Institut 
Francais” li te pran plezi l, paske sèl plezi David se te chita li 
liv yon seri gwo lotè fransè tankou Victor Hugo, Lamartine, 
Balzac, Vigny, elatriye... Se pitit gwo moun! E vrèman David 
te vin pale bon ti franse. Lè misye pran konvèse an franse, 
wadi se dlo ki sot nan sous, tan pawòl li te dous. Lè sa a, si 
yon fanm pa tonbe pou li, seryezman fanm sa a merite pou 

yo verifye si l se fanm toutbon. Yon lè misye tap kite “Institut 
Francais”, men, li te tèlman pèdi nan yon lekti, li rive bouskile 
yon dam ki te kanpe devan l, epi pil liv dam nan tonbe... 


W 


- Mon Dieu, que je suis maladroit, mes excuses très chère. 

Jamais, au grand jamais je n'oserais agir expressément, surtout 
envers une fleur aussi jolie que vous. 


Sa w tande a, fanm nan chanje koulè, li vin tou wouj. 
Manmzèl eseye pou l ranmase liv li yo. David kontinye: 


- Non, non et non, c'estamoi l honneur. 


Ti dam nan kanpe, men se pa pye l ki atè, se louvri li ta louvri 


zèl vole. 


Lè misye rive nan moman pou l konpoze nan egzamen reto, 
yo voye l nan syèj “Nouveau Collège Bird” ki nan ang “Rue 
des Casernes” ak “Rue de l'Enterrement”. Se konsa David 
rankontre Emmanuelle Obas, yo travay an ekip, youn ede lòt 
nan matyè yo pi konfòtab, epi toude moun yo reyisi egzamen 
bakaloreya. Amitye a tou tabli, epi renmen met pye. 


Emma, se ti non David te bay Emmanuelle, s-on bèl ti 
marabou po nwa san tach, w a kokèt pa w. Ti dan l blanch 
tankou lèt, bouch li parèy ak koulè kayimit, epi manmzèl gen 
yon souri fann fwa, li louvri bouch epi kè w ale VAP! Se te 
kado Bondye te ba li. Anplis, plezi manmzèl se mete pantalon 
sere. Kolèj Bird te pèmèt medam segondè yo pote pantalon 
nan klas. Donk, manmzèl te pwofite montre pouvwa l. Li deja 
te gen bèl fòm, lè ! plake pantalon gri l, pou li defile, ayayay, 
se tankou yon kwis poul fri ki plase devan bouch ou... apeti w 
monte w... tou sa w anvi se rale, dechire, manje epi kraze tout 
zo. David te nan admire manmzèl tou. Lè manmzèl pran taye 
banda, misye pran kouran serye, san ! mache, yo kontinye pale, 
travay matematik, fizik, chimi ansanm. Enfen, yo toude reyisi 
nan egzamen filo. Jou ak mwa pase, mesyedam yo vin soude 

kou sansi, pa gen kesyon pase jounen san yo pa kominike, bagay 
nòmal... yo amoure. Men se toujou franse yo pale lè yo kontre. 
Yon vandredi swa, avan David depoze Emma lakay li, manmzèl 


pwofite mande l: 


- David, c'est quand je ferai la connaissance de tes parents? 
- Sou peu. 

Samdi maten, David leve bonè pwoche manman l: 

- Manmre, j'ai quelque chose a te dire. 


- Vas-y mon fils, tu peux tout dire a maman. 


- l'ai une petite amie que je fréquente depuis quelque temps, 
alors j'aimerais qu'elle vienne diner ici et faire ta connaissance 
ainsi que papi. 


- Ah bon, ce sera merveilleux David, je ferai le nécessaire, 


amène-la ce soir. 


Emma abiye l anpenpan, li mete pi bèl wòb blan l sou li, yon 
wòb ki chaje dantèl byen bwode pou l enpresyone paran David. 
Li pran taksi epi l monte kay David. Anita limenm, te gen nan 
tèt s-on fanm po blanch David tap mennen nan kay la. Lè l wè 
s-on ti fanm nwa ki kanpe devan pòt li, Anita pran yon bokit 
dlo voye sou manzèl. Mouye ti dam nan tranp. Emma kòmanse 
kriye devan pòt lan, se pa sa l te atann. Konsa Julien parèt: 


- C'est qui ga? 


Anita reponn: 

- J'ai entendu dire, que c'est la petite amie de David. 

- Jamais de la vie, mon fils va s'associer avec une chose pareille. 
David te nan chanm li, misye wè Emma, l kouri al konsole l, 
men manmzèl deside pou ! pa met pye kay paran l ankò. Nan 
lasware, Julien pwoche David pou konvèse... 

- David, ta mère et moi voulons te parler fiston. 

- J'ai rien a vous dire. 

David ale pou l deplase 

- Viens ici jeune garcon... David pwoche. 

- C'est quoi ton nom de famille? 

- Dupiton! Pourquoi cette question si dròle? 

- C'était quoi “cette chose”? 

- Qu'est-ce tu veux dire par “cette chose”? 


- la chose-la que tu as amenée ici. 


- Papa, c'est pas une chose, c'est une fille que j'aime, ma petite 


amie. 


- Tu sais quoi David, si tu veux notre approbation, oublie cette 
chose dès ce soir, et cherche-toi une fille digne du nom Dupiton. 

- Mais papa... 
Julien koupe misye: 
- Bon, c'est fini, je ne veux plus en revenir la-dessus. 


David deplase monte nan chanm li, men kè l ap fann ande. Li fè 
tout nwit ap panse, kòman oswa kijan li pral fè, paske ! renmen 
Emma anpil. David kontinye sòti ak Emma ankachèt. Julien vin 
aprann David toujou kontinye sòti ak Emma, li fè move san, fè 
gwo kòlè, paske l reyalize David detèmine pou l sal non fanmi 
an ak yon ti fanm san klas, san non. Julien fè kèk kout telefòn 
epi l aranje pou David pati pou Lafrans. Pou egzile David. 


David pa t gen twòp chwa, kwake se pa t entansyon l, presyon 
sou li, l oblije vwayaje. Lè misye anonse Emma nouvèl la, 
manmzèl pa t poze kesyon, men l pa t konnen nonplis se li ki 
lakòz y ap depeyize David. Pito manmzèl te kontan, l anbrase 
David... menaj li pral etidye an Frans, se bèl bagay sitou se 

nan youn nan pi gwo inivèsite an Frans ki rele “La Sorbonne”. 
Anmenmtan, kè Emma tap rache, paske David tap separe de li 
pou yon bon bout tan. Men David fè l konprann distans pap 
janm yon pwoblèm, l ap fè tout efò l pou kenbe kontak avè l. 


Vrèman, David rive an Frans, misye pa pase yon semèn san l pa 
ekri Emma, l eksplike manmzèl kòman adaptasyon an difisil, 
kòman li manke l, kòman li santi li ta... epi li ta... 


Sèt mwa pase konsa, li voye plizyè lèt men sou uityèm mwa a 
Emma sispann pran nouvèl David. Epitou, gen yon verite nou 


pa dwe nye, kelkeswa kote nou ye ayisyen toujou entelijan. 


Se konsa, David tèlman tap fè byen nan Sorbonne, misye te 
eveye atansyon yon pakèt jèn medam. Youn nan yo se yon ti 


Ko 


dam mens, po blanch, nen pwenti, je vèt ki pot non “Sophie 


NÈG RICH SE MILAT 


LeMarquis”. Kote Sophie met men sou David la, pa t gen 
mwayen chape. Tout tan se... 


- Oh David, mon amour! 


Renmen met pye, men se plis Sophie ki te damou David, sa te 
fè ke David fini pa blye Emma, li sispann ekri manmzèl. Men 
pandan tan sa a, Emma kontinye etid li, ak ti èd li jwenn kote 
paran l, ki tap fè ti degaje ansanm ak yon bous etid kolèj Bird te 
ba l. Manmzèl te toujou kenbe espwa, David tap tounen. 


Kat ane pase, Sophie ak David fiyanse, preparasyon maryaj 
sou pye. Men avan gran jou an, Sophie ensiste pou vizite Paran 


David an Ayiti. 
Je yo sèlman tonbe sou Sophie, ayayay... Julien ak Anita damou 
manmzèl lamenm, yo pa konn kote pou yo met ti dam nan. Se 
moun po blanch, bonjan fransèz, anplis paran manmzèl fanmi 
“LeMarquis” chaje lajan, yo resevwa Sophie tankou yon ti rèn. 
Se fanm konsa yo tap tann David mennen ba yo. Antretan, 
David kite yo adore Sophie, li desann labank pou chanje kèk 
dola Euro an goud. Se konsa, misye tonbe sou Emma. 

- David, c'est bien toi? 

- Sans blague. Comment ga va Emma? 

Gwo akolad pataje. Emma reponn: 


- Bien, mon cher. 


- Tu travailles ici? Depuis quand Emma? 

- Bon, disons depuis un an. 
- Quoi de neuf? 


- Pas beaucoup. 


Yo pale kont yo men misye pa mansyone anyen sou kesyon 


fiyansay ak Emma. Li mande manmèl: 

- T'es mariée avec des enfants quoi? 

- Non j'ai été patiente. Je t'attendais. 

Wololoy! David envite ! manje, gen koze pou yo pale. 
- David, pourquoi t'as cessé de m'écrire? 


- Bon, je ne vais pas te mentir Emma, laisse-moi seulement dire 
que c'est une longue histoire, tout ce qui compte c'est que je 
suis avec toi a présent. 


Plis misye fikse Emma, se plis, manmzèl souri, plis li souri se 
plis lanmou lontan an retounen nan kè David. Misye santi 

de pye l nan yon grenn soulye. Lanmou ! pou Emma otantik, 
poutan li deja fiyanse ak Sophie, epitou paran l chawzi Sophie 
e yo rejte Emma. Kisa pou l fè nan yon ka konsa? Emma 
remake misye lwen, li pase men nan tèt David epi l depoze yon 
ti beze sou tèt bouch misye. Moun yo te deja swaf youn lòt, ti 
bo sa a tou mete yo sou sa, byen vit yo chèche yon lotèl epi yo 
konsime lanmou yo. 


Nan demen maten, David anonse Sophie li bezwen plis tan 

avan yo marye. Li ta renmen pase yon ti moman sèl an Ayiti. 

Paran David pa konprann. Se kòmsi misye jwenn lò atè epi l ap 
betize. Men, Sophie santi yon chanjman, se pa t atansyon sa a 
David te ba l avan. Manmzèl dakò pou li pase plis tan vakans, 
epi li pati kite misye li retounen Lafrans. 


Bon misye libere ak Sophie, chak jou se ak Emma li pase tout 
tan l. Epi yon jou Emma pataje yon nouvèl eksitan ak David, li 
ansent. Manmzèl kontan, li di misye: 


- Et si on se mariait? Qu'est-ce qui nous en empèche? 
David reponn: 
- Faisons sa après la naissance de l'enfant. 


Emma dakò. Bebe fèt, David ba l batistè, li rele timoun nan 
“Daniel Dupiton”. David pran kouraj, li fè paran ! konnen 

li gen yon timoun ak Emma e yo pral marye. Julien sezi pou 
mouri, ! panse David te met fen ak zafè Emma sa. li reyèlman 
wè David detèmine pou desann non fanmi an. Devan Anita li 
fè David konnen li pa rekonèt ni limenm ni pitit li a. L fini ak 
misye pou lavi. 


Sa pa t rete la pou Julien, misye desann Ladwan, ansyen travay 
li, yon kote ki chaje ak chimè. Li peye yon eleman pou fann 
fwa David ak Emma ak timoun nan tou. Vrèman de jou avan 
Maryaj, Emma depoze bebe kay manman l, konsa y ap gen 

plis tan pou preparasyon maryaj yo. Men, nan lavèy, zenglendo 
debake, kwake yo pran tou sa yo te vle, yo wete lavi David ak 
Emma kanmenm. 


Sa lakòz Daniel leve san manman, san papa, san sipò 

familyal, san sipò moral, san ankadreman. Li grandi nan yon 
anvironnman ki pa t agreyab. Grann li pa t gen mwayen voye 

l lekòl, ni ba l sa l te bezwen, dayè se redi grann tap redi nan 
yon ti kwen “Site Solèy” ki te ase pou lonje kò l sèlman. Pafwa 
Daniel oblije mache nan kafou, vole epi kole dèyè kamyonèt 
mande pou l ka manje. A douzan, lè grangou mòde l vant li 
pran kòde e pa gen anyen pou met nan bouch, misye konn 
kriye, epi l mande “Bondye pouki paran m te fè m?” Dèfwa 
tou, se yon seri tè vèt yo pare pou fanm gwòs li konn oblije 
manje. Vi difisil sa te fè Daniel tonbe nan delenkan, devni gwo 
vakabon, e menm lage nan vòlè. 


Nan kontinye vòlè, Daniel antre kay yon kolonèl, epi yo 
kenbe l. Sa fè gwo deblozay nan tout Pòtoprens, tout estasyon 
televizyon pran anonse nouvèl la. Menm jou swa sa, Julien ak 
Anita te chita devan televizyon pou fè nouvèl, kisa yo tande? 

TNH lage yon anons konsa... 


“Apre midi a, yo kenbe yon jèn gason disnèf an, non li se 
Daniel Dupiton, lakay kolonèl Jeral nan Boudon. Daniel se 
pitit David Dupiton, zenglendo te tiye disnèf ane de sa, de jou 
avan maryaj li. Lè yo te kesyone Daniel li di... Granpè l gen 
mwayen men li pa rekonèt li, pou rezon sa a li oblije vòlè pou li 
siviv. Granparan Daniel toujou abite anwo Petyonvil”. 


Yon sèl sezisman pran Anita kote l fin tande nouvèl la, kè 
manmzèl tou rete sou chèz la. Julien kouri sòti rele sekou, rele 
“anmwey lapolis”. Vwazinay gade nan fenèt, pèsòn pa sòti ede 
l, yo pa mele ak fanmi Dupiton, yon fanmi vòlè. Julien remake 
se toutbon pèsòn pa dispoze ede l, li retounen lakay tou dezole. 
Endiyasyon monte l, konsyans kale l. Li regrèt anpil l, lè I sonje 
jis pou yon “non”, li fè touye pwòp pitit li ki te gen yon gwo 
avni devan l ak yon diplòm “La Sorbonne” nan men l. Men 

koulye pitit pitit li devni gwo vòlè. Malgre tout goumen li 


goumen pou l kite yon non tout moun tap onore, vwala ke pitit 
pitit li defèt tou sa. Olyede onore se pito lawont non sa a pote. 
Misye rale yon kòd li pann tèt li epi ! met fen a sa. 

yo y' P p 


Piske yo te konprann sikonstans lan e se te premye ofans 
Dantel, jij la deside lage misye. Donk li pa t pran prizon. Men 
lè Daniel rive kay grann li, li wè granmoun nan kontan yon sèl 
kontan. Misye pa konprann paske yo sot arete l, montre vizaj li 
nan tout chèn televizyon epi se kontan l kontan. Grann dil: 


- Daniel, Bondye reponn priyè n. Men sa notè sot pot la a, 


gade. 


Daniel voye je l, papye a di... tout rès byen Julien Dupiton yo 
se Daniel ki eritye legal yo paske li s-on Dupiton e li se pitit 
pitit Julien. 


Daniel rive fè byen ak tèt li, li pran swen grann e sa k pi 
enpòtan, olye pou l te gaspiye, Daniel fonde yon òganizasyon 
li bay pote non papa l, “David Dupiton Pou Demen”. Se yon 
òganizasyon pou jèn gason nan “Site Solèy” ki nan bezwen, 
epi ede yo chèche lòt posiblite olye pou yo konsidere vòlè zafè 
moun, paske l te pase wout sa a deja, li te wè kòman l glise, 
donk li pa ta vle jèn sa yo tonbe tou. Daniel tèlman fè byen 
nan sosyete an, pifò moun bliye ensidan k te pase l la, e lè 

yo pale de Daniel Dupiton, yo pa wè yon ti vòlè, men yon 
sitwayen total kapital. 


CHAPIT - 10 

“Grenadye, alaso! 

Sa ki mouri zafè a yo. 
Nan pwen manman 
Nan pwen papa 


Sa ki mouri zafè a yo” 


Ou familye ak mo sa yo. Petèt yo ka parèt senp nan je w, 

poutan se pa t jis pil pawòl kole pyese, ni pawòl grandizè, men 


yon chan ki plen siyifikasyon. Si w gen chans pou ou koute 
kote yo chante l, ayayay m ap di w sa franchman w ap sipri 
ew ka menm vibre. Poutan chante sa, vin pèdi popilarite l 
paske nan venteyenyèm syèk sa jis pa gen nesesite pou kontinye 
chante l. S-on chan ki te pran nesans 18 Novanm 1803 avan 
yon batay yo rele “Vertières” te fèt an Ayiti. Batay sa s-on 
evènman makan, k ap rete nan listwa peyi n pou dè tan e dè 
tan. E depi moman sa a, sòlda yo te kontinye chante l chak 
fwa yo pran zam pou goumen. Lè w pran san w pou w byen 
konprann pawòl chan sa a, petèt ou mande tèt ou. èske solda 
sa yo, pa t egoyis? Non e non, se pito yon chan reziyasyon, yon 
chan ki pot kouray, yon chan fyète ak detèminasyon pou chak 
sòlda. Yon verite, yo tout konnen, depi batay met pye “jan l 
pase l pase” anyen pa konte, sof pou yo deplwaye tout fòs, tout 
kouray, tout nanm yo, jis yo pote laviktwa. 


Anpalan de sòlda nan epòk sa a, te gen youn an patikilye, ki 
te konn chante l menm plizyè fwa. Se te yon nonm ki sòti 
nan Sid peyi a, yon nonm ki te gen ladrès nan goumen men 
li te santimantal anpil. Chèche fè gwo non pou tèt li pa t yon 
priyorite pou li. Dayè pèsòn pa t konnen l avan. Men se ton 
nonm kè nan men, ki te renmen lavi, renmen peyi l, renmen 
fanmi l, renmen libète e li te gen yon lanmou san pataj pou 
pitit fi l, yon ti pitit uitan, ki rele Dalida. 


Manman Dalida, yon dam ki pot non Atila, yon nègès tete 
doubout ki te kout, yon fanm vanyan, ki rale sou janm, manje 
doulè nan nanm lè l te esklav. Yon fanm travayant ki leve bonè, 
mache pye atè desann larivyè, fè dlo tounen bè pou fanmi l 

viv anpè. Wi, se te yon kokennchenn grenn fanm ki gen fanm 
nan fanm li. Malerezman Atila pa t viv pou lontan, li te mouri 

avan Dalida te gen twazan. Se te yon rezon anplis ki fè Dalida 
te gen anpil afeksyon pou papa l, se ti kè misye ti pitit la te ye. 
Dalida konnen, travay papa l etan sòlda, pa t yon opsyon, se te 
pito yon obligasyon nan epòk sa a, e sa te mande anpil sakrifis, 
paske se sèlman soti misye te konnen, li pa t konn antre l. 
Kwake, se pa t sa Dalida ta vle, men se te pou yon bon koz. 
Dayè se efò sòlda vanyan sa yo, ki pèmèt tout esklav jwenn 
libète. Donk chak fwa papa ! pran wout batay, manmzèl toujou 
anbrase l, kole sou li byen fò, sere l ak de ti men l, epi l ba li 
yon ti flè. Lè konsa li di l: 


- Papi, m vle w retounen ak ti flè sa a, pwomèt mwen papi, w 
ap fè sa. 


- Wi pitit mwen, m pwomèt ou m ap tounen sen-e-sof. 


Se toujou konsa chak fwa misye pran wout batay. Petèt ou ka 
di, ti jès sa pa t gen sans. Epoutan pou Dalida jès sa ki parèt 
ensiyfyan te chaje enpòtans, se te yon gwo zafè, ni pou li ni 
pou papa l tou, paske flè sa a te bay misye plis fòs toujou. Se 
kòmsi, ti flè a te pote chans pou misye chak fwa li sòti batay. 
Pou rezon sa, depi avan misye kòmanse goumen, li toujou 
met nan tèt, fòk li tounen lakay, paske pitit fi l ap tann ti flè 
l. Vrèman, li patisipe nan plizyè konba, pafwa li konn tonbe, 
pafwa tou li konn blese poutan li toujou retounen lakay. 
Pandan batay “vertières” la, ayayay, ti flè a te bay misye gwo 
sipò, chak fwa misye vle kite sa, flè a te raple l pwomès li, 
konsa misye deplwaye tout efò l sitou lè batay la te mande 
kalkil ak anpil teknik piske sòlda fransè yo te trè chimè. Men, 
ak ti flè l devan l, misye te envensib li goumen tankou yon 
nonm san kontwòl, anyen pa t ka kenbe l. Pandan Dessalines 
tap rele “Koupe tèt boule kay”, li tap fè ravaj nan yon lòt zòn. 
Imajine jwa sòlda sa, pou ! viv moman ki debouche sou jou 

1 Janvye 1804, kote Ayiti te jwenn endepandans li, ayayay se 
te yon moman inoubliyab... si w te yon sòlda nan epòk sa a, 
kanmenm ou tap fete tou, paske se pa ti goumen, se pa de san, 
se pa de dlo ki pa koule pou debouche sou gwo jou sa a. 


Imajine jwa Dalida tou, manmzèl te panse dezòmè, papa l tap 
depoze zam, pase plis tan ak fanmi an, paske pa gen nesesite 
goumen ankò, yo endepandan. Men se pa t sa ki te fèt, Dalida 
te oblije kontinye menm tradisyon an... Bay papa l yon ti flè 


chak fwa misye pran zam soti. E papa l toujou kenbe pwomès 


li. 


Nan jou ki te 17 Oktòb 1806, pandan Desalines, yon nonm 
enpòtan nan listwa Ayiti, te sou wout pou l al kraze bwi revòlt 
k ap pwopaje Pòtoprens, alòske misye tap galope, yon sòlda 

ki pote non Garat touye chwal li. Pran yon moman pou w 
imajine sèn sa a. Dessalines vide atè BLOWWW! Yayou ak 
Vaval de mesye ki te toupre, pwofite okazyon sa a pou wete lavi 


nonm vanyan sa a. Se te yon kou terib, lanmò Dessalines sa a. 


Anpil moun te panse misye pa t yon nonm konsa konsa, ke l te 


envensib. Men yo te twonpe tèt yo, paske tout moun sou te sa 


a gen pou pase yon lè kanmenm. Lanmò Dessalines li te rive 


bridsoukou, kreye gwo divizyon ant general ki te anba l yo. 


Donk sa te debouche sou gè sivil. 


Peyi a pa gen souf, pou sa Alexandre Pétion, youn nan 
general lame ayisyen an ki te anba Dessalines tou. Yon nonm 


ki gen vizyon e ki renmen bay, pou rezon sa a, peyizan yo 

oswa ansyen esklav yo rele l “Papa Bon-kè”, paske Pétion te 
sezi pakèt plantasyon epi li te pataje ak tout pèp la. Aksyon 
sa fè jouk jounen jodi, moun kontinye bal lwanj kòm Papa 
Bon-kè. Anplis, misye te tabli konfyans nan sòlda l yo. Wi, 
sòlda l yo te wè nan li yon espwa pou demen. Nan jou ki 27 

Desanm 1806, vizyonè sa te fòmile konstitisyon peyi a, li te 
pwopoze pou Ayiti tounen yon repiblik avèk yon sena an plas 
e yon presidan an tèt. Henri Christophe yon lòt general ki 
tap goumen kòtakòt ak Pétion avan endepandans, te riposte 
kont pwopozisyon sa a, paske l te anvizaje plas prezidan an 
tou, e selon nouvo konstitisyon sa a, misye te limite. Donk 
nan demen, Christophe pran bann sòlda ki sot nan Nò epi li 
monte Pòtoprens pou l vin kraze brize. Pétion te oblije mete l 
pre pou ! defann kapital la. Sa mennen nan ler Janvier 1807, 
jou Pétion rasanble yon lame sòlda, nèg nan Sid an majorite 
pou kontrekare fòs Christophe yo. Papa Dalida te pami sòlda 
Pétion yo. 


De kan yo rankontre nan “plenn kil-de-sak”. Goumen mete 
pye, gason tonbe adwat agoch, san koule tankou dlo, kanon 
chante pasi pala, nèg fin anraje kòmanse kraze brize epi wete sa 
Bondye mete. Papa Dalida yon nonm abil nan lagè, deplwaye 
tout taktik posib nan batay la. Epi nan goumen, ti flè ki te 
devan l lan tonbe. Sa pa t anpeche misye kontinye vide nèg sou 
de bò. Li voye je gade, li reyalize sòlda Christophe yo toujou 

pi plis, pa gen mwayen chape. Misye di “Kèt”, epi l pran fòs 
ranmase ti flè a, li rekòmanse batay la. Kontinye vide nèg atè 
pasi pala, tank li vide nèg se tank nèg anpile l. Christophe 

yon general tenas, te bay lòd pou pèsiste jis yo touye Pétion. 
Christophe pa t nan ranse, donk sòlda l yo te fin andyable. 


Rive yon lè, reyalite frape papa Dalida, pa gen mwayen pote 
viktwa fwa sa a. L anvi kouri kite sa, paske l gen yon pwomès 
pou l kenbe, men lè l tounen tèt gade, chèf li, Pétion, nonm 
sa a ki chaje vizyon, nonm sa a ki se espwa peyi n, yon dirijan 
konvenkan, bann sòlda Christophe yo te ansèkle, pa t gen 
mwayen chape sèten. Fòk youn nan yo mouri kanmenm. 


Woy... reyalite sa a kraze l, l apresye Pétion anpil, li pa fouti 


A 


kouri kite l sèl, fizi l nan yon men, ti flè I nan lòt la...li fikse flè 

a, w a di se Dalida ki te devan l, epi de ran dlo pran koule sou 
vizaj li. Epi li di nan kè l: 


- M pa kwè m ap kenbe pwomès la fwa sa 

Apre li fè yon lòt refleksyon 

- Si se Pétion k mouri, tout efò n pèdi, avni peyi n ap sonb, 
paske misye chaje vizyon, li gen kapasite e l s-on dirijan ki 
wè lwen, alòske limenm, li s-on senp sòlda pèson pa konnen. 
Donk li deside pran plas Pétion, konsa menmsi Dalida pèdi l, 
men pèp ayisyen va gen yon chans, paske y a toujou gen yon 


papa pou ba yo direksyon ki se Pétion. 


Se konsa yon fòs monte l, li rantre pami foul sòlda yo jis li 
twouve Pétion, epi li di l: 


- Chèf mwen nou pa gen mwayen chape, fò w kouri. 
- Non, m pap kouri kite n, m ap goumen jis mwen mouri. 


- Men si w mouri, espwa n mouri tou, se pa lachte, ban m 
chapo w, jete poul ou. 


Pawòl sa a antre nan nanm Pétion, li pa fè tèt di, li retire chapo 
a ba li, men avan l ale, ti sòlda di l: 


- Chèf mwen, fè m yon favè, depoze ti flè sa devan pòt kay 
mwen tanpri, pitit fi m ap konprann, mèsi. 


Pétion vrèman touche pa zak sa a, se pa t yon nonm ki te 
kapon, li pa t janm kite konba kouri avan, men rezònman 

sòlda sa a te fè l kouri. Papa Dalida limenm ak chapo Pétion 
nan tèt li, tonbe fè ravaj, ayayay misye mete nèg atè toutbon. 
Lè Christophe idantifye chapo jeneral Pétion, li bay tout sòlda 
l lòd pou fè kou sou li. Se konsa yo rive touye nonm vanyan 
sa a, trennen kadav la bay Christophe ki te deja kontan li pral 


wè Pétion anba men l. Malerezman se te yon lòt nonm, se pa t 
Pétion... Yon ti sòlda san non. Sa te rann Christophe trè fache, 
poutan l te rekonèt ti sòlda sa a te brav anpil, se nan moman sa 
a tou li aprann non misye se Coutilien Coutard. 


Lanmò Coutilien te yon sakrifis ki chaje valè. Dalida te 
konprann sa, lè l te jwenn ti flè a nan papòt kay la. Papa l 

te kenbe pwomès la menm lè se pa li anpèsòn ki pote l. Pou 
manmzèl Coutilien s on nonm ki merite imite nan tout sans. 


Jodi a, lè n tande koze de grenn gòch k ap pase lakay, san dout 
Coutilien vire tèt anba, ban n do nan sèkèy, sitou apre tout 
sakrifis gwo toro li te fè, li te patisipe nan konba ki debouche 
sou endepandans, pou retire n nan ma labou blan franse te 
konn mete n dòmi, pou bann moso lespwa lè l te pran plas 
Pétion nan batay Sibert. Eske san Coutilien ki te koule a, se te 
pou granmesi? Lè n kalkile sa nèg brav sa a te reyalize, si n ta 
pose l kesyon sa a: poukisa w te fè tout sakrifis sa a? 


Mwen gen enpresyon li tap mande n yon ti moso griyo ak 
banann peze, bonjan pikliz ak yon vè ji grenadia byen glase 
anvan l ta rive reponn. Lè vant li byen plen, li tap souflete 

n tankou moun fou akoz kesyon dwòl sa nou poze la; paske 
apre 211 zan endepandans, nou pa sipoze nan mande pouki 
Coutilien te aksepte sakrifye tèt li nan plas chèf li Pétion, 
kwake l te kite dèyè yon pitit li renmen anpil. Pito sa dwe sèvi 
n egzanp lè n wè frè n ki gen vizyon ak kapasite ki depase n, 
olye n kritike l, olye n rabese l, olye n ridikilize l, nou ka aji 

tankou Coutilien, nou mete n nan plas li, nou sipòte l, nou ba l 


tout bourad li merite, paske reyisit li se reyisit noutout. 


CHAPIT - 11 


PI BONÈ SE GRANM 
MATEN - DEKLARASYON 


Nan zòn Dèlma disnèf, de fanmi te tabli depi plizyè lane. 
Kwak yo te jis vwazin, poutan yo te viv tankou fanmi, toutan 
se chèche lòt pou salye, pataje ti manje epi voye je sou zafè 
youn lòt. Plis ane tap pase, plis relasyon de fanmi yo te 
solidifye. Sèl sa ki te separe yo se te yon miray byen wo ki te 
kanpe nan mitan yo. Sou bo gòch miray lan, se fanmi Sauveur, 
ki gen ladan I Dina ke yo te bay non “Man-Doudou”, de pitit f 
l Jezila ak Joseline, yon pitit gason l Bob ak pitit pitit li Daniel 
ke Man-Doudou tap elve paske paran Daniel tap viv nan peyi 
Etazini. Sou bò dwat miray lan, fanmi Senatus ki gen senk 
manm ladan... Kòmanse avèk Joseph papa, Mara manman, 


pitit gason yo Jude epi de pitit fi Maggie ak Manoushka. 


aA 

Apre lekòl, kou timoun nan de kay yo fini tout devwa, pa 
fanmi Senatus vole tèt miray la, janbe kay Man-Doudou, paske 
la te gen pi gwo lakou ak anpil espas pou kouri. Lè konsa 
bwi... timoun yo k ap jwe lago kache, lago deli, teke mab, 
chante lè zonyon epi fè lavironn dede, ak tout lòt kalite jwèt. 

Se te yon anbyans total paske te gen inite ant timoun de fanmi 


sa yo. 


Men inite sa a pa t dire lontan, paske lè Maggie ak Daniel 

rive nan mwayen de, moun sa yo te toujou nan kont, dèfwa 

sa k rete pou yo met men pa t anpil, tèlman yo te nan yon 
konpetisyon entans. Maggie te bay Daniel en an, poutan yo 
tap fè menm klas paske yo te sote Daniel elemantè en, misye 

te yon ti jan avanse. Malgre relasyon pozitif kite egziste ant 

de fanmi yo, Daniel ak Maggie te toujou ap batay, se kòmsi 
youn pa vle kite pou lòt, anmenmtan yo pa ka viv san lòt. Yo 
leve ansanm, fè plizyè aktivite ansanm, poutan yo jis pa ka ret 
zanmi pou lontan, toujou nan yon konpetisyon pou detèmine 
kiyès ki pifò. Daniel pa t satisfè pou se yon fi, Maggie, ki pran 
plas premye sou li nan klas e Maggie te vle se li k pou okipe 
premye plas. Pou rezon sa a, Daniel te oblije leve pye l serye... 
Li te etidye tout ti liv istwa d Ayiti a pa kè... Sa montre jan 
konpetisyon ant de moun yo te egzajere. Se tout jounen yo 
dozado, mare dwèt orikilè ansanm pou fè ènmi, epi yo di “men 
fache w”, aprè yo pase plizyè jou san pale, twaze lòt, men apre 
yon tan yo retounen pale men sa pa t janm dire lontan. Kek se 
lakay oswa lekòl yo toujou sou goumen. Man-Doudou konn ap 
obsève yo epi li di: 


- De moun sa yo pa antre nan zafè yo, paske se renmen yo 
renmen youn lòt twòp ki fè tout tan yo nan yon chirepit. 


Lè konsa moun pran ri e menm pase Man-Doudou nan betiz 

kòmkwa sa ! di a pa fè sans, se de moun ki pa vle wè lòt epi pou 


Man-Doudou pale de renmen. Yon lè, li pran Daniel sou kote 


epi li di misye: 


- Ase jwe tande, se renmen Maggie renmen w ti papa, si w poko 
janm wè sa. Si w pa leve pye w demen se ou k va regrèt. 


Daniel pa t pran tan pou l reponn: 
- Se swa jamè Man-Doudou. 


Epi misye pran detaye tout defo Maggie genyen li pa fouti sipòte 
ki rann inyon yo enposib. Anplis li sètifye ke l pa gen okenn san 
pou manmzèl vwa pou l ta konsevwa l kòm fanm li a lavni. 


Maggie te yon bèl ti pitit, li pa t gwo fanm, li pa t mens 
nonplis... li te grasèt epi li pa t gen twòp cheve, men manmzèl 
te gen yon chenèt byen plase nan mitan dan l. Ou kwè se atiran 
sa! Anplis, manmzèl te trè janti, ou te mèt byen lwen fò l salye 
w. Paran Maggie te byen edike l, men youn nan pi gwo defo 
manmzèl sèke | renmen dirije, se li k pou pran devan nan tout 
bagay e se zafè renmen dirije sa a Daniel pa t tolere. 


Ou konnen lè w pase tout tan w ak yon moun, depi w piti w 
avè l, ou grandi avè l, donk bote moun sa a pase inapèsi pou ou, 
epi w vle konsantre w sou defo I sèlman. Donk Daniel pa t wè 
anyen ki bon kay manmzèl, kwake ! byen konnen ke manmzèl 
trè entelijan. Yon lòt rezon Daniel pa t panse fè ti renmen ak 
Maggie, misye te gen yon obsesyon pou fanm cheve long ki 
tonbe sou dèyè epi ki gen gwo dada. Maggie pa t gen youn nan 
bagay sa yo. Pou rezon sa a menm, lè lòt nèg nan katye a oswa 
nan lekòl pare pou file Maggie, Daniel pa t janm pè ni l pa t 
ebranle. 


mo 

Lè yo rive nan klas reto, Maggie vin zanmi ak yon eleman ki 

te lekòl “Roger Anglade” ki rele Gabriel, se yon nonm ki mèg 
anpil, misye te tèlman mèg lè l chita w pa ka diferansye si se 
sou devan oswa sou dèyè l chita, pou rezon sa a yo te ba ! non 
zopope. Poutan se yon nonm ki te fò nan matematik, fizik ak 
chimi anpil, trigonometri se te zafè pa l menm. Je fèmen, nonm 
sa a ka rezoud nenpòt pwoblèm konplèks, se te don pa li sa. 
Piske Maggie te zanmi l, misye te konn ede I souvan ak matyè 
sa yo, men yo pa t janm pale de koze gason ak fi, vwa pou yo ta 
pale de renmen. Daniel konnen Gabriel pa t kanpe sou anyen, 
donk li pa t bay misye enpòtans nonplis. 


Tousuit apre egzamen reto, paran Daniel voye chèche l, nan 
moman sa a Maggie avè l te dozado. Donk, misye pati san l pa 
di manmzèl orevwa. 


Men gen yon verite nou pa dwe nye, lè w pati vin Etazini pou 
premye fwa, e menm lè w ta gen yon fanmi ki deja tabli la, se 
toujou yon peryòd adaptasyon kote w oblije aprann kilti peyi a, 
anbyans peyi a ak pale lang peyi a, bagay sa yo enpòtan pou w 

fonksyone nòmalman nan peyi a. 


Daniel rive Etazini, san dout li te panse se nan bòl grès li tap ye, 
men chak jou l leve, se nan yon apatman bilding li rete devan 
yon ekran televizyon tou sèl. Paran l pati travay depi byen bonè 
epi yo rantre ta, yon fason pou yo peye lwaye ak tout lòt bil ki 
sou wout pou mwa a. Yon mwa pase konsa, de mwa, twa mwa, 
Daniel pa ni lekòl, ni nan travay. Misye kòmanse fatige chita 
gade televizyon vire tounen. Li gen nostalji, epi se konsa misye 
kòmanse panse ak jan l manke Maggie, jan manmzèl te konn 
fè I fè kòlè sitou lè yo pa byen, jan l te konn takine l tou. Nan 
moman sa a, li ta renmen fè ti goumen ak manmzèl, fè l fache 

tou sa, men sa pa t posib, manmzèl te lwen l. Se konsa misye 
pran panse genlè li ka te gen yon ti san pou fanm nan depi tout 
tan sa a. Men ki jan ! ka konnen si sa l panse a se sa, epitou 
kouman pou l ta kontakte manmzel, pataje santiman sa a avè l? 
Men misye wont paske tach la difisil. 


Misye pran abitid panse ak fanm nan maten-o-swa, li monte 
kabann dòmi se manmzèl li reve, tèlman manmzèl nan panse 
l, pafwa l menm reve l ap fè lanmou ak fanm nan. Manmzèl 
toujou nan tèt li. Dèfwa menm, misye konn monte kabann 
kriye gwo kriye, l anvi fanm nan, l anvi touche l, l anvi wèl 
pre li. Ou kwè se bagay dwòl sa, moun nan devan w ou pa ba | 
enpotans epi lè l lwen w se lè sa w anvil. 


Jou, mwa, ane pase, misye pa janm eseye kontakte Maggie. 

Li koupe tout kontak, poutan manmzèl pa soti nan memwa 
Daniel. Daniel fini klas segondè l Etazini, l antre inivèsite, li fè 
katran ap etidye epi li pran diplòm Syans Enfòmatik, li menm 
kòmanse travay tousuit. Travay la pèmèt li achte bèl oto, gwo 
kay epitou, se labèl vi, men misye pa gen fanm. Yon jou nèg pa 
tap fè anyen, misye kòmanse vagabonde sou entènèt, li monte 
sou facebook, epi pa kiryozite li chèche Maggie, WOY!!! Li 
jwenn manmzèl, men s-on lòt fanm konplètman, Maggie 
chanje cheve l k ap woule sou tèt dèyè l, epi men gwosè dada 
manmzèl. Kèt, se pa fanm Daniel te konnen an menm. Amezi 


misye kontanple pil foto Maggie poste, se plis li vin gen yon 


anvi pou fanm nan. Maggie vin vrèman anfòm, anplis, stati 
manmzèl montre li lib toujou, sa vle di li pa gen menaj. Daniel 
kontan, li pa ka tann pou ! pwoche manmzèl, rakonte kòman 
l santi I depi li kite Ayiti, e ke se li ki toujou nan tèt li alòske 
yo pa t ka wè youn lòt lè yo tap viv ansanm. Misye voye yon 
demand zanmi bay manmzèl, Maggie pa aksepte l. Misye 
voye yon mesaj pou li, manmzèl pa reponn nonplis. Daniel 


A 


deside pran de semèn vakans, li desann Ayiti pou l rankontre 

manmzèl. S-on nonm prepare, li mache ak yon ti kado byen 
ranje. Misye pare pou l vòlè kè fanm nan. Li rive kay Maggie, 
li frape e se Maggie ki louvri. Misye salye manmzèl, rale ti 
men l epi bo men l, men nan kè misye sa l vrèman anvi di se 
“komabo! Gad jan Maggie bèl!”. Fanm li wè devan l lan pi 
mate lontan ke photo ki sou facebook yo. Misye pa menm kite 
manmzèl louvri bouch, li di: 


- Maggie, se ou sa? Waw! ou vrèman... 

- Vrèman kisa Daniel? 

- Ou vrèman chanje ma chè 

- Ni ou tou Daniel, men Vizaj ou toujou familye 

Epi, misye bay manmzèl yon sèmon: 

- Maggie, sa fè lontan n pa wè, nou pa pale, m konnen nou 

pa t toujou wè bagay yo sou menm ang, men nou toude nou 

vanse nan laj, nou vin adilt, nou vin wè lavi yon lòt fason. Se 

verite paske m ka di w Maggie sa fè plizyè ane se avè w m ap 

panse, si mwen nan pòt ou jodi a se paske m santi nou gen yon 

destine. 

Lè manmzèl tande mo sa yo sòti nan bouch Daniel ke l te 

konnen an, manmzèl met yon men sou kè l epi I souri. Men 
y' P 


Daniel kontinye pale: 


- M sensè Maggie, sa ka parèt etranj e menm dwòl paske nou 


te toujou endiferan, poutan se pou ou kè m bat. 

Manmzèl kontinye souri, sa rann Daniel malalèz, misye mande 


k 
- M trè serye, pouki w souri konsa? 


- Daniel, m pa di ou pa serye nan sa w di a, mwen souri paske 
depi tout tan nou konn ap goumen pou pil bagay san sans, 

se paske m gen anpil santiman pou ou, se fi m ye, mwen pa 

t vle fè premye pa. Tout fason m fè pou w te pale avè m ou 

pa tjanm di m anyen. Lè konsa m konn eksite, m joure w, m 
twaze, m ba w move jan, men anndan m franchman, mwen 
tap soufri. Fanmi m konn wè janm santi m lè konsa, mwen pa 
t panse se konsa lanmou te ye, mwen pa t panse w ta gen gwo 
efè sou mwen konsa Daniel. Lè m eksplike manman m fason 
m santi m, li di m se paske mwen amourèz... se lanmou k ap 
sakaje kè m. Epi lè m aprann w ap pati epi w toujou pa pale 
avè m kwake m ba w tout siy ki egziste, sa te fè m fache anpil, 
donk mwen pa t vle wè w nan moman sa a 


- Vrèman Maggie, ou te gen tout santiman sa pou mwen? 


- Wi, se lè w fin ale, m te plis santi sa, paske m te santi yon vid 
ke pèsòn pa t ka konble, dayè m pa t gen pèsòn pou anbète m, 
pèsòn pou takine m. Maten kou swa, Daniel se ou ki te nan 
lespri m, mwen konn dòmi se ou ki nan rèv mwen k ap fè m 
bagay mwen pa menm ka pale. Donk mwen pa bezwen di w 
anyen ankò. 


- Maggie, san blag se egzakteman konsa mwen santi m tou. 


Mwen panse nou fèt youn pou lòt. 


- Ou kwè sa Daniel? 


Ko 

- Wi, mwen kwè sa. Kidonk Maggie, si posib m mande w 
padon pou tout mal m koze w, m mande padon tou dèske m 
pa t eseye konprann ou depi lè m te la, kounye a m mande w 
yon chans pou m jere kè w, pou m rete avè w epi pran swen w. 
Sa w di nan sa Maggie? 


Manmazèl sispann souri, li vini pou ! reponn, yon vwa rele 
anndan kay la, li di Daniel: 


-M ap vini. 
Daniel toujou devan pòt lan. Maggie retounen li di: 


-M ta fè w antre men w pran m pa sipriz, anndan an pa pare 
pou vizitè. 


- Se pa grav Maggie, m byen kote m ye a 
Daniel gen yon lespwa k ap jèmen nan kè l, pa fason Maggie 
pale avè l, bagay yo sou lè woulèt. Li sou wout pou l pran kè 
manmzèl vre. Misye mande Maggie: 
- Maggie, sa w panse de kesyon m te pose w la? 


- Ki kesyon Daniel? 


- Pou n renmen epi fè yon vi a de. Sa w panse? 


- Men, Daniel ou kite m sèl, ou pa t menm eseye kontakte m, 
ou pase sis ane deyò epi ou... 


Manmzèl poko fini fras la, vwa a rele l ankò. 

- Ayayay... m ap vini Daniel. 

Manmzèl retounen epi li di: 

- Ekskize m tande Daniel. 

- Pa gen pwoblèm. 

Daniel enpasyan pou yon repons pozitif, li kontinye 
- Donk w ap ban m yon chans? 


Maggie louvri bouch pou li reponn, menm moman an yon ti 
pitit parèt nan antre pòt lan, li kenbe janm Maggie. 


- Manmie mwen swaf, manmie mwen swaf, mwen vle lèt 


Manmzèl bese, leve timoun nan mete sou li, epi l di timoun 


nan: 
- Tann mwen tande. 
Manmzèl tounen atansyon l sou Daniel, li di: 


- Se pitit mwen wi Daniel. Sa fè twazan m marye. Mwen pa 
t panse m tap wè w ankò, w ap viv aletranje, chaje bèl fanm 
devan w maten midi swa, se pa avè m ou ta panse ankò. Dayè 
sa fè lontan nou pèdi kontak. Ou pa panse m tap jis chita ap 
tann san espwa. Se pou rezon sa am pa t reponn demann 
zanmi w lan ak mesaj ou yo, paske m pa ka ba w espwa, kè m 


gen mèt kounye a. Ou konprann? 


-Humm 

Daniel te lwen 


-Antouka Daniel, m apresye ke finalman m konn sa k nan kè 
w. Men kwake m ta vle sa tou, men li twò ta. 


- Mwen konprann, ou gen rezon Maggie. Mwen kontan nou te 
fè ti pale sa. Bon, fòk mwen ale, m gen lòt kote m pwal pase. 


Yo anbrase epi misye pati. Lè misye rive yon bon ti distans 


li reyalize kado l te pote pou manmzèl la toujou nan pòch li, 


donk li retounen monte epi li frape pòt lan ankò. Men fwa sa 
a, se yon gwo papa gason ki louvri. 


- Sa w bezwen? 

- Ou ka rele Maggie pou mwen? 

-Lokipe... Oh! Se pa Daniel sa? 

- Wi se mwen. 

Men misye ezitan paske l pa rekonèt nonm nan. 

- Daniel, se Gabriel wi pa m, sa k ap fèt nèg mwen? 

- Nou la, m te jis vin pase tan ak fanmi m. 

-M kontan wè w nèg. 

- Mwenmenm tou, tande Gabriel, bay Maggie sa pou mwen 


Gabriel pran pakè a nan men l epi Daniel deplase. Men sou 

wout, misye sonje Man-Doudou te di l “si w pa fè yon mouv, 


demen l ap twò ta e se ou ki va regrèt”. Tout pandan l ap 
mache l ap di “Si selman m te koute, jodi a se mwen ki”. Tout 
pandan l ap mache, l ap di: “Mesye, si sèlman m te koute, jodi 
a se mwen ki ta p nan plas Gabriel”. 


Daniel rantre nan chanm li, fèmen pòt, epi ! krye kou ti bebe, 
misye tèlman krye pa t gen mouchwa pou siye je l, ak rezon 
piske li pèdi fanm nan toutbon. Daniel krye chak jou jis jou 
pou l pati retounen Etazini. Men fwa sa a, avan l pran wout 
pati, li rele Maggie epi l di manmzèl,"orevwa zanmi m”. 


CHAPIT - 12 


PI BONÈ SE GRANM 
MATEN - OBSESYON 


“Orevwa zanmi m”, twa mo senp men ki pisan Daniel kite 

pou Maggie, kwak manmzèl pa t reponn, sa pa di pou otan li 
pa t touche. Daniel li te konnen an te vrèman diferan. Misye 
chanje nan tout sans: Li gen plis onètete, plis matirite ak plis 
kouraj tou piske li admèt li renmen l. Anplis misye menm 
desann tèt devan l, yon bagay misye pa tap janm fè avan. 
Manmzèl ta anvi bay yon chans, men l pakab, li marye ak yon 
timoun ki pote non Lola, pye manmzèl te mare. Sitou li byen 
enbi de enpòtans maryaj, li leve nan yon fanmi relijye ki anseye 
l karaktè sakre ki egziste nan inyon de moun ki pran angajman 
maryaj epi paran Maggie te kite bèl egzanp nan domèn sa, depi 
l tou piti yo ansanm. Tou sa pa t anpeche manmzèl mande: 

- Si m te ak Daniel, kòman vi m tap ye? Petèt mwen tap pi 
erèz? Daniel pi byen kanpe lontan pase Gabriel, anplis misye 
enteresan, li trè entèlijan, li konn pale, li apwochab epi li gen 
bonjan. Mwen pa kwè l twò ta. 


Nan panse ak Daniel, pakèt kesyon san repons anpile tèt 
manmzèl, li santi ! pap viv ankò, imaj Daniel kite nan memwa 
l ak santiman lontan anvayi kè l, Maggie pa konn sa pou l fè, 
li cho e l fwèt anmenmtan. L santi ! ta pale, pataje sa l santi 
nan fon kè l ak yon moun, men kimoun? Yon zanmi ke l fè 
konfyans, sandout Florence, yon ti dam li konnen depi klas 
mwayen de. Men Florence pa moun ki kenbe sekrè, donk 
Maggie kontinye soufri an silans. 


Yon semèn pase konsa, poutan manmzèl pa t gen chans louvri 
kado Daniel la, li te blye konplètman se pa sa ki tap domine 


l. Epi yon jou lendi, Gabriel pati travay, Lola te deja lekòl. 


Manmzèl pwofite pandan l sèl nan kay lan pou l louvri bwat la 
atò. Li antre nan chanm, li pran san l pou l fè sa... yon kat ak 
yon ti bwat... se sa l wè. Men sou do kat lan, gen yon nòt ki di: 


- Tanpri li kat lan avan w louvri ti bwat lan 


Maggie swiv enstriksyon an egzakteman, li dechire anvlòp lan 
epi l pran li sa k ekri nan kat lan ki kòmanse konsa: 


- Maggie ou sonje.... 
Daniel enprime plizyè dat lè limenm ak Maggie te nan kont, 
anba chak dat li ekri rezon ki te mennen batay lan. Epi avan 


misye fini nan fen kat lan li di mo sa yo: 


- Maggie, se verite m te fè pakèt betiz, men m ka di m te avèg 

lè sa, kounye a je m louvri byen laj e se ou mwen wè. Mwen 


gen tout sa w vle pare pou ou, kay, oto, moman vakans, tou sa 
k pou ba w bonè. Tou sa ki pou fè bonè w epi mete lajwa nan 
kè w, m pare pou m fè l yon reyalite pou ou. Mwen pa p fè erè 
m te komèt avan an ankò, tanpri louvri ti bwat lan. Se pou ou 
espesyalman m chwazi l, m renmen w e m vle yon plas nan vi 


w. Ki sa w di Maggie? 


Pandan manmzèl ap li mo ki nan kat lan, dlo pran koule sou 
vizaj li, w a di s-on rivyè san fen. Lèl resi fini, li louvri ti bwat 
la... 


- O! my God! 


Manmzèl men nan bouch, tèlman l choke pa sa ! wè a... yon 
bag fiyansay, bon kalite dyaman... se atò dlo koule. L fin kriye 
kont li, li sere kat la ak ti bwat lan byen fon, kote Gabriel pa 
dwe ale. Se nan moman sa a li nòmal pou di “si m te konnen”, 
paske pito manmzèl pa t ouvri kado sa a, sa k antre nan lespri 
l la, kraze manmzèl seryezman. Tout kote l pase, tou sa l fè 

se Daniel ki nan lespri l. Sa rive tèlman lwen, l ap fè lanmou 
ak mari l se Daniel li vizyone ki avè l. M pa bezwen di anyen 
ankò.. Se kòmsi se kò manmzèl ki kouche kot Gabriel, men 
lespri l ak kè l nan men Daniel nan Etazini. 


De mwa pase konsa, Maggie nan yon soufrans entans, jan 
de soufrans ki bay plis doulè ke moun ki gen pati nan kò yo 
koupe. E piske l pa gen pèsonn pou l pale, manmzèl soufri pi 
plis toujou. Yon jou pandan l sou tab ak Gabriel, li leve dèyè do 
mari l, pran pase men nan tèt li, karese ti cheve l epi l mande 
misye: 


- Gabriel, pouki w pa eseye fè yon demann visa pou fanmi an 

vizite Etazini? Travay ou a ka ba w yon bon bourad, piske w la 


lontan. 


- Cheri, m pa kwè l enpòtan koulye a, m vrèman okipe nan 
travay mwen. Nou gen yon ti kay, li pa gwo men nou alèz nan 
peyi n, epi m pa gen entansyon kite bon travay mwen pou m al 
lave veso nan restoran oswa fè taksi lòtbò dlo. 


Se pa pawòl konsa manmzèl te vle tande kòm repons, paske 
Gabriel tap travay nan “Maison Mercedes” ki nan ri Kapois 
depi plis ke senk an, li te fè ase kòb pou l peye lwaye l epi mete 
manje nan kay la, anplis direktè yo te rekonèt Gabriel, misye 
te youn nan meyè travayè anndan an. Nan optik sa a, Maggie 
panse li tap fasil pou misye jwenn yon viza, men zafè pati pa 

t enterese Gabriel...Sa w tande a, yon kokenn chenn diskisyon 
pete, youn pran rele sou lòt. Swa sa a, yo pa dòmi ansanm. Kèk 
jou pase, Maggie rankontre Florence, san l pa bay manmzèl 
twòp detay, li fè l konprann li ta renmen vizite Etazini men 
Gabriel pa enterese, e l pa panse li gen mwayen pou sa. 
Florence eksplike manmzèl li pa bezwen Gabriel pou l jwenn 
yon viza. Pouki l pa pran yon randevou nan anbasad. Florence 
bay Maggie enstriksyon ki nesesè pou yon randevou. Maggie 
renmen sa l tande a, li kite kay Florence, men avan, li anbrase 
manmzèl, li di l: 


-Mèsi zanmi m! 


Nan menm jounen sa a, manmzèl monte sou entènèt, ranpli 
aplikasyon pou yon demann viza vizitè, epi l pase nan 
Sogebank, li peye frè aplikasyon viza-a, li tou jwenn yon dat 
nan de semèn. Men, de semèn sa a te tounen yon ane, tèlman 
sa te long pou Maggie, manmzèl pa dòmi nan nwit, li pa t ka 
tann pou jou an rive. Lavèy jou sa a, Maggie janbe miray lan, 

li pase wè Man Doudou. Se pa t yon vizit ki te sensè, piske 

li pa t anvi wè Man Doudou vrèman... Adrès Daniel ke l te 
vle genyen. Lè l rive, li met tout manigans sou li, li plonje sou 
madam nan: 


- Man-Doudou m nan, kòman w ye? ou manke m tèlman m 
vin wè w 


- O! se vre Maggie, m kontan! 


Men, Man-Doudou s-on granmoun eksperyans li gentan 
konprann se pa tout istwa a sa, paske Maggie abite tou kole avè 
l depi plizyè lane, li marye li pa t envite l. Li fè pitit se tande 

l tande sa. Li pa janm wè timoun nan epi bridsoukou yon sèl 
anvi monte sou li sanzatann. Man-Doudou wè aklè se yon 
bagay manmzèl bezwen, li mande l: 


- Tout bagay ok Maggie? 


- Wi n ap degaje nou Man-Doudou. Pran ti manje sa se pou ou 
mte potel, w a di m kisa l manke. 


- Mèsi pitit mwen. 
- Mwen pap rete non, m prale. 


Men avan l deplase li di: 


- O! Man-Doudou, ou konn adrès Daniel? Mwen pa t gentan 
pran I pandan vizit li a, m bezwen voye kèk enfòmasyon pou li. 


Man-Doudou pa wè anyen ki grav nan sa, dayè Maggie marye 
ak mari ! nan kay ak tout pitit yo, donk li pa tap janm panse 


`- 

manmzèl gen yon ajenda pou Daniel. Granmoun nan reponn: 
- Wi mwen genyen l, ou vle m bawou l? 


- Wi, tanpri. 


Granmoun nan leve, l antre anndan kay la, epi l soti ak yon 
lèt Daniel te voye epi Maggie ekri adrès la. Maggie te anjwa, li 
gen randevou anbasad, li gen adrès Daniel, bagay yo ap mache 
egzakteman jan l te espere l la. Li anbrase Man Doudou epi ] 


pati. 


Jou randevou an, Maggie abiye anpenpan, li met yon wòb roz, 
tande non s-on boutèy koka, ou kwè se bèl, epi talon manmzèl 
sèt etaj, ayayay se te yon biblo k ap mache. Depi je w ta tonbe 
sou li, san w tap mache serye. E si w pa santi anyen ou gen 
yon boulon k pa mache. Poutan l pa pataje ajenda l ak mari l. 
Tou sa misye wè, manmzèl ki kite kay li byen bonè. Manmzèl 


sèlman di: 


- M ap soti ak Florence. 


Gabriel pa poze kesyon, li konn ki kalite fanm Maggte ye. 
Manmzèl degoute lè w poze twòp kesyon. Lè konsa l toujou di 


yo doute l. 


Manmzèl rive anbasad, yo mennen l devan konsil ki poze l 
pakèt kesyon, verifye enfòmasyon l e tou. Konsil la mande l: 


- se ki metye w? 


-M pa p travay, mwen s-on manman, men mari m se sipèvizè 


nan mezon Mercedes Benz. 

- Ki rezon k fè w anvi pati Etazini? 


-M ta renmen vizite Nouyòk pou yon ti tan, se dezi m sa depi 


m te pi jèn. 

- Ki kote w va desann? 

- Se nan adrès sa mwen prale 

Manmzèl lonje adrès Daniel montre konsil la. 

- Ki relasyon w ak mesye sa a? 

- Se yon bon zanmi m 

- Èske w gen fanmi Etazini ki pou sipote w? 

- Non, se sèl zanmi sa m genyen. 

-M dezole, m pa p ka apwouve demand ou an, paske w marye 
men se ou sèl k ap pati. E pitit ou, e mari w ? Kiyès k ap pran 
swen yo. Omwen si se tout fanmi an ki te vin devan m mwen 
te ka apwouve l, m vrèman dezole madam. 

Konsil lajplake yon so refi nan paspò manmzèl. Se de janm 
Maggie ki kase menm kote a, sèlman si konsil lan te konnen. 
Manmzèl pete gwo rèl kriye, li te pare pou selebrasyon men 
vwala sa transfòme an tribilasyon, pa gen mwayen wè Daniel 


jan bagay yo ye la a. 


Li pran kouraj monte kot zanmi l Florence, men manmzèl 


konplètman dezole li gen dlo nan je, tout espwa wè Daniel 

ankò sanse mouri ak refi sa a. Li esplike Florence ke sa pa 


mache. Li ajoute: 
- Prefere konsil la te jis touye m, li fini ak sa. 


Men Florence pa t fin konprann pouki manmzèl enkyete l tan 
pou yon refi piske li ka toujou pran yon lòt randevou pi devan. 


Florence reponn manmzèl: 
- Maggie rele sou kò w, se pa la fen di mond 
- Florence, sa fasil pou w di, men se mwen k konnen 


Repons sa fè Florence sispèk, dwe gen yon bagay li pa konnen, 
paske yon fanm ki gen yon mari ki renmen l, epi li fou pou l 
pati. Dwe gen yon rezon pou sa. Florence mande l: 


- Maggie gen yon bagay ou pa di m? Paske li pa nòmal fason w 
aji a. 


- Sa w vle di pa sa Florence? 


- Tande Maggie, nou se bon zanmi. Ou dwe pale klè avè m. 
Louvri kè w ban m, mwen pwomèt ou sekrè w pap kite chanm 


nan. 


Maggie te tou bezwen pale ak yon moun deja, manmzèl 
kòmanse rakonte Florence tout istwa a depi enfans li ak 
Daniel, vizit misye Ayiti pou rive ak kado misye kite pou li. 
Elorence sezi, men li kontinye eksplike ! kòman depi jou sa se 
kòm tèt li pati. Florence pa t janm gen yon amitye ak Gabriel, 
li pa t renmen fòm tèt misye. Florence sipòte Maggie, dayè se 
moun ki renmen zen. Li di manmzèl: 


A 

- Bon, m gen yon eleman m konnen nan zòn Matisan, misye 

s on raketè ki toujou nan yon negosyasyon, men l cheran, non 
misye se Gary. L ap fè w jwenn yon viza trapde. Florence bay 
Maggie kontak misye. 


Maggie pa pran tan kontakte Gary, randevou pran nan 

kay Gary. Demen maten bonè Maggie debake kot Gary, 

men misye aprann li ke l posib pou l fè l antre Nouyòk san 
pwoblèm, men sa ap koute l senk mil dolla US. Manmzèl pa t 
gen sòm lajan konsa, li pran panse: 


- Kèt! Sa m ap fè? M anvi wè Dantel. 


Raketè a remake manmzèl gen pwoblèm kòb, misye di 1: 


- Yon bèl fanm tankou w pa ka ap soufri pou sa w bezwen, 
kelkeswa nèg lan ap fè nenpòt bagay pou ou. 


Lè manmzèl tande sa, yon ti kal espwa rantre nan kè l epi li 
reponn: 


- Gary, enben mwenmenm janm bezwen pati sa a, nenpòt nèg 
ki ka fè m pati, m ap fè nenpòt bagay pou li tou. 


- Enben machè ou deja pati, ou deja Etazini cheri. 


Konsa mache konkli, deal lan fèt, Maggie rantre nan chanm-a- 
kouche Gary... 


CHAPIT - 13 


PI BONÈ SE GRANM 


MATEN - DESEPSYON 


Gary pa t bo gason, misye pa t yon eleman ki pran swen tèt li, 
si w wè visaj li ou tap konprann tousuit, figi l ranpli bouton, 

li pa byen kanpe epi li pa konn abiye, poutan se nan kabann 
misye yon bèl gengenn kou Maggie trouve l. Kòm granmoun 
lakay konn di souvan “Tout bèt jennen mòde, se sitiyasyon ki 
fè aksyon”. Ala lavi papa, yon fanm si edike pou se la li twouve 
l. Gary pa nèg ki nan pèdi pou pèsòn, pou li sa k antre pa sòti, 
sitou si se vyann ki vin jwen li, l ap manje, l ap mande dezyèm 
mitan, l ap poze epi ! ap remanje ankò, lè l fini l ap souse tout 
dis dwèt tank sa bon, pla Maggie gen bon gou. Lè misye fin 
naje nan rivyè fanm nan kont li, Maggie di l: 


saf yo” 

- Gary, si w kenbe mo w, pwochèn fwa m ap fè w touche syèl 
la. 


- Si se pou sa, m deja touche Syèl ti cheri. 

Gary te gen tout enpèfesksyon posib, poutan s-on nonm 

ki ekstrèman entèlijan, li gen bon bouch e l chaje kontak. 
Maggie bò kote pa l, s on fanm total, donk Gary pran gou, fò l 
kontinye manje. Men fò I bay randman. Misye di Maggie: 


- Retounen isit la nan de semèn, m ap regle koze w. 
Kondisyon sa pa t nan “djòb deskripsyon” yon madan marye, 
Maggie konn sa trè byen, men se sèl mwayen pou l reyalize rèv 


li, donk li fèmen je l epi l soumèt a tou sa Gary mande l. 


Randevou pran, Maggie pati. Pandan l sou wout, bon nanm li 
frape l atò... 


- Ki gagòt m sot fè la? E si Gary tou chape pou l li? Kèèèttt!, 
si Gabriel apprann sou mwen, sa m ap fè? si Daniel vin konn 
zafè m, kòman l ap wè m? 


S-on travay konsyans k ap fèt, men manmzèl pa kite sa domine 
l twòp, li mare senti l, li antre lakay, poutan se pa t menm 
fanm nan ankò. Maggie pa bay mari l okenn atansyon, menm 
timoun nan l pa okipe. Gabriel pwoche l: 


- Bon Maggie depi m maten ou sòti, kay tèt anba, ou pa kite 
anyen pou n manje, sa k ap pase w? 


-Anyen, m te sòti ak Florence. 

Li konnen Florence ak Gabriel se lèt ak sitwon, donk misye pa 
p kontakte manmzèl, se eskiz sa a ! pran. Gabriel konprann g 


on bagay ki pa mache paske Maggie pa l la, lè ! sou nòmal li, si 


l ta manke mande manmzèl “kote w soti, oswa kote w te ye”, 
sa tap fè gwo diskisyon, men fwa sa a, manmzèl ret byen kalm. 
Misye sispèk, li panse se menm diskisyon sou koze pati a k ap 
domine manmzèl. 


Gabriel pòdyab, toujou soti ale travay chak maten pou fè lajan 
pou kay ka byen jere. Maggie, pou laplipa, toujou rete lakay 
pou pran swen l, fè manje epi jere timoun nan. Men yon 
semèn pase manmzèl frèt pase moso glas. Gabriel pa fatige l, li 
pa repwoche l ni l pa di manmzèl yon mo anplis. Li deside fè 
manmzèl yon ti sipriz. 


Men, lavèy randevou l ak Gary, Maggie lage timoun nan 

kay manman l, epi ! desann lavil nan yon boutik ekzotik epi 
manmzèl achte ti kilòt brezilyen, soutyen wololoy ki pou fè 
yon nèg nòmal galope e menm ranni. Poutan lè l rantre lakay 
li, li jwenn yon bagay li pa t atann, Gabriel prepare manje, 
bouji limen, flè simen toupatou kay lan. Manmzèl pa konprann 
sa k pran Gabriel paske se pa nèg ki gen san womantik lakay 

li. Manmzèl kanpe l ap swiv, Gabriel pran l, mete l chita epi 
misye pran karese ti men l. Misye fikse l nan zye, li fè l konnen 
ke restoran an se anndan kay la sa ye aswè a, e se li k va sevi l, 
paske l vrèman espesyal pou li. Men kòman l eksprime l: 


- chouchou, ti kè m...Di m kisa pou m fè, m wè jan lespri w 
toumante depi kèk jou e m pa konn pouki. Men m vle di w, 

sa k nan kè m pou ou a ap pèmèt nou fè fas ak nenpòt obstak. 
Ou gouvène lespri m maten midi swa, menm lè m pa louvri 
bouch oswa m pa gen fòs di w sa souvan. Ou dwe konnen chak 
minit ou nan panse m, m nan travay se ou k nan lide m. Mwen 


vs 


pa konn kisa pou m fè pou w retrouve lajwa w tankou avan. 

Ou sonje jan m te mèg lè m te pi jèn, tout timoun te konn 
rele m “zopope”, poutan w pa t wè sa, se mwen w te wè. Se vre 
pafwa nou diskite, nou dispite, nou fache, nou pa pale men sa 
egziste nan maryaj. Sa k konte sèke n renmen youn lòt, lè w 
soufri m soufri tou cheri. 


Manmzèl tande tou sa, li pa di yon mo, men l pa ka anpeche 
dlo kouri sou vizaj li, paske ! konn tout zak li fè epi pou se 
konsa Gabriel trete l... sa kraze manmzèl serye. 


Gabriel retire chemiz sou li, li pran siye dlo nan je manmzèl, 


li panche pou anbrase l sou tèt bouch men Maggte vire tèt li 
lòtbò. Gabriel pa pèsiste, li pran wout kwizin epi ! pote yon 
bèl pla poul, bannann peze, salad tout otou pou manmzèl ak 
yon gato ki gen ekri sou li “jwaye twazyèm anivèsè maryaj”. 
Manmzèl mouri, li tèlman enkyete pa zafè pati, Daniel, Gary 
ke I bliye konplètman se jou anivèsè maryaj li. 


Kè l sere li paka manje, li jis goute pou lafòm, li konnen 
Gabriel renmen l men resipwosite a pa t la ankò. Jou swa sa a, 
tou sa Gabriel fè pou l pran yon ti goute manmzèl refize, li di 
misye: 


-M fatige Gabriel, n a fè sa demen swa. 


-E si se dènye swa nou cheri, ou toujou pap kite m met ti sik 
pou ou? 


Manmzèl louvri je ! sou Gabriel, ! di misye: 


-Ase jwe, m di w m fatige. 

- Ok cheri, sonje m nan rèv ou. 


Nan maten, manmzèl leve bonè, depi katrè je ! klè. Li fè 
manje, netwaye kay, pase rad Gabriel pou travay epi ! met 
deyò. Men, li mete l an wololoy, talon kikit li se pa pale, li kite 
Gabriel nan somèy li pati, men se direksyon kay Gary l pran. 
Pandan l nan taksi, Florence telefone l: 


- Maggie jwayez anivèsè ma chè, fòk nou wè mwen gen nouvèl 


pou ou. 


Kè Maggie sote VAP! Se Florence ki refere ! kot Gary, donk li 
panike, li pa konnen si yon bagay rive misye. 


- Sa k genyen FLorence di mwen. 


- Pitit, m sou de mwa ansent 


- Bòn nouvèl! M kontan pou ou Flo, fò n fete, m pral fè yon ti 


vireron, lè m tounen m a pase wè w. 


- Granm maten sa, Maggie. Kote w prale? 


- Mwen g-on bagay enpòtan m pral regle. 


Manmzèl rive kay Gary, misye te deja kanpe nan pòt ap tann 


li, byen move: 


- Sa k pase w Gary. Sa k fè w move konsa? 


- Avan m reponn ou fò w peye m 


Manmzèl konprann langaj lan byen, li bay Gary yon avangou, 

li leve wòb li montre misye ti moso brezilyen ki sou li, la tou 
sou biwo Gary, bagay yo fèt. Gary anjwa, li louvri tiwa epi l 
lonje yon pake bay manmzèl. 


Misye met tout manigans li deyò, li fè sa mache kwak sa pa t 
fasil, manmzèl pral Etazini finalman, men fò l pati tou swit... 
Sou twa jou, si se pa sa tout bagay nan dlo. A! Manmzèl 
tèlman anjwa, li vole sou Gary, li bay misye yon degi kwak 
malere a te deja tou fatige apre tout enèji sa l pèdi a, men l pran 
l kanmenm. S on nonm ki pa nan di non. 


Se kounye a manmzèl jwaye, ayayay m gen enpresyon pou jan 
Maggie kontan, menmsi machin ta frape l, li pa p santi sa. Li 
te pwomèt Florence, li pase wè manmzèl vè midi. Medanm 


yo pase bon tan, yo pale sou non yo panse bebe a ka pote. 


Florence di papa bebe a vle konn sèks li jis lè l fèt donk y ap 
kenbe sa yon sipriz... Medam yo pale koze fi ou konnen, men 
rive yon lè Florence mande Maggie: 

- Kòman sa te pase ak Gary? 

- Pitit! Misye regle koze m Florence 


-Pa di m! 


- Mwen pa konn kòman l fè, ni sa pa enterese m mande l 
nonplis, men m ap pati sou twa jou. 


-M kontan pou ou Maggie. 


Medam yo bay bèl akolad, yo anjwa se bèl bagay, men Florence 
mande manmzèl: 

- W ap gen kè kite Gabriel ak pitit ou dèyè vre Maggie? 


- Mwen rive nan yon pwen nan vi m, m pa vle anyen mare pye 
m. 


- Pou jan Gabriel renmen w, misye ap tou fou wi. 


- Enben !.. 


Sou dènye mo sa a, de medam yo salye youn lòt Maggie ale. Li 
te uitè lè manmzèl rive lakay, li pa wè limyè limen, poutan pa t 
gen blakawout. Li rele Gabriel plizyè fwa, li rele Lola tou, li pa 
tande bwi. Li di petèt yo soti, li limen limyè nan kay lan, li fin 
benyen epi l antre nan chanm Lola pou l ranje jwèt ti pitit la, 
se konsa l wè Gabriel ansanm ak Lola rèd atè a, manmzèl met 
men an tèt, rele ANMWEEEEEEE!!! Vwazinay pote m sekou. 
Tout mesyedam kay Man-Doudou vole miray, vwazinay pasi 
pala debake... se konfime ni mari l, ni pitit li kite sa. 


Maggie frape kò ! nan tout miray, manmzèl fin debòde, li pa 
ka sipòte sa l wè la a. Lapolis ak anbilans debake. Pèsonn pa 
ka eksplike sa k pase ojis, men sa vrèman dwòl. Nonm nan 


tap fete anivèsè maryaj nan aswè epi ! mouri sanzatann konsa. 


Florence kouri sou tèt, kwake ! dozado ak Gabriel men nan 
lanmò pa gen lenmi. Li kòmanse fè bwi, toude medam yo 
enkonsolab. Man-Doudou pa met pwent pye, ni l pa parèt 
tèt, pandan tout bwi k ap fèt kay Maggie, li rete adistans tout 
moun. 


Sou de jou anteman fèt. Antèman sa a, se t on bagay 
franchman eksepsyonèl. Lè sèkèy sa a ap desann anba tè se pa 
de moun ki pran kriz, menm timoun piti ki te prezan kriye tan 
evènman sa a te frapan. Gabriel te yon eleman ki trè respekte 

nan katye a, e Lola te jis yon timoun ki potko menm konn 


lavi. Pa t gen Maggie ankò tan ti dam nan rele, dis jèn gason 
pat ka kenbe l. Nan demen, manmzèl monte kote Man- 
Doudou, li di granmoun nan: 


- Se orevwa m vin di w wi Man-Doudou. 
-O, kote w ap bay la, sè m nan? 
- M ap fon rive Nouyòk. 


- Enben, bòn chans, men sonje m te di w sa... Sa w seme sou tè 
sa a se li w rekòlte. 


Manmzèl pa reponn granmoun nan, li monte epil li anbrase 
Man-Doudou, li sou wout pou viv yon vi womantik ak Daniel, 
nan pwen tan pou vye pwovèb. Menm jou sa Maggie pran 
avyon pati Etazini, rive NouYok. Odette, yon zanmi Florence 
ki rete Brooklyn al chache l, e se kay manmzèl li fè ladesant 
tou. Depi nan menm sware a, Maggie chofe pou l kontakte 


Daniel, men l pa t gen telefòn misye, se yon adrès ki nan men 
l. Odette fè l konnen: 


- Maggie m pa gen pwoblèm menmen w New Jersey vizite 
zanmi w, men se demen m ap ka fè sa, paske l deja twò ta. 


Maggie aksepte. 


Byen bonè nan vandredi, manmzèl leve, abiye l tou pare. 
Odette reyalize li pran ak Maggie, li mennen ! New Jersey. 
Malerezman pesonn pa louvri lè Maggie frape. Sanble Daniel 
te nan travay. Manmzèl sipliye Odette pou retounen nan 
lasware. Vè uitè trant, medam yo retounen frape, Daniel louvri 

fwa sa, misye sezi paske l pa ka kwè se Maggie ki devan pòt li, 
Misye bay manmzèl on gwo akolad. Ayayay, manmzèl santi l 
nan yon lòt mond, rèv li preske reyalize. Yo antre nan salon, ou 
kwè se bèl kay sa a. Daniel tap fè bon ti lajan e misye renmen 
bagay modèn, donk li fè byen e ak tèt li e nan kay la tou. 
Daniel fikse Maggie, li souri epi l di manmzèl: 


- Maggie, m kontan wè w, se yè m te sou non w, m ap di sa fè 
nèf mwa depi m kite Ayiti. 


Manmzèl reponn: 
-' Tan an kouri vit. 
- Fanmi w isit tou? 


- Non se mwen sèl ki la, mwen t anvi vizite peyi a epi pase ti 
tan avè w tou. 


Daniel ofri yo bwason, li ouvri tele pou yo, li mete yo alèz. Epi 
pandan yo nan bèl konvèsasyon sa. Se konsa yon apèl telefonik 
vini, Daniel pale pou di minit ak moun nan apre sa Idiyol 

ap vini tou swit. Misye monte nan dezyèm etaj. Nan tan sa a 
Maggie pwofite mache nan kay la, vizite chanm premye etaj 
yo... Manmzèl jwaye paske se pral kay li talè konsa, manmzèl 
rive sou balkon, vè diven l nan men l, l ap viv, epi se konsa l 
santi yon men touche do l... Li vire tounen, Daniel ki kanpe ak 
yon fi sou kote l. Daniel di fi a: 


- Yasmine, se Maggie, bon zanmi m depi m te timoun m tap 
pale w la. 


Daniel tounen atansyon l sou Maggie li di: 


mo 

- Maggie, se madanm mwen Yasmine, nou marye sèt mwa de 
sa e l sou sis mwa gwosès. 


Maggie tèlman sezi, vè diven an chape tonbe fè mil moso... 


00138 


CHAPIT - 14 


PI BONÈ SE GRANM 
MATEN -— REZOLISYON 


Lè Daniel retounen Etazini, malere sa te enkonsolab tèlman l 
te malere, li desann Ayiti ak yon anprèsman pansan Maggie te 
lib toujou e ke li tap gen yon chans ak yon fanm ke l damou 
tout bon. Pafwa lè w pran desepyon nan lanmou, ou konn santi 
w tèlman ba, sèl sa w bezwen s on moun ki pou chita tande w, 
pataje lapenn ou, enben se te Yasmine sa, li te frekante menm 
inivèsite ak Daniel... yon bèl ti gengenn byen kanpe e ki gen 
ti kòb labank. Manmzèl s on fanm reyisi, trè enstwi, li menm 
resevwa yon metriz nan syans enfòmatik. Donk s on fanm ki 
gen tèt, ki pa t nan petèt men ki konn sa l vle. Yasmine sa a, s 
on fanm ki gen cham, anplis li atirant, manmzèl te toujou gen 
je sou Daniel, men atansyon misye te Ayiti. Men lè Daniel wè 

Maggie fè vi l, manmzèl gen mari ak pitit, misye deside atò fè 
vi pa l tou. Nan konsole Daniel, konsolasyon tounen an renmen 
epi Yasmine ak Daniel pa pèdi tan, yo marye. 


Se de moun yo ki kanpe devan Maggie... san dout ou gen yon 
lide sou jan Maggie santi l nan moman sa a? Anpil sakrifis, anpil 
imilyasyon, anpil vye desizyon jis pou l retwouve l nan bra yon 
nèg li panse ki toujou renmen l, men s on lòt fanm ki gen kè l... 
Si w ta nan plas Maggie, kouman w tap reaji... pou w wè tout 
espwa w vole gagè devan je w, petèt ou tap fonse sou Yasmine, 


pran dechire manmzèl, byen souflete manmzèl, fè pakèt lobèy 


paske l pran nonm ou, li gache avni w, l efase l. Oswa ou tap 
bese ranmase moso vè k atè a epi fè tèt ou mal. Oswa tou ou tap 
tèlman santi w dezole se kò w ou tap lage anba pandan w sou 
balkon an... Anpil posibilite. Men se pa sa l te fè: 

- Eskize m Daniel, ou fè m sote, gad jan w fè m kraze vè a. 
Daniel reponn. 

- Se pa pwoblèm Maggie 

Maggte fè je I chèch atò, li di: 


-M kontan fè konesans ou Yasmine. 


- Mèsi, Daniel pale m de ou anpil, menm nan dòmi pafwa misye 
site non w. 


- Eben, nou zanmi depi n te tou piti. Bon, m prale koulye a. 
Yasmine se pou n pale. 


Yasmine di l: 

- Mwen tap kontan Maggie, m lakay tout jounen, pran nimero 


m. 


Konsa, Maggie pran nimewo l, san l pa montre endiferans, l 
anbrase yo toude epi Odette avè l kite kay la. Men se lè l monte 
machin nan, manmzèl vrèman eksprime sa k nan fon kè l... 
Maggie pete yon sèl rèl anmwe, w a di se moun ki nan antèman 
k pran kriz...Odette menm sezi, pou jan | te wè Maggie te bay 
bon jan devan Daniel ak Yasmine, podyab li pa konn anyen nan 
anyen, li pa konprann, li mande l: 


| - Sa w genyen Maggie, eske ok? 


Pa gen repons pou kesyon konsa, paske sèl si w ta anndan 

manmzèl pou w vrèman konnen jan l santi l. Li fin rele kont li, 
li siye je l atò, se kòmsi s on reziyasyon k antre nan manmaèèl, li 
di tèt li: 


- M sot twò lwen, m pa p kite Daniel pou yon lòt, si m pa ave l, 
pa p gen lòt fanm k ap jwenn misye. 


Epi ! reponn Odette: 
-M pa gen anyen. 


Se menm repons sa l te bay Gabriel, lè misye te wè l tris anpil. 
Men lè sa a manmzèl te sou aksyon. Lavèy li ta va resevwa 
dokiman pou l pati, manmzèl te deside pou l pa kite anyen, wi 
anyen... kit se fanmi, zanmi, mari oswa pitit anpeche l atenn 
objektif li. Gabriel te yon obstak pou li, misye pa t vle tande pale 
de zafè pati. Donk, li te vle elimine l, pou sa. Sou wout lakay jou 
sa a, l achete yon ti boutèy pwazon espesyalman pou Gabriel. 

Men kon l rive, Gabriel pran l pa sipriz ak bèl jès womantik li 


prepare pou anivèsè maryaj yo. Sa te kraze plan manmzèl, sitou 


lè Gabriel di ! pawòl sa yo: 


- Se vre pafwa n diskite, n dispite, n fache, n pa pale men sa 
egziste nan maryaj. Sa k konte sèke n renmen youn lòt, lè w 
soufri m soufri tou cheri. 


Kè l te touche anpil pou l wè yon nèg l anvi fè mal toujou 
debòde lanmou pou li. Konsyans li pran pale l “sa w ap fè konsa 
Maggte?” enposib pou ! manje ni fè lanmou ak misye swa sa a, 

li pa t gen kouraj pou sa, tank tèt li chaje, tou sa l ap panse: “Ki 
sa m pral fè, gad jan obsesyon fè m tounen yon bèt nwa. Pouki 
Daniel te parèt nan pòt mwen? pouki l pa t jis fè vi l ak yon lòt?” 


Manmzèl pase yon nwit sovaj, li pa fèmen je. Bonè, li leve 
boutèy lan nan men l “kisa pou m fè ?” Apre yon bon tan 
meditasyon, manmzèl vide boutèy la nan manje li tap prepare 
a, epi ! kontinye fè devwa fanm nan kay la... li bale, li pase rad 
mari l epi l sòti. 


“Mwen pa gen anyen”, Se repons sa li te lage nan lestomak 
Florence lè manmzèl te mande l: 


- Sa k fè w tris konsa Maggie? 


Lè sa manmzèl tap reflechi sou fason l sot pèdi diyite I devan 
Gary. Men se pa san rezon, nonm sa a te zanmi Florence paske 
se de menm moun ki te rankontre. Toude gen bon bouch, yo pa 
kenbe sekrè tank yo renmen zen epi yo pale. Depi premye fwa 
misye kouche Maggie, li lage koze bay Florence. Li di: 


- M kraze zanmi w lan serye, m mate manmzèl. Aa! m pèdi nan 

bout anba l. 
Florence reponn misye: 


- M pa ka kwè sa, Maggie louvri ko ! ba ou Gary? se pa ranse w 
ap ranse ! 


Gary rakonte Florence tou sa | fè manmzèl e sa l plis apresye se ti 
bwi manmzèl fè pandan y ap voye monte. E Florence menm deja 
renmen sa, li pran plezi nan koze sa a, li pa sispann poze kesyon 
sou jan bagay yo fèt, vire tounen l di misye: 

- Ban m toujou, kisa n te fè ankò 2... 


Gary ba l plis detay epi l ajoute: 


- Maggie s-on fanm total, m pran randevou pou yon lòt goute 


nan de semèn. 


Gabriel kote pa l, reveye vè zòn uitè nan maten, li pa wè Maggie, 
li pa konn kote l bay. Li s on mari k renmen madanm li, donk 

l enkyete. Madanm li deplase san yon ti nòt, sa parèt etranj 
piske se pa abitid li. Misye deside fè yon bagay li pa fè lontan, li 
telefone Florence, yon fanm ki pa negosye avè l, dayè sa fè plizyè 
lane depi moun sa yo pa pale. Telefòn Florence sonnen... 


- Alo se ki? 


- Gabriel 
- Gabriel!!! se pèdi w pèdi? 


Manti wi, manmzèl byen kontan pale ak misye. 

- Non Florence, m pa wè Maggie, m tap tcheke si se avè w li ye. 

- Non, li pa avè m, men m sot pale avè l pa lontan de sa, pa 
enkyete w li ok. Mwen te mande l kouman l fè deyò bonè konsa, 
1 di m i gen bagay enpòtan li pral regle. Donk pa enkyete w 
-Enben ok. 


- Men Gabriel, avan w pati, m gen yon bagay pou m di w, 
kòman sa ye ant oumenm ak Maggie? M byen kwè manmzèl 


gen yon lòt nèg. 


Kèt! Dam sa a toujou ap pale moun mal, fè zen, li pa janm 
chanje... se bagay sa k te lakoz Gabriel pran distans de li, bagay 
pale anpil, zenyèz sa. 


- Bon Florence, Maggie se bon zanmi w, pouki w di sa sou li? 


- Wi Maggie se zanmi m, men tonnè boule m, Gabriel sa m 

di w la a se pa envante m envante l, se bagay mwen konnen de 
bon sous. Mwen di w sa, paske m panse sa l ap fè w la pa bon. 
Li rankontre yon vye misye raketè, li kouche avè l pou fè l pati 


paske l t al anbasad deja yo ba l refi. 

Gabriel pran sezisman... 

- Maggie al anbasad sou mwen la a! 

Misye konn anyen nan koze sa a. Bon ak zafè pati sa l tande 
a, Gabriel fini pa reyalize ke se verite, paske kesyon pati sa a 


chanje Maggie konplètman anndan kay la, donk li posib pou l fè 
nenpòt bagay pou sa. Men misye pa konprann sa k lakoz foli sa a 

bridsoukou. Li kontinye pale: 

- Florence, m mèt poze yon dènye kesyon? 

- Wi 

- Èske Maggie di w rezon k fè li fou pou l pati konsa? 
Manmzèl pran ri... 


- Ou pa konn anyen vre, se yon nèg ki rele Daniel, li bezwen al 


jwenn. 


Bon manmzèl touye Gabriel, li remesye Florence epi ! rakwoche. 
Misye pran reflechi, bagay yo kòmanse fè sans, “se pou rezon sa 
Daniel te vin la, m sonje misye te ban m yon bwat bay Maggie”. 
Je misye louvri atò, li rantre nan chanm l chache toupatou, 

li pa jwenn bwat. Epi yon lide di l “voye je w nan tiwa kilòt 
Maggie a”, li pase men nan fon tiwa a, li jwenn yon ti bwat ak 
yon kat......Li li l an antye, li wè bag la tou. Li konprann fwa sa 
a rezon k fè madanm ni pa menm moun ankò, se li k renmen 
Maggie men Maggie pa renmen l. Misye ekstrèman eksite, li 
fache pou l mouri... se frape l santi li ta frape manmzèl men l 
pa moun pou sa. Li pa janm panse jan de moun Maggie ye, li 
ta louvri janm bay okenn lòt nèg tan ke l ap viv toujou, paske 
manmzèl bay maryaj anpi valè. Gabriel tou eksite, tire yon gwo 
anvlòp laj nan valiz travay li, epi li depoze l sou tab kwizin nan. 


Men pandan l ap kite kwizin nan, li remake dejene prè... e piske 
se abitid li depoze Lola kay Man-Doudou avan l pati travay lè 
Maggie soti, li reveye Lola pou manje. Misye manje tèt bese, li 
manje ak yon raj tèlman l enève ak tout revelasyon Florence lan. 
L ap prese pou ! depoze Lola, men yon kolik pran Lola menm 

kote a, ti pitit lan pran tòdye, Gabriel kouri avè l nan chanm 
pou mete l kouche, pa distans pou ! monte kabann kriz lan pran 
misye tou, yo toude tonbe plat, ti pitit lan pa leve. Gabriel lite 
pou l leve men malerezman. 


Se konsa Maggie vin jwenn yo e sa k pi touchan manmzèl pran 
kouraj jete tout rès manje a, netwaye kay ak tout veso epi l pran 
rele sekou. Poutan Man-Doudou ki te tou pre e ki konn Maggie 
depi tou piti, pa t met pye, se pa san rezon, li jis pa kwè nan 
inosans manmzèl, menm jou lanmò a pandan Florence kouri 
monte vin sipote Maggte, li rankontre Man-Doudou, sou wout, 
li tou pwofite rakonte l tout koze...depi nan zafè pati pou rive ak 
rankont Gary. 


Li klè, Maggie te tounen yon bèt nwa. Obsesyon pati Etazini 
lakòz li pèdi fwaye l, diyite l, respè l, e menm amitye l. Se ak tou 
sa l ap panse pandan li nan machin nan ak Odette... èske l ap ka 


kontinye pèdi toujou? Èske l ap sòti men vid? Èske l ap kite yon 


lòt pran Daniel epi pou l pèdi tout? 


De jou pase, manmzèl pran kabann, sou twazyèm nan, li met 
kò 1 deyò Brooklyn epi l rantre ak yon ti boutèy. Li telefone 
Yasmine: 


- Yasmine, m anvi pase tan avè w men m pa gen mwayen 
transpò. 


- Aa! Ma chè, se pa pwoblèm mwen ka vin pran w. 


Yasmine pote l volontè pou vin chèche l. Li deplase al pran 
manmzèl, yo bay pakèt blag w a di se te de bon zanmi. 
Yasmine pwofite mande manmzèl enfòmasyon sou enfans 
Daniel, ki jan de moun li te ye, sa ! renmen... manmzèl fou 

pou Daniel, li ta vle konnen plis sou li... yo stope achte kafe 
pandan y ap voye koze fanm monte jis yo rive. Yon abitid tabli, 
konsa medanm yo vin zanmi. 


Epi yon jou Yasmine pa t santi ! twò byen, Maggie di 


manmzèl: 


- Fè ti kouche, lè Daniel vini la depoze m. Annatendan m pral 
fè yon ti soup pou ou. 


Maggje antre nan kwizin lan, soup kòmanse bouyi, manmzèl 
foure men nan pòch epi l rale yon ti boutèy. 


CHAPIT 15 


PI BONÈ SE GRANM 
MATEN - REYALIZASYON 


“Yasmine, leve bwè sa”... Maggie di ak yon vwa trè chaman, li 
kanpe devan kanape salon an, yon kabare nan men l. Yasmine 
soulve kò l, li pran bòl soup la epi l kòmanse bwè, li remesye 
Maggie, li alonje kò l. Televizyon an te louvri sou yon fim 
eksitan. Ven minit pase, Daniel antre. 


- Kouman n ye medam? 
Toude di yo byen, e Maggie pwofite mande Daniel pou depoze 
l, kòmsi son moun k ap kouri ki paka tann. Tou fatige e san 


poze, Daniel reponn: 


- Se pa pwoblèm, an n ale Maggie 

Fò n di se premye fwa Maggie ak Daniel pral pase tan ansanm 
a de, depi manmzèl antre Etazini. 


- Maggie, sa fè de mwa w isi, m pa tande w pale de Gabriel? Sa 
k pase? 


- Gabriel avè m pa ansanm ankò, menm kay la nou vann 
- M vrèman dezole Maggte. 


Manmzèl chanje sijè a touswit, li pwofite raple misye yon pakèt 
bèl souvni pase. Yo pale, yo blage, yo ri jis yo rive Brooklyn, 
men anvan manmzèl desann machin lan, li di misye: 


- Daniel, m konnen w marye, men w ap toujou rete pi bon 
zanmi m, m la pou ou a nenpòt moman. 


- Mwen konn sa Maggie. 


Daniel rive lakay li anjwa, poutan s-on sezisman total kapital 
li pran. Lè l ouvri pòt “o! nonnnnnnnnnnnn”, I pa ka kwè sa l 
wè a “Yasmine ki chita nan yon kivèt san”, manmzèl ap kriye 
fyèl li, misye pa pèdi tan, rele anbilans, kouri ak manmzèl 
lopital. Malerezman, Yasmine pèdi timoun nan. Woy! Yasmine 
enkonsolab tan l rele, nou ka konprann sa, se tap premye ti 
pitit li. Daniel tou pa t gen kote pou l met kò l, men se gason, 
li fè kòmsi l kanpe djanm men anndan misye te prèt pou fou. 
Sezisman sa lakoz yon emoraji san rete sou Yasmine. Anjeneral, 
pwoblèm sa a parèt lè matris yon fanm pa fin debarase nèt, 
moso fetis rete ladan. Pafwa tou se kòl matris la ki chire. 

Yon filè san wouj vif k ap desann san rete. Nan mwens trant 
minit, san an gentan plen yon sèvyèt. Yasmine nan yon 

soufrans atròs, doktè pa konprann kòman on sèl kou sitiyasyon 
manmzèl chanje, men yo kontinye travay pou eseye fè san an 
rete. Men trapde, manmzèl pèdi yon kantite san ki mete lavi l 
andanje. Li senyen jiskaske l endispoze. Se konsa Yasmine pèdi 
lavi L. 


Imajine santiman Daniel nan moman sa a, li pa konn ki pye 


pou ! met devan, si se goch oswa dwat pou l soti lopital la. 


Malere a kriye pou l mouri. Se pa konsa l te panse rès jounen 
an tap fini pou li. Paran Yasmine, ki te prezan ak lòt fanmi 
akonpaye Daniel lakay, men l te toujou enkonsolab, s on nonm 
ki tèlman renmen timoun e ki renmen Yasmine tou, se ak 
rezon pou li santi ! dekontwole konsa. Rive yon lè, li telefone 
Maggie, li pataje nouvèl la, manmzèl f'on fason ! monte sou tèt 
kay Daniel... se zanmi 1 l ap vin konsole l. Vrèman manmzèl 
enstale l nan kay lan, li pa lage Daniel yon may, se nan bra l 
pou misye kriye. Chak jou, Daniel se sot travay monte kabann 
epi kriye. Yon mwa pase konsa epi yon jou pandan misye sou 
kabann dlo nan je, Maggie ki pa janm kite kay lan, monte 
konsole misye, pase men sou li, benyen misye ak ti bo, li soufle 
tou dousman nan zòrèy Daniel: 


- Mwen la pou ou Daniel. 


- Mèsi Maggie, m pa konn sa m tap fè san ou franchman ou 
plis ke yon zanmi pou mwen. 


Manmzèl kapte atansyon misye e pandan ke l fikse l, li 
dezabiye l devan l, se premye fwa Daniel wè Maggie konsa. 
Kòm misye se gason, li fè jefò malgre bouch li ak pye li yo ap 
tranble, li jere emosyon ! kanmen. Menm kan se te pou kèk 
segonn sèlman. Wi fout!!! Kè Daniel bat pidip pidip pidip. 
Misye wè yon fanm tete doubout, dèyè l epè ki byen bonbe, 


00150 PI BONÈ SE GRANM MATEN - REYALIZASYON 


senti l won tankou tanbou, ti po l sanble ak pen ki fèt pran de 
grad chalè nan fou, ki tire sou jon ak chokola epi yon ti koulè 
krèm ki fonn nan lò, tèlman fanm lan swa, anplis manmzèl 
santi bon. La pou la, moun yo kwoke e se konsa yo tou antre 
nan relasyon, Maggie te deja tou pare pou sa, e Daniel te swaf 
konsolasyon... donk tou de jwenn. Maggte tap tann sa lontan, 
finalman efò ! kòmanse peye. Manmzèl pa pèdi tan pou l di 


misye: 
- Twòp tristès nan kay sa a cheri, an n fè ti vwayaje. 
- Ok Maggie, ou gen rezon 


Daniel aksepte trapde. Li fè rezèvasyon pou Florida. Yo desann 
nan yon vil vakans ki rele “Kissime”. Se te bagay Maggie sa, 
manmzèl pase bon tan, vire tounen se benyen nan plaj, manje 
oma nan restoran epi fè lanmou. 


-O Daniel cheri, mwen renmen w. M pa ka eksprime janm 


renmen w. 

- M renmen w tou Maggte, ou konn sa deja. 
Manmzèl mande l: 

- Pouki nou pa marye? 


Daniel fè manmzèl konnen se egzakteman sa ki te nan panse 
l, e ke yo genlè te fèt pou yo te viv ansanm, paske malgre tout 
difikilte, yo kontre, vwala ke yo la ansanm. Apre de semèn 
vakans, yo rantre New Jersey epi yo marye... Se t on maryaj 
senp ki dewoule lakay Daniel an prezans moun ki pi pwòch 
yo. Anpil bèl foto fèt, Maggie nan yon bèl wòb, ayayay se te 

maryaj nòmal. Apre de mwa Maggie vin ansent, epi li fè yon ti 
gason ki sanble tèt koupe ak. Depi jou sa Maggie viv ere kote 
mari l ak pitit li, tout manèv li yo reyisi...men Maggie tande 
yon vwa k ap nonmen non l byen fò: 


- Maggie, Maggie, Maggie 


Maggie pantan, manmzèl vòltije, li reyalize li toujou nan 
kwizin nan. Se Yasmine k ap rele l konsa, kèt! Li reponn: 


- Wi Yasmine 

- Soup lan pare? 

- Wi, li prèske fini 

Maggie retire yon ti boutèy nan pòch li, epi devèse sa nan 
bonm soup la. Men sa manmzèl pa t konnen, sèke kamera te 


brake sou li, Daniel tap swiv tout demach manmzèl. Maggie 
kontan, lajwa nan kè l, manmzèl ap chante, li deja wè vizyon 


jan bagay yo pral pase. Li retire yon gode soup epi l pran wout 


pou salon, men lè manmzèl rive nan salon, Maggie pran sipriz 


Daniel te kanpe bò kanape a. Maggie di: 
-O! Daniel apa w te la ? 

Misye reponn ak yon vwa fèm. 

- Wi m la Maggie. 

Li fiske atansyon l sou Yasmine 


- Yasmine men soup la wi, bwè l pandan li tou cho a. 

Yasmine leve vrèman, li pran goblè a ak de men epi l leve l 
pou mete nan bouch li. Maggie pa ka tann pou l kòmanse 
bwè. Daniel ap swiv, men avan goblè a touche bouch Yasmine, 
Daniel di: 

- Yasmine, depoze goblè a. 

- Poukisa Daniel? 

- Pou kounye a, poukisa pa enpòtan 

Manmzèl depoze goblè soup la, li pa konprann sa k pran 
Daniel, misye pale ak yon ton di li pa t abitye, l ap mande tèt 
li, sa k pran misye konsa, oswa ki sa m fè pou l pale di avè m 
konsa. Men li obeyi, li depoze l epi li di Daniel: 

- Sa k pran w konsa? 


Daniel gade Maggie li di l: 


- Maggie m ta renmen w goute soup la. 


- Daniel, m bwè deja, m pa grangou 


- Menmsi w pa grangou, jis bwè yon sèl gòje 


Yasmine ak vant li men gwosè leve atò pou l defann Maggie li 


di: 


- Daniel, se mwen ki mande soup la, se pou mwen li fè l, pouki 
w vle se li ki pou bwè avan. 

Daniel pa reponn Yasmine, pito se nan direksyon Maggie li 


fikse: 


- Maggie, oumenm avè m nou konnen youn lòt depi lontan, 
mwen fye w ak tout kè m, pouki w fè m sa? 


- Ki sa m fè w Daniel? 


- Ou gen kouraj reponn kisa w fè m, ki boutèy sa ye?.... Daniel 
te gentan desann, retire boutèy lan nan valiz Maggie. 


Maggie kòmanse tranble, li wè yo kenbe l fwa sa a vre, poutan 
Yasmine toujou pa konprann... Maggie di: 


- Sa boutèy lan genyen, ou pa wè l vid. 
- Kisa ki te ladan l? 


- Se remèd mwen Daniel,O! gade de koze. Pouki tout kesyon 


sa yo? 


- Si se remèd ou, pouki w pa vle goute soup lan, machè chita, 
m pral montre w yon bagay. 


Maggie pran yon chèz li chita, Daniel di l: 


-M konnen w tap rankontre Yasmine jodi a, m fè sanblan m 
leve bonè, mwen prepare m pou travay, m anbrase Yasmine, m 
fè kòmsi m pati pou travay epi m antre nan garaj la, m chita 
nan biwo m tou dousman m ap obsève tou sa k ap pase. Man- 
Doudou te rele m de jou de sa, l eksplike m anpil bagay ke m 
pa ka kwè, bagay ke m pa vle kwè, menm di l pou l pa repete 


sa moun ap di paske Maggie pa moun pou sa, li pa moun ki 

pral kouche ak lòt gason pou enterè, li pa yon moun san kè k 
ap touye mari | ki renmen l, yon nonm ki fè anpil sakrifis pou 
li el pa yon moun k ap gen kouraj met fen ak lavi pwòp pitit 
li ke l pote nèf mwa nan vant. Yon ti lezanj ki pa konn a nan 
malanga. Mwen di Man-Doudou m pa kwè l on ti kal. Men sa 
m sot wè ak pwòp je pa m, se pa moun ki di m Maggie, mwen 


wè ak pwòp zyem. 


Sou dènye pawòl sa a, devan tou de medam yo Daniel jwe 
video ke l anrejistre san manmzèl pa t sispèk anyen de sa... 
kamera yo kache nan kay la, Maggie louvri boutèy pwazon an, 
li vide I nan soup la. Yasmine leve sou kanape a, li pase dèyè 
Daniel. Maggie deran dlo nan je. Daniel pran la pawòl: 


- Pouki w fè sa Maggie? Yon si bèl fanm tankou w, sa k pase w 
? 


- Daniel m konnen ou ka wè m yon lòt fason, men fò w 
konnen tout desizyon m pran, tout erè m, tout aksyon m se 


pou. 
- Pou mwen? Kòman pou mwen an? 


- Wi se pou m te ka avè w, paske lè w te parèt pòt mwen jou sa, 
ou fè m pakèt pwomès ou ban m yon bag fiyansay, depi lè sa 
ou pran nanm mwen... 


Daniel koupe pawòl nan bouch manmzèl 


- Maggie, lè m desan Ayiti, m pa t konnen w te marye, dayè 
si m te konn sa; jamè ou pa tap wè m devan pòt ou. Ou gen 
yon vi, yon fanmi, yon bèl timoun w ap okipe, m pa tap janm 
mande w pou w wete lavi yo pou avè m. Kòman w panse vi 

nou tap ye aprè zak sa yo? Nou pa tap janm ka ere machè. 
Maggie louvri bouch... 


- Men Dantel eseye konprann mwen 


- Maggie mwen konprann plis ke w panse, m sonje ke depi 


lontan ou se moun ki toujou vle pran devan, ki renmen dirije, 
ki pa p rete tan ke w pa jwenn sa w vle a. Men w te ka chache 
nimewo m rele m. Mwen tap di w machè ou gen yon fanmi, 
pran swen fanmi w. opòtinite pou n te ansanm nan pase. Men 
se pa sa w fè. Donk m ap di w sa franchman, Maggie ke m 

te konnen an, se pa li k devan m nan koulye a, ou se yon lòt 
moun konplètman. 


Pandan Daniel ap pale, pòt antre kay lan frape “BOW, BOW, 
BOW»”. Daniel louvri de polis fanm antre. 


Se mwen k pou di n jan Maggie santi l wont lè l wè polis yo, 
tèlman wonte a te fò kat ran dlo soti nan zye l. Fanm nan 
mouye tankou moun ki sot benyen nan lapli dezè ak swè. Ay 
manmzèl pa ka leve pwent bouch li, alevwa pou ta gen kran 
pou leve tèt oswa pye l, Maggie tonbe endispoze, paske se 
mwayen sa a ki te parèt pi jis pou l ta kite kay la. 


Daniel lonje video a bay polis yo, yo drese yon rapò epi yo 
reveye Maggie, mete minòt nan men manmzèl epi yo ale avè l. 
Sou de semèn Maggie parèt devan jij pou l tande santans li, yo 
twouve manmzèl koupab pou tantativ asasina, pou rezon sa a 
yo anile viza l la, epi yo depote manmzèl nan peyi l. 


Ou konnen, bri kouri nouvèl gaye sou Maggie nan tout 
rakwen. E piske Kay kote l te ye a pa pou li ankò, manmzèl 

pa t gen kote pou l ale, li frape kay Man-Doudou, pèsonn pa 
louvri. Li monte kay Florence, manmzèl wè se li, li pa reponn. 
Menm Gary pa louvri pòt ba l. Manmzèl razè, l oblije fè 
ladesant kay ti sè l ki te abite Fontamara. Men se chak jou l! 
pase devan ansyen kay la, se komsi | tande Gabriel k ap di: 


- Cheri, pou jan m renmen w, pouki w fè n sa? 

Osi, kay lan fè I sonje Lola k ap kouri toupatou, k ap di: 

- Manmie, m vle lèt pou m bwè. 

Wouy, yon sèl doulè pran manmzèl. Li santi l koupab, nan 
pwen sipòte kè l ap rache, zantray li prèt pou koupe. Rive 
yon lè endiyasyon pran Maggie epi...yon sèl latranblad pran 


manmzèl, tout ko l pran sekwe, li tande yon ti vwa tou piti... 


“Manmie, manmie, manmie”...Maggie louvri je l, Lola ki 


devan kabann li. 

- Manmi, mwen vle lèt 

Maggie gade revèy lan, li fè senkè nan maten. Li touche figi 
Lola, “se Lola vre” mwen pap reve, li tounen sou lòtbò kabann 
nan, Gabriel k ap ronfle kote l. Dap li pran Lola, li sere sa nan 
bra l toutpandan l ap di: 

- Mèsi Jezi, mèsi mèsi mèsi 


Li panche sou mari l, reveye Gabriel epi misye sote li di: 


- Sa ki genyen Maggie? 

Aa! Manmzèl pa reponn, nan pwen tan pou sa, li kwoke 
misye, anbrase l, bobo l tout kote, epi li di l tou dousman: 


-M renmen w Gabriel 

Manmzèl poze tèt li sou Gabriel l ap admire mari l ak yon 
souri, li kontan, lajwa anvayi kè l, tou sa l te fè, tou sa l te di, 
tou sa l te wè, tout tout e tout se te tou senpleman yon rèv. 
Manmzèl te tèlman pèdi nan kado Daniel la ke jou swa sa al 


monte kabann ak mari l, men se Daniel ki te nan lespri l. 


Nan maten byen bonè, Maggie kachte kado Daniel la, li monte 
kay Man-Doudou: 


- Bonjou Man-Doudou 
- Bonjou pitit mwen, ou mache bonè wi 


- Tanpri Man-Doudou, lè w kominike ak Daniel, retounen sa a 
ba li pou mwen, paske kado sa a...humm. 


- Pa gen pwoblèm pitit mwen, kwak m pa konn sa k nan bwat 


la, m ap di w ke w aji ak anpil sajès. Paske w pa kouri dèyè 
opòtinite pase, ki mache ak anpil dlo nan je. Ou fè byen, 
kontante w ak sa w genyen. Mwen vrèman apresye w pou sa. 


CHAPIT - 16 


SE KAN OU PRAN, 
OU KONNEN 


Roland, yon jèn gason trant de zan tap viv Montreal, Canada 
depi ven de ane. Paran l te pati avè ! depi misye te gen dizan. 
Etan ! Montreal, li marye ak yon kanadyèn po nwa ki rele 
Michelle, men manmzèl se desandans Ayisyen piske paran l 
se Ayisyen ki toujou ap viv Pòtoprens. Michelle, bèl fanm, trè 
edike, ki rele sou kò l serye, ansanm yo gen de pitit fi, pi gran 
an Merline gen uitan, e pi piti an, Didine katran. 


Tou sa yon nonm te bezwen pou l ere, Roland genyen l, bèl 
fanm ki renmen l amò, yon bon metye ki peye byen, gwo 
kay, gwo mak machin, san n pa bliye de timoun ki renmen 
misye anpil sitou pou pi piti a, ti pitit sa a se ba l papa l, li pa 
bezwen konnen anyen ankò. Dayè ! pa p dòmi si se pa papa l 

ki vin chita kote l pou li istwa pou li jis somèy pote l ale, m pa 
bezwen di anyen sou degre lanmou Didine pou papa l. 


Yon jou swa alòske Roland te sèl nan kay lan, misye monte 
sou yon rezo sosyo l ap pwonmennen. Konsa li vin tonbe sou 
profil yon jèn fanm lakay ki gen non Martine Celestin. Misye 
atire yon sèl kou, li plonje nan albòm fanm nan li kòmanse 
gade foto fanm nan mate, li bèl, ti po ! san tach epi l jèn... li 
sanble yon ti fanm ki nan ven senk an. Ti fanm nan poste 
foto l an bikini, ti jip twa wityèm sou li, li pran pòz menm 

ak ti kilòt brezilyèn... li montre tout pouvwa l gen sou li... 
zafè pouvwa fanm s on reyalite n pa ka nye. Fanm fèt avèk 

sa depi yo nan vant e menm nan foto yo ka fè gason mache 

S S. Roland renmen sa l wè a, li pwofite voye yon demand 
zanmi bay manmzèl. Senk minit pase dam nan aksepte l, 
menm kote a yon konvesasyon womantik met pye. Yo pataje 
enfòmasyon pèsonèl, fanm nan di, l abite “La Plaine”, I ap 
aprann kontablite nan IHECE (Institut des Hautes Etudes 
Commerciales et Economiques), misye pataje istwa pa l tou 
men l pa mansyone si ! marye ni si ! gen de timoun, pawòl 
konsa pa janm fè sifas. Ou konnen, l pa vle repouse fanm nan, 
e dam nan tou pa di misye si ! gen yon nonm ou pa. 


Depi lè sa de moun yo tabli yon amitye solid. Misye pap pase 
yon jou pou li pa voye tèksto pou manmzèl: 


- Kisa w ap fè nan moman sa 
- M pral benyen, mwen cho anpil 
Men chak fwa pou misye kominike ak manmzèl se toujou 


ankachèt, plis souvan se lè l nan twalèt. Pa gen nèg twalèt long 
konsa... s on fason pou Michelle pa sispèk. 

Jou pase, mwa pase, plis moun yo pale, plis manmzèl met 
presyon sou misye ak yon seri mo k leve chèdepoul natirèlman 
kay yon nèg. Sitou lè manmzèl di misye: 


- M anvi wè w chouchou, m anvi avè w, m pa ka tann pou m 
nan bra w, m swaf ou Roland. Tout jounen m oblije touche tèt 
mwen, m santi m ta dis, m ta dat... 


Lè konsa, tout kò misye fè chèdepoul, pran grate l, dife menm 
pran sou li tèlman sa cho, si li te kab men li pa kab. Ayayay sa 
twomatize l. 


Yon jou, nan konvèse ak yon chofè taksi, yon nèg “Dedune” 
ki renmen pale anpil yo rele Pouchon, misye devwale l nouvo 
aventi 1 ak yon fanm sou rezo sosyo ki kòmanse depi de mwa, 
fanm nan fè l mache serye. Pouchon di misye: 


- Monchè, m gen youn tou. Mwa dènye m tan Ayiti 
espesyalman pou li, se sa m blye m pa fè manmzèl, m 
demantibile l, m kraze tout zo l, m filange l tout kote, anplis 
tou sa w konnen madanm mwen pa vle fè, manmzèl fè tout. 
Seryezman Roland m te nan syèl. 


- Waw! Ou pa jwe Pouchon. Men, madanm ou pa sispèk? 

- Non monchè, ki bagay madam sispèk sa a, m pa entatad 
monchè, se bagay klasik nèt mwen fè. Dayè se madanm nan m 
fè menmen m e m fè vin chache m ayewopò, m pa bezwen di 


w anyen ankò. 


Pouchon kontinye: 

- M ta sijere w desann Ayiti pou yon semèn omwen, rankontre 
manmzèl, toupizi l epi bliye l, se konsa bagay yo fèt brodè, ou 
jèn gason w pa ka ap aji an lepè. 


-M konprann Pouchon, m pral panse sou sa. 


Kèèèt! Roland rantre lakay, sa domine l... pawòl Pouchon yo 
tache nan lespri l, kouman oswa ki plan l pral itilize pou l 
reyalize misyon sa a. Misye pa yon nonm ki dòmi deyò san 
madanm li pa kote l, donk kisa l pral bay manmzèl kenbe pou l 
fè yon semèn deyo. Woy! Misye fè tèt li travay epi l deside vini 
ak yon plan. 


Roland mare yon konbèlann ak yon zanmi ki rele Joseph 
ki enjenyè, ! konn antre Canada. Lè misye de pasaj se lakay 
Roland li desann donk Michelle konnen l byen. Roland fè 
Joseph imèl kèk bèl kay li konstwi nan Bizoton epi Joseph 
kopye Michelle nan imèl lan, ak yon ti mesaj ki di: 


- Roland, m vle w pwofite yon bon okazyon, y ap vann tè pou 
piyay nan Bizoton, si w achete m ka konstwi l pou ou menm 
jan ak plan sa yo, fanmi w ta gen yon dezyèm kay pou vakans. 


Roland reponn imèl, ak madanm ni kopye toujou: 


- kite m diskite sa ak Michelle epi m a vin sou do pye w ak 
repons nou. 


Nan lasware apre soupe, misye mande Michelle: 
- Cheri ou resevwa yon imèl de Joseph? 


- Wi m jwenn yon imèl sou zafè kay an ayiti, men m pa kwè se 


00162 SE KAN OU PRAN, OU KONNEN 


pou nou, piske nou pa gen plan Ayiti. 

- Pa panse konsa michelle, petèt son bon ide pou n gen yon 
kote n ka mennen timoun yo al fè vakans, dayè yo poko janm 
vizite lakay. 


Misye kontinye pale: 


- Menmsi n pa ta pase vakans la, nou ka fè paran w ki dèyè a 
rete nan kay la, konsa ya tou pran swen l. 


Sa sonnen byen nan lespri manmzèl. li renmen sa l tande a... 
Roland kontine pale: 


- M ap mande Joseph plis enfòmasyon epi ma fè w konnen si 
se yon bagay nou dwe pouswiv. 


- Ok cheri 

Ak repons sa, misye wè ! pran manmzèl vre. 

De jou pase, misye rele Michelle, detan l nan travay li di l: 

- Cheri, Joseph ap fè m jwenn yon bon zafè, m pa p peye anpil 
pou tè a, men fò m al Ayiti touswit pou m ka wè apantè epi 
ansekle tè a pou lòt moun pa kouri pran l epi okipe tout papye 
legal kontribisyon mande. 


- Men Roland, e travay ou? 


- Piske se yon bon opòtinite, m ap pran yon semèn vakans pou 


m regle sa. 


SE KAN OU PRAN, OU KONNEN 


- Ok, tou sa w wè ki bon pou nou, m avè w. 


Misye itilize menm teknik Pouchon an, li mande madanm nan 


pou l rezève yon tikè avyon pou li, epi yon chanm lotèl tou... 


Madanm nan di l: 
- Pouki w pa desann kay paran m? 


- Non mwen pa vle bann fanmi pran debake sou mwen, mwen 
vle regle biznis mwen epi retounen. 


-M konprann. 

Michelle, s-on fanm ki rapid nan tou sa l ap fè, menm kote a, 
li monte sou sit konpayi avyon ameriken an, l achte tikè pou 
vwayaj la, epi l rezève yon chanm lotèl nan “ Royal Oasis” ki 
nan Petyon Vil... de tan twa mouvman, mari ! pare pou yon 
vwayaj enpòtan... li tèks misye: 

- Tout bagay pare pou demen maten dizè. 

Misye tèks li an retou: 


- Mèsi mon amour. 


Jou swa sa, misye rantre nan twalèt, koze ak Martine. Di 
manmzèl l ap vini pou reyalize rèv li: 


- Demen m ap vini pou m lolo w. 
-Eben, m ap kite w lolo m, e lè w fini w ap tou lala m. 


Yo pran randevou nan lotèl la, pou manmzèl vin rankontre l. 

Roland, rantre Ayiti, on peyi l kite depi l tou piti, tout bagay 
etranj pou li, taksi mennen l nan lotèl li. Misye enstale l nan 
chanm li, l ap tann Martine, pou l fonse sou sa, pran sa a de 
men, dechire sa ak tout trant de l epi rekòmanse manje jis li 
bouke... trant minit pase, inéd tan pase, li pa wè Martine... li 
monte sou FB messenger, li di: 


- Kote w ye la manman. 
- M ap tann yon roulib 


Misye kontan repons sa, li wè manmzèl pa kabre l. Men apre 
yon lòt twant minit, li resevwa yon tèks de manmzèl: 


- Mwen pa jwenn roulib èske w ka vin kote m pito, manman 
m pral sòti, m ap poukont mwen lakay, vin dechire m. 


Manmzèl voye yon ti foto apetisan bay misye. Kou misye fin 
admire ti foto a, li reponn: 


- Ok voye adrès la, m ap degaje m vin kote w. 


Manmzèl voye adrès la, Roland fè yon taksi depoze l nan kay 
lan “La Plaine”. Avan l peye chofè a, li pran telefòn misye 
konsa la rele l, lè I fin fè ravaj sa k nan lide l la, men pandan yo 
sou wout chofè a mande misye: 


- Sitwayen, sa w pral fè nan peyi pèdi sa, paske pa gen anpil 
kay epi se yon raje bwa. 


Tèt misye pati, li pa vle wè reyalite, li sèlman reponn s-on 
fanmi li pral wè: 

- Pa ekyete w zanmi, se yon fanmi m pral wè. 
Li rive nan kay la, Roland frape pòt, yon vwa jèn fanm reponn: 
- Pòt la ouvri rantre, antre chita Roland, m ap vini. 


Misye rantre vrèman, men avèk ezitasyon, misye pa fè senk pa, 


yon gwo madanm, fanm enpresyonan ni nan wotè, ni nan lajè 


parèt devan l epi madanm nan fonse sou misye, ! pran misye 
pa sipriz, ba l yon kle kou, fese misye atè, misye eseye lite men 
l pa pi fò, madanm nan g on fòs kabrit sou li, menm kote a 
madanm mare misye sou yon chèz epi bande vizaj Roland. 
Misye pase nwit la, sou chèz ap rele, mande padon jouk li jou. 
Li pa fèmen je... 


Nan maten, byen bonè... misye pa t ka wè se vre, men l tande 
manèv madanm nan, manmzèl pran chante yon seri vye 
chante tèt chaje, epi yon kòk pran fè bwi anndan kay la. Rive 
yon lè, manmzèl dechire chemiz misye, li wete bandaj ki bare 
zye l la... misye wè l ansèkle ak bouji tou limen, epi madanm 
nan pran danse, danse, danse... lage kò l atè, ou kwè se lòbèy... 
manmzèl fin anraje epi l rale yon manchèt file... woy Roland 
panike, li pran rele anmwe... men pèsonn pa p tande nan peyi 
pèdi sa a. Misye kriye de ran dlo, de ran larim, li menm pipi 
sou li... se pa ti panik, misye di: 


- Manmi an nou negosye, m a ba w nenpòt sòm lajan w vle, 
kite m ale tanpri. 


Aa! Madanm nan pa tande oswa l pa vle tande koze konsa. 

Lè tout dans fini, li vanse sou misye ak detèminasyon paske lè 
arive pou l fini ak sa. Je manmzèl tou wouj, li pran yon elan 
ak manchèt la ak men goch li pou l frape Roland. Se lè sa a 

n = man 


telefòn madanm sonnen. 

- Ayayay kiyès sa? 

Telefòn nan pa sispann sonnen. Madanm nan depoze manchèt 
la epi l reponn apèl la. Ti sè ! ki bezwen l ijan pou yon 
sitiyasyon ijan. Manmzèl mande sè a: 

- Sa paka tann? 


- Non, vini tousuit tanpri 


Madanm nan kanpe nan mitan salon an, l rele Emaniz, 
Emaniz... ti dam ki té nan foto sou FB lan desann atò. 


- Wi manmi 


- Rete la siveye mesye a, m ap tounen nan inèd tan, men si lta 


manke bouje, koupe tèt tenten an. 
- Ok manmi 


Pòdyab Roland, li pa menm gen fòs pou l leve tèt gade, misye 
benyen ak larim, krache, tèlman sa kriye. Kote l mare a li 
kòmanse vomi, li gen plizye pwoblèm k ap trakase l, konsyans 
li kale l, endiyasyon ap touye l, regrè fin manje l. Se li k met tèt 
li kote l ye a. Ti dam nan chita anfas Roland, li louvri janm li 


byen laj epi l rele misye nan non l: 
- Roland, Roland, Roland... Ou konnen m? 


Misye leve je gade: 

- Wi, se avè w m konn pale a. 
- Non se ak manman m, men se foto m ki sou paj la. 
Roland mande: 


- Se Emaniz ou rele, se pa Martine? nou kenbe gason konsa 


deja? 


- Tout tan monchè, fò manman pran plis pase senkant gason 
deja nan menm konbèlann sa a, youn pa chape. 


Woy! Sa touye Roland nèt. Misye di: 


- Emaniz, m ka peye n lajan nou pa ta menm imajine, eske n 
ka ban m yon chans ? 


- Kisa lajan! 

Manmzèl ri pou ! mouri, epi li di: 

- ou genlè poko konprann anyen, lajan pa enterese n monchè, 
valè gran nèg ki te kote w chita a, ki pwomèt fòtin ak dyaman. 


Tande, si w pa fèmen dyòl ou, m ap frape w serye. 


Misye wè se verite ke l pa p wè yon lòt jou. Lè ap pase, 
madanm prèt pou retounen, misye di: 


- Emaniz, m pwomèt ou m pa p pale ankò apre sa, men m gen 
yon favè m ap mande w, apre sa ou mèt fè sa w vle avè m. 


-M ap koute w, sa l ye ? 

- Pase men w nan pòch goch mwen, pran selilè m, epi rele 
lakay mwen tanpri, m vle di fanmi m orevwa yon dènye fwa. 


Manmzèl ezite, men se jis yon apèl, li di misye: 
- Ok, m ap fè sa men se sou speakè m ap mete w. 
- Pa gen pwoblèm Emaniz. Mèsi anpil 


Telefòn sonnen twa fwa, sou katryem nan, Didine ti pitit fi 
Roland an pran telefòn nan: 


- Alo 

- Papi cheri, m manke w anpil. Ki lè w ap vini? 
Misye pa reponn kesyon sa, li chanje sijè. 

- Kote manman w? 

- Manmi soti ak Merline, yo poko tounen. 


- Didine tande, lè manman w retounen di li ke mwen renmen | 
anpil, e ke m mwen vrèman dezole. Pa bliye fè sa non? 


- Non papi, ki lè w ap vini, ou manke m anpil, m pè lanwit ou 
pa la pou w li istwa pou mwen avan m kouche, tanpri papi pa 


mize. M renmen w anpil anpil papi. 


Misye pèdi vwa l tèlman l pran kriye, Emaniz rakwoche, 
men je manmzèl anvi fè dlo tou. Roland enkonsolab, li fon 
w ti leve tèt, Emaniz rale manchèt la, li pase sa atè senk fwa, 
epi manmzèl ap monte sou li, kon l rive anfas Roland, li leve 

manchèt la ak raj pou l frape misye. Roland fèmen de je ! pou 
manmzèl koupe. Li di misye: 


- Pitit fi w sove w... swiv rigòl dlo sa a dwat, l ap menmen sou 
lari. Pa janm pale de isit la, ni pa tounen la a ankò. 


Misye ale pou l pale, manmzèl di l 
- Degaje w pati avan manmanm rive... 


Roland chape poul li ak chemiz dechire, pye atè... pantalon l 
mouye tranp, li pran kouri dwat nan liy rigòl la jis li rive sou 
lari. Li pran yon taksi depoze l nan lotèl la. Li chanje itinerè 

l menm sware a, li pran vòl Kanada. Li rive lakay, li frape, 
madanm li louvre tou sezi paske ! pa t atann misye tap tounen 
tousuit, li di: 


- Sa k genyen Roland, m pa konprann, se pa yon semèn ou tap 
fè? Apa w tounen apre de jou sèlman. 


Roland potko pre pou reponn kesyon, depi nan pòt, li rale 
Didine, leve ti pitit lan byen wo, ba li plis pase senkant bobo 
ak gwo akolad sere epi ! pran krye devan yotout, amezi l ap 


krye l ap bo ti pitit la. Michelle oblije di: 


- Ala papa renmen pitit fi ! papa, se avè ! pou w te marye. 


Manmzèl panse se sonje li sonje Didine konsa ki fè l retounen 
osi vit. Bon, li pa konn anyen nan anyen. Misye depoze Didine 
li pran Michelle nan bra l, li rale pi gran an fi lan, sere yo tout 
nan bra l, byen sekwe yo, epi li di: 

- Mwen renmen nou anpil. Mwen dezole ke m te kite n. 
Lè sa madanm nan pouse misye dousamn li mande: 

- Pouki ou dezole? ki sa w fè? 

- Michelle se yon long istwa. 


Misye kalkile si l devwale eksperyans li, sa ka met dife nan 
fanmi l. li sèlman di: 


- Yo tronpe m, m pa sou koze achte kay ankò, yo twonpe m 
fason m pa t janm ta imajine, men sa k konte sèke mwen la ak 
fanmi m. 


- Mwen pa t di w non okòmansman. 


Nan demen misye monte sou menm rezo sosyo a, pou li efase 
Emaniz nan lis zanmi l, men paj manmzèl te deja siprime. 
Misye profite retire mezi se moun ki nan lis li ke l pa konnen 
pèsonèlman. Depi lè sa tou, li sispann fouye albòm foto moun 
li pa konnen. Lè l chita panse pou l sonje jan l rive nan bouch 
lanmò epi li sòti, li souke tèt li epi li di: « Mezanmi, gad jan m 
manke mouri! M aprann yon leson pou lavi e jamè ogran jamè 
mwen pap fè erè sa ankò ». 


CHAPIT-I7 


SI OU KWÈ, W AP WÈ 


Kèvin ak Christina, de timoun ki grandi nan menm katye. 
Okòmansman, paran yo te byen boule youn ak lòt, nou ka di 
se sèl dòmi yo pa t konn dòmi kay lòt, si tèlman yo te byen. 
Manman kèvin ak manman Christina se te de makòmè, alòske 
papa yo de bon asosye ki toujou gen yon dènye koze y ap 
pataje. Lakay Kèvin te gen yon ti boutik kote yo vann manje 
angwo e andetay tou. Abitid, paran Christina se achte manje 
angwo kredi epi sou trant jou yo peye tout dèt yo. Se konsa yo 
te konn boule san pwoblèm. Men lè fanmi Christina pase nèf 
mwa san peye pou pakèt pwovizyon yo t achte bagay lan te 
kòmanse chanje. Men kou k touye koukou a nèt se sou dizyèm 
mwa, lè manman Kèvin pwoche manman Christina, li di l: 


- Bon Bernadette se kilè w konte peye n menm? 


ko 

- Se tann nou pa ka tann konsa? Nou pa janm di n pap peye n. 


- Bernadette, dis mwa pa dis jou, ou konnen se komès n ap fè, 
bagay yo pa fèt konsa machè, w achte a plizyè repriz. Omwen 
ou ta pale avè n, di n ke w gen pwoblèm, nou ta konprann sa, 
nou pa etranje. Ou kite tout tan sa pase, w ap gade n nan je ou 
pa menm di n anyen. Bagay yo pa fèt konsa machè. Anplis, m 
pa t panse w tap monte vwa w konsa sou mwen. 


-Ki sa m di madanm nan la pou ! di m leve vwa m sou li la, 


bann pa t espere. 


- Pa t espere menm Bernadette. O! Ou konnen, m ap di mari 


m saw di a. 


- Chwipp! Al chita laba ak tout mari w la, lè lajan n pare ma 
depoze l devan pòt ou. 


Evènman sa te vin lakòz yon divizyon ant de fanmi sa yo ki tap 
viv an amoni, yo te tounen lèt ak sitron akòz istwa dèt sa. 

Se nan anbyans sa, Kèvin ak Christina te leve, yo te nan klas 
prepatatwa ansanm. Malgre diferans paran yo, pa t gen pibon 
zanmi pase yo. Poutan paran yo pa t konnen si yo te zanmi. 

Si pa malè yo ta konn sa, yo tap mande pou koupe zanmitay 
lan sèk. De timoun yo te gen lespri ase, donk yo te kenbe 

sekrè sa kache, yo pase elemantè ansanm, desann sètifika 
ansanm, antre nan segondè ansanm. Yon jou alòske yo te nan 
klas segond, Chritina vin malad ak lafyèv jòn, ayayay se pa ti 
maladi. Ti fanm nan pase twa mwa antye, l pa met pye lekòl. 
Okòmansma yo te panse se paran kèvin ki tap fè l, men lè 
doktè revele maladi l fè yo oblije efase vye panse sa nan tèt yo. 
Piske Kèvin pa t wè manmzèl lontan, l te kòmanse enkyete. 
Nan enkyetid li, misye vizite Christina an maten, aprè paran 

Christina fin sòti. Misye jwen ti dam nan kouche anba dra ap 
zizi, yon konprès rakèt sou tèt li, Kèvin parèt anfas li epi l di: 


- Christie kòman w ye, mwen manke w anpil. 
-M panse w pa tap vin wè m wi kèvin. 
- Ou konn sitiyasyon yo deja, se kouraj m pran vin la. 


- M kontan wè w Kèvin, kisa m manke nan klas pandan m pa 
laa? 


Moun yo kontinye pale kont yo, epi se konsa Kèvin tou pwofite 
avwe Christina kokennchenn afeksyon l gen nan kè l pou li 
depi kèk tan. Misye di manmzèl konbyen li renmen l. Ayayay, 
bagay lanmou sa se pa jwèt, kote ti demwazèl la tou malad 

la, li jwenn fòs ase pou l fè yon ti lanmou entèdi ak Kèvin, 
lapoula bagay yo fèt. Malè si papa Christina ta konn sa, li 

tap tou antere kèvin nan lakou a. Sa w tande a ti renmen an 
kachèt pati, moun yo se vole miray pou yo kontre epi profite fè 
ti goute se de moun ki toujou swaf youn lòt. Yo te oblije fè sa 
an kachèt piske pa t gen lòt mwayen pou kontinye relasyon an. 
Lè yo antre nan klas filo, santiman ak emosyon yo te ogmante 
piplis toujou. Kèvin dòmi reve Christina leswa, Christina 
limenm se rele non misye byen fò nan dòmi. Maladi damou 
de moun yo te twò fò pou yo kenbe l kache, yo pale ant yo epi 
yo deside konfronte paran yo. Kèvin prezante Christina devan 
paran l. Paran misye aksepte manmzèl san pwoblèm okontrè 
yo te apresye wè s-on fi yo konnen fen-e-byen pitit gason yo 
chwazi. Men, pou kèvin asire l pa t gen ipokrizi nan desizyon 
yo, devan Christina misye mande yo: 


- Manman, papa èske n aksepte Christina? 
- Wi Kèvin se li ke w renmen, tou sa k fè w plezi, n ap sipòte w 


ladan, dayè nou byen renmen Christina. 


wa 


00174 SI OU KWÈ, W AP WÈ 


Christina te swete paran l reyaji menm jan an. Konsa l tap lib 
pou l pataje lanmou l piblikman epitou sa tap retabli amitye 
de fanmi yo tou. Christina monte lakay ak kèvin, depi nan 
pòt, papa manmzèl yon polisye nan dèlma, gentan rale revolvè 
l kenbe sa nan men epi kòmanse joure. Papa a tèlman eksite li 
bay lòd pou mete Kèvin deyò nan lakou l paske si l pa deplase 
tousuit l ap tire l. Papa Christina kanpe an kwa pou renmen 
an pa fèt. Li sèmante sou vi ! Kèvin pa gendwa janm antre nan 


fanmi l. 


Akoz opozisyon farouch sa, renmen an pa t ka kontinye 
piblikman, kwak sa de moun yo pa t kraze kite sa, yo toujou 
kominike sou rezo sosyo. Poutan sa pa t ase, paske gen moman 
yo vrèman anvi wè lòt epi fè ti touche. Donk youn te manke 
lòt anpil. Yo fini filo ak menm objektif, antre nan medsin, 
kòm predi yo antre la medsin ak entansyon lè yo fini pou yo 
marye. Sou dezyèm ane medsin matant Christina ki tap viv 
peyi Etazini voye chèche l. Konsa de moun yo rive separe, 
Christina pati pou Etazini al jwenn matant li e piske matant se 
yon dam ki pa t negosye ak sèvis relijye l, Christina kòmanse 
sèvi BonDye tou, men manmzèl pa t janm retire Kèvin nan 


panse l. 


Christina pati, Kèvin santi l sèl. Kwak sa misye kontinye nan 
etid li, dayè yo te kenbe kontak detanzantan, men lè Marie- 
Lourde manman Kèvin vin mouri, papa l fè yon kriz ki lese l 
entatad. Tout kalite maladi frape lepè a, kòmanse sou tansyon, 
dyabèt, pwoblèm respirasyon, epi pwoblèm kè. Pou sipòte 
papa l ak pil medikaman doktè preskri, Kèvin oblije abandone 
karyè medsin lan epi li kòmanse yon ti jòb ranje òdinatè on 
fason pou l soutni papa l. Tan kouri vit, senk ane pase lapoula, 
tout kontak vin koupe ak Christina. Kèvin gwòs yon fanm ki 

rele Guerline, men se pa t chwa misye se pito yon kesyon de 
sikonstans. Lè Papa Guerline yon gwo ougan ki rele Antoine, 
remake doub sis anvi mouri nan janm Guerline, misye fè 


jan l konnen l kadre Kèvin ak Guerline. Lè sa Kèvin te konn 


repare òdinatè souvan lakay Antoine. Guerline sa, s-on fanm 
terib franchman, l pa pran swen kò l, li konn fè plizyè jou san 
benyen, tèt limenm se pa pale, epi l frekant san respè e poutan 
li pa t yon fanm ki lèd men fason menmen kò l retire tout bote 
manmzèl. Se pa t yon fi Kèvin tap janm chwazi ak je klè. 


Senk ane pase, Guerline fè Sophie yon ti pitit fi. Kèvin reziyen 
l, dayè ki lòt chwa l genyen, li mare. Yon jou pandan misye al 
chèche pitit li Sophie lekòl, yon moto rantre sou Kèvin ak fòs, 
se menmen misye lopital general tousuit, li te pèdi konesans. 
Lè l retounen nan limenm Kèvin remake l sou kabann lopital, 
apre kèk minit yon doktè fanm cheve long, bouch aroze w a 

di s-on pwason roz ki kouche sou tèt yon mayi moulu, sa di w 
manje l ak raj, kap Kèvin pran van se pati van non, kote malere 
a kouche a l santi l ta, ayayay malerezman l pa kab. Poutan sa 
pa t anpeche l louvri bouch di: 


- Jèn Doktè, sa k fè w bèl konsa? 

Doktè a pa reponn, misye kontinye: 

- Yo pa janm di w ti visaj ou briye pase solèy? 
Manmzèl kontinye meprize l, Misye di: 


- Ou konnen si w te fanm mwen, m tap adore w maten midi 
swa, m tap mete m ajenou nan pye w pou m jwenn favè w. 


Doktè a tande, men l pa vire gade misye. Kèvin di: 

- M ta prefere pase rès vi m nan lopital sa jis pou m wè w 
detanzantan, rega w sèlman fè m santi m byen, m anvi viv. 


Lè sa atò, doktè a reponn misye konsa: 

- Ou pa janm kite oumenm? 

- Kòman m pap janm kite a? 

-Pa di m ou blye m? 

- M pa fin sonje non doktè, raple m tanpri. 

- Yon lè m te pase twa mwa malad ou te pase wè m an kachèt. 
- Christie se ou sa? 

- wi wi, se mwen. 

Efektivman, se te Christina ki te devan misye, fanm nan 
konplètman chanje, li vin bèl, byen fre, tout pati nan kò l 
ranpli, li te ron kon boul. Kèvin pa t rekonèt manmzèl paske 
se pa t menm fanm li te konnen an. Gen moun ki di, ou pa 
janm blye premye lanmou w, se pa manti menm kote a ansyen 
souvni retounen monte misye, bon ti moman lontan refè 
sifas, yo reviv lanmou lontan an, epi nan lopital lan lanmou 
mete pye. Jou misye egzeyate, Christina ba l yon envitasyon 
espesyal: 


- Choupit vin pase tan avè m lakay, nou gen koze pou n pale. 


- M ta renmen sa anpil Christie. 


SI OU KWÈ, W AP WÈ 


Misye monte tèt bèf manmzèl, yo pran wout Thomassin, bon 
womans tonbe. Kèvin deside eksplike Christina sitiyasyon l, 
sètadi ! gen yon timoun ak yon fanm. Li eseye men Christina 


pa t ba l opòtinite fè sa. Manmzèl te panse misye te vle 


eksplike l rezon ki fè l abandone objektif lontan an. Donk, 
Kèvin pa ensiste. 


Apre yo fin banbile kont yo, manmzèl pran wout pou depoze 
misye. Rive devan kay kèvin, yo panche pou yo pataje yon ti 
beze. Guerline debake sou yo, l pran fè bri, betiz, leve rad, gwo 
eskandal, rele « anmwey men yon kokorat sòti pou pran mari 


m». 
Guerline di: 


- Kèvin se nonm mwen pa gen fanm k ap pran l nan men m ou 
genlè pa konn kiyès papa m ye. 


Christina mande misye: 
- Ki dam sa Kèvin? 
- Se dam m abite avè l la, fanm mwen, mwen te eseye di w sa. 


Christina choke, men l sezi wè jan misye pè Guerline paske l 
remake desann machin tou dousman epi l al kanpe sou kote 
Guerline, fanm nan di misye degaje w antre lakay epi lave veso 
yo ban m. Christina twouve sa dwòl pou yon nèg si edike kite 
fanm nan trete l konsa. Bon manmzèl pase yon trè sou non 
Kèvin epi l deplase ak pakèt kesyon san repons nan tèt li. Nan 
demen Christina resevwa yon apèl 

- Christie, èske n bezwen kontre w. 
- Kèvin ou gen fanm, nan ki kontre pou n ye, anplis ou pa 
sensè. M retounen Ayiti espesyalman pou ou, m vrèman te 


panse w diferan men m twonpe m. 

-Chritie... 

- Pa rele m Chritie, non m se Christina. 

- Bagay yo pa osi senp jan w panse a, se pa chwa m, m ta 


renmen w ban m yon ti moman nan tan w pou m eksplike w 
sitiyasyon m. Ou konnen se ou k sèl zanmim m depi lontan. 


- Kilè w vle kontre? 
- jodi a menm. 


Randevou pran nan yon ti restoran. Kèvin eksplike l jan yo 
mare pye l, pa gen anyen l ka fè. Pa gen lanmou ditou nan 
relasyon l ak Guerline men si l ta manke eseye sove y ap fè l 
mal. Christina vin konprann sitiyasyon an. Li di kèvin: 


-M kontan w avwe m sa, ou te la pou mwen lè m te malad, 
kounye a m la pou ou. Retounen lakay ou, m ap pote yon 
bagay pou ou 


- Ok 


Misye ap panse kijan de bagay manmzèl pral ba li k ap ka ede 
l. si se yon zam, l ap tou di manmzèl non mèsi paske tan pou l 
fè yon zak malonèt li prefere rete konsa. Nan demen Christina 
estasyone devan pòt Kèvin, misye desann jwenn li. Kote 
misye parèt nan pòt machin nan, Guerline kouri sòti toue pi 

manmzèl di: 


- Ou retounen pongongon, manman penbèch, tande sa w pran 
se pa w 


Christina reponn: 
- Madanm m pa sou pale anpil, se eskiz m vin mande w 


Lè Guerline tande sa, li kalma, Christina desann machin nan, l 
pwoche bò Kèvin anfas Guerline epi l di: 


- Guerline m mande w padon pou sa k rive dènyeman an, m pa 
t konnen si w te fanm Kèvin. 


- Ok, bon demaske w la epi fè m favè pa tounen la. 
- Pa gen pwoblèm. 


Christina ouvri pòt machin li, men avan l monte li glise yon 
bagay nan pòch Kèvin li di misye li ti nòt lan, Guerline pa t 
wè aksyon sa. De semèn pase Kèvin pa wè Christina poutan 

yo toude nan soufrans, yo tap panse ak lòt. Men depi jou 
Christina sòti devan kay lan, chak swa Kèvin pran site non jezi 
nan dòmi, Guerline pa konprann, manmzèl konn reveye nan 
nwit pou l fè sa li pi konnen, rele tout non posib, vide kleren 
atè, mare tèt ak mouchwa wouj pran danse, pakèt simagri rans, 
tou sa pou fè Kèvin sispan site non sa nan kay lan. Men tout sa 
l eseye pa mache. Ayayay, Guerline kontrarye l oblije kontakte 
papa l epi l redouble dòz lan. O! Anyen pa mache. Tan pou 


bagay yo amelyore, yo vin pi grav paske Kèvin pa sèlman site 


non an, men li fredone l tankou yon mizik, Guerline fin anraje 
prèt pou pèdi tèt li, poutan tou sa ! fè pa mache. 

Yon jou pandan l ap ranje kabann Kèvin, yon lide di “voye je 
w anba zorye Kèvin nan”. Li leve zorye a, li wè yon mouchwa 
vlope. O! L lonje men rale mouchwa a, li jwenn yon ti bib 

ki gen yon moso papye nan mitan l, li louvri l egzakteman 
nan pati “Matye 6 vèsè 13” ki di delivre m anba mechan. 
Menm kote a Guerline pran yon sèl latranblad, l endispoze, lè 
l rekonèt li se kòmsi l santi 1 pa menm moun ankò. Lè Kèvin 
antre nan kay lan zye l louvri VAP! L wè Guerline ak bib lan 
nan men l, li di manmzèl: 


- Ou mèt kenbe l se pou ou, jodi a m delivre anba w. 


Kèvin ranmase tout afè l, li pran Sophie epi l monte 
Thomassin Kay Christina. Misye remèsye Christina pou 
manèv li, paske se yon viktwa anba anvoutman sa. Kèvin 


profite mande... 
- Christie kote w jwenn ak lide makaron sa? 


- Kèvin depi sou jan w eksplike m sitiyasyon w lan, m 
konprann yo mare w, nan ka sa pa gen lòt remèd ki pou libere 
w ke bib la. Donk m mete yon nòt pou w resite pryè Matye 9 
vèsè 6 la epi souliye vèsè 13 la, konsa jou Guerline louvri l, I 
ap tou jwenn ak pa l, men pou sa mache fò w te plase fwa nan 


pouvwa Granmèt la. 
- O! wi m te mete konfyans. Mèsi mèsi mèsi chouchou. 


Pandan y ap pale, yon moun anonse Christina papa l gravman 
malad. Christina mande Kèvin: 


- Sa pou m fè, paske m koupe kontak ak misye. 

- Christie, m konseye w monte wè misye, se papa w apre tou. 


Yo monte wè papa Christina ansanm. Lè yo te anonse l yo 
renmen misye te kanpe an kwa, l pa t vle Kèvin pou Christina, 
li te menm menase Kèvin. Fwa sa, lè tonton an wè yo, l kouri 
sou tèt, pye atè vin kontre yo depi nan baryè, lajwa ranpli kè 

l, 1 pa konn ki jan oswa ki fason pou l mande Christina ak 
Kèvin padon. Mesyedam yo rasire yo pase sou sa, men yo vizite 
] pou anonse l yo pral marye. Tonton an kontan, l sòti envite 
vwazinay, rele moun tout kote pou vin fete gwo evènman sa. 


Se konsa Kèvin ak Christina rive marye, yo fè de timoun. 
Ansanm ak Sophie yo rete nan pye BonDye e yo pa janm 


sispan temwaye lanmou youn pou lòt. Vrèman pa gen manti 


nan sa, depi Granmèt la pale, depi w kwè nan li tout bagay ap 
chanje pou ou paske anyen pa enposib pou li. 

CHAPIT-18 


SA BONDYE SERE POU 
OU - RANKONT 


Patrik Eloi te rete anwo Petyonvil depi l te tou piti. Petyonvil 
se yon komin nan awondisman Pòtoprens. Yon vil ki pote 
non Petyon, youn nan jeneral listwa d Ayiti ki te patisipe nan 
liberasyon epi endepandans peyi a. Se la tou baz boujwazi 
milat Peyi a tabli jis jounen jodi a. Donk, paran Patrik te gen 
mwayen e misye te bo ti gason po jòn. Patrik te fini klas Filo, 
l antre UEH (Université d'Etat d'Haiti) san pwoblèm, apre 
fakilte dwa e syans ekonomik. Donk pa t gen dout Patrik t-on 
nonm ki gen yon avni byen trase devan l. Se nan UEH, Patrik 
rankontre ak Sintya Alexi, yon ti dam kout, w a enteresant pa 
w, li t ap etidye kontabilite nan fakilte a tou. 

Sintya te abite Dèlma-33 ak marenn li, yon dam bèl wotè ki 
rele Lourde, poutan manman l tap viv Jakmèl ak de ti frè l. 
Frè Sintya yo te gen papa diferan, de ti mesye yo te nwa anpil, 
poutan po Sintya te klè. Manmzèl pa t konn papa l ni an 

pent ni an penti, depi l fèt se ak manman l li ye. Anplis, lè l 

te kòmanse gen ti lespri, manman l te rakonte l, se depi li te 
ansent papa l monte Pòtoprens, li sètifye l ap tounen men li pa 


janm tande misye. Yon lè, pandan Lourde desann Jakmèl, li wè 


Sintya, li damou ti pitit lan epi l mande pou ! monte Pòtoprens 
avè l. Se konsa manmzèl tou rete kay Lourde depi l te gen 

senk an jis li grandi. Marenn Sintya te konsidere l kòm pitit li, 
madanm nan te gen yon lanmou otantik pou Sintya donk li te 
fè tou sa l kapab pou ! bay manmzèl yon edikasyon de kalite, 

li pouse manmzèl tout jan l konnen, jis li rive fini tout klas 
segondè l epi piske marenn te gen zanmi gwo zouzoun nan 
depatman edikasyon ki tap tcheke l, li pwoche mesye yo epi 
trapde yo fè l favè, Sintya antre nan UEH. Sèlman, Lourde te 
mete Sintya chita, li pale ak manmzèl li di l: 


- Sintya pitit mwen tande, gason se pwazon, si w vle fini 
edikasyon w, dekwoche diploòm inivesitè w se pou pa mele ak 
sa, epi zafè sèks avan maryaj la pa menm panse ak sa, paske sa 
minimize valè w etan jèn fi, anplis si w pran yon timoun san w 
pa pare pou sa, ou mèt di karyè w babay, paske sa tou fini e m 
pa p sipote w nonplis. 


Pawòl sa te antre fon nan santiman Sintya. Pou rezon sa, 
manmzèl pa t gen yon grenn zanmi gason, menm si youn 

ta di l bonjou l pa menm vire je gade vwa pou l ta reponn. 
Poutan s-on fanm tout gason ta renmen kenbe nan men, 
tank sa te entèlijan, epi lè sa met talon, pou l ap antre nan 
inivèsite a, se wololoy! Menm pwofesè konn panche pou fè ti 


— 

gade, fè sanblan se lasèt soulye y ap mare epoutan. Sintya pa 

t prete atensyon ak okenn avans gason te fè l. Patrik te pran 
nan kouran tou, e se youn nan nèg ki tap chèche tabli yon 
amitye ak Sintya men sa pa t fasil. Se te yon gwo pwoblèm pou 
Patrik paske l leve nan yon fanmi kote tou sa yo vle yo jwenn 
sa trapde, men vwala yon fanm ki pa gen gwo mwayen, rive 
meprize l. Imajine jan l te difisil pou Patrik, kanmenm misye 
deside l pap bay vag, paske manmzè espesyal nan zye l. Fanm 
nan eskprime l byen, 1 gen klas, diksyon manmzèl, menm rad 
li mete avegle misye, tou sa ti fanm nan fè, mache nan san 


Patrik, donk misye di: 
- Fò m gen fanm sa kanmenm. 


Patrik eseye tou sa yon gason dwe fè pou gen kè Sintya, li pote 
bouke roz, ! pot chokola, l pot tikè pou sinema, l pot tikè teyat, 
l pot kado, tou sa malere a eseye manmzèl pa menm vire je 
gade 1. Kèt! Zanmi Patrik k tap obsève di misye: 


- Kite fanm nan monchè, valè lòt bèl fanm ki genyen, si Sintya 
fè enteresant bay manmzèl vag. 


Sa mesye sa yo blye sèke se pa tout gason ki bay vag osi fasil, 
dèfwa lè yon fanm rann bagay la difisil pou nou se atò n anvi 
leve defi an. Donk Patrik pa koute pèsòn li pèsiste. Yon lè 
Sintya tap mache ak yon gwoup medam, pale ti koze fi yo epi 
Patrik pran kouraj antre nan mitan medam yo, poste | devan 
Sintya, tout je brake sou misye epi misye di: 


- Sintya, m pwomèt ou m pa p janm anbète w, jis soti avè m jis 
yon sèl fwa. 


-Non! 

Kèt! se yon “Non” sèk, san pitye manmzèl lage nan gagann 
misye, malere a santi l imilye, tout je brake sou li, moun met 
men nan bouch, gen sa tou ki pran ri, lòt menm sezi paske 


pou yon fanm jwenn yon jenonm konsa, ki byen kanpe e ki 


vle koze avè w epi w ap fè tenten. Apre jou sa, Patrik fè yon ti 
ralanti, men li pa t abandone, anba anba l toujou ap tchecke 
manmzèl. Sintya te gen yon bon zanmi l ki rele Beatrice 

nan inivèsite a, de medam sa yo te toujou ansanm. Yon jou 
Sintya te gen maladi fi, li pa t nan klas, Patrik pwofite pwoche 
Beatrice. 


- Hey Beatrice, ban m kenz minit tanpri, m gen yon 
enfòmasyon pou m mande w. 


- Ki enfòmasyon sa Patrik? 

Beatrice ap tann misye, Patrik di: 

- Tande, m pa la pou m anmède w, kòm ou konnen, sa fè 
lontan m ap eseye pwoche Sintya, pou m vin zanmi l, sa gen 
apeprè de ane, manmzèl pa ban m okenn opòtinite, poutan 
kè m bat fò pou li. Kòm ou se zanmi l, èske w ka di m sa 
menmzel renmen ? 

- Pouki pou m ba w jan de enfòmasyon sa a? 

- Tanpri Beatrice 


Misye sipliye l tankou mandyan. 


- Mwen pa gen okenn ide. 

- Aa machè, pa di m sa. Dwe gen yon bagay ou konnen l 
renmen, yon bagay ki fè kè l bat. 


Lè Beatrice wè de pye ! mare ak Patrik, li oblije atò bay misye 
on bagay kenbe. li di 1: 


- Manmaèl renmen chansonèt fransèz, depi l lakay li se sa l 
tande sèlman, atis prefere | se Mike Brant ak Ginette Reno. 
men tande Patrik, se pa nan bouch mwen w tande sa. 


- Sa ap rete sekrè m Beatrice. 


Misye remèsye Beatrice pou enfòmasyon an epi toude chèche 
chimen lakay yo. 


Mizik chansonèt fransèz! Kisa? S on bagay Patrik pa t konn 
tande oswa pa t janm te fè avan. Men tèlman misye obsede 
pa fanm nan sa t ap vin tounen nouvo pasyon misye. Patrik 
aprann mizik yo pa kè, epi l anrejistre yo ak vwa pa l, kwake 
vwal pa t pi bon pase sa, men li eseye kanmenm. 


Nan Lendi maten pandan Manmzèl nan klas, Patrik konnen lè 
sa l ap enposib pou manmzèl pran apèl, misye pwofite lese yon 
Mike Brant “C'EST MA PRIÈRE?” sou repondè manmzèl: 


“C'est ma prière 

Je viens vers toi 

C'est ma prière 

Je suivrai ta loi 

C'est ma prière 

Un jour viendra 

C'est ma prière 

Et le monde changera...” 

Vrèman, Sintya tande mizik la plizyè fwa, dayè se youn nan 


prefere manmzèl. Li pa efase mesaj la, men l pa retounen apèl 


la nonplis. Nan Madi maten, menm lè a misye pouse manmzèl 
p. ye p 
yon lòt Mike Brant ankò, men fwa sa se “Laisse-moi T'aimer” 


“Laisse-moi t'aimer toute une nuit 

Laisse-moi toute une nuit 

Faire avec toi le plus long, le plus beau voyage 

Oh! Veux-tu le faire aussi? 

Une hirondelle fait mon printemps 

Quand je te vois 

Mon ciel devient plus grand 

Je prends ta main, alors je sens que j'ai pour toi 

Oh! L'amour au bout des doigts...” 

Fwa sa a manmzèl fredone, men l toujou pa retounen apèl 
la. Piske manmzèl pa retounen apèl misye, Patrik kontinye. 
Mèkredi maten, Patrik pouse yon twazyèm Mike Brant “C'est 
comme ga que je t'aime” 

“C'est comme ga que je t'aime 


Comme un dieu qui se meurt 

Pour l'amour d'une reine 
Un poignard dans le coeur 
C'est comme ga que je t'aime 
Comme un fou malgré moi 
F'ai ton sang dans mes veines 
Et tes larmes de joie 

Ma vie se brile dans un cri 
Dans un volcan, dans ma folie 

Des nuits entières auprès de toi 

Je vis, je meurs, a chaque fois...” 

O o! Manmzèl toujou pa retounen apèl la. Kèt! Patrik pa 

konnen si se meprize manmzèl ap meprize l oswa si se plis 

mizik l ap tann. Misye pouse yon katryèm Mike Brant an Jedi 

“QUI POURRA TE DIRE” 

“P'ai souvent marché 

Souvent cherché 


Pour te trouver 


Et j'ai crié pour t'appeler 

J'ai souvent pensé 
Que je pourrais 
Te l'avouer 
Mais je n'ai jamais osé 
Qui pourra te dire? 
Qui pourra te dire? 
Combien je t'aime 
Qui pourra te dire? 
Qui pourra te dire? 


Combien je t'aime...” 


Misye di nan panse l fò manmzèl santi yon bagay fwa sa a, e se 
vre manmzèl fè plis ke fredone, li sekwe tankou fèy bwa, men l 
toujou pa reyaji paske l pa retounen apèl la toujou. Bon, misye 
deside chanje atis, petèt se Mike Brant ki pa fin mache nan san 
manmzèl. An vandredi misye pouse yon Ginette Reno “J'ai 


Besoin D'un A mi”: 
“J'ai besoin d'un ami 
D'un ami dans la vie 


Aqui l'on peut tout dire 

A qui l'on peut s'ouvrir 
F'ai besoin d'un ami 


Et j'ai beau le chercher 


Tous les jours, toutes les nuits 


Je ne peux le trouver...” 


Aa! Se te mizik prefere Sintya sa, manmzèl fin koute mizik lan, 


lapoula li rele Patrik: 
- Sa k fè w anmède m konsa: 


- Eben se pou yon bon kòz 


- Tande m vle w sispann ranpli repondè m ak mizik ou yo 


Manmzèl sou fent, li byen renmen sa. Patrik di: 


- Si w sòti avè m jis yon sèl fwa m ap sispann, m pwomèt ou sa. 


- Ki kote w ap menmen m? 


- Se yon sipriz, men m asire w ap renmen l. 


Finalman, misye jwenn yon repons li pa t atann. Fanm nan di: 


- Ok pase pranm vè senkè nan aprèmidi, m ap lakay Beatrice 


Li tèks misye adrès la...Woy! Apre dezan ap file yon fanm, si 
an mitan moun li pa 


Patrik te ka leve danse, men piske lten 


a 

fè sa, malere a resi ranpòte yon ti viktwa. Kè Sintya mache 
pou misye tou, sa fè lontan l wè tout demach misye yo, tout 
pèsistans li e dènye efò misye fè pou l aprann chansonèt pa 

kè, anrejistre yo epi voye yon mizik pou li chak jou. Tou sa 
montre manmzèl misye gen santiman fò pou li e li serye, men 
manmzèl sonje pawòl Marenn li, pou rezon sa a se kay Beatrice 
li pran randevou ak Patrik. Yon fason pou marenn pa panse l 


ap dezobeyi l. 


Patrik pase pran Sintya, yo monte nan yon ti restoran 
womantik, yon bon lokal nan Petyonvil pou yo pase bon ti 
moman. Moun yo pale pou premye fwa, manmzèl santi l byen 
ak misye e misye tou, santi l nan po l anprezans manmzèl. 
Patrik mande l: 


- Pale m de paran w 


-M pa vrèman gen gran choz pou m di, m pa konn papa m, 


manman m rele Joslin, l abite Jakmèl, m ap viv ak marenn 
mwen Pòtoprens depi m tou piti. 


- Mwen, tout fanmi m sanse abite Petyonvil, se la m leve, 
manman m rele Janèt, li se direktris nan Digicel epi papa m 
rele Jòj li s on achitèk. 


Yo pale kont yo de paran, de avni, de sa yo renmen, epi vè uitè 
misye depoze Sintya lakay li, men avan l desann pou l antre 
misye mande l. 


- Sintya m ta renmen pase tan avè w yon lòt fwa ankò. Tanpri 
pa di m non. 


-M ta renmen sa tou Patrik. 

Epi manmzèl anbrase misye, marenn ki t ap gade dèyè rido 


wè jès la. Manmzèl antre, marenn pa di yon mo, men jan 


jwayez lan marenn pa timoun piti, li deja konprann manmzèl 


amourèz l ap swiv demach li. Patrik potko rive Petionvil, li 


gentan resevwa plizyè tèks, Sintya k ap tcheke sou li: 


- Ou rive an byen? 


Misye wè vre li pran fanm nan. Jou ak mwa pase, de moun 
yo fini pa renmen. Tout tan se manje ansanm, mache ansanm 
men nan men epi misye toujou depoze l lakay. San yo pa 


konnen Marenn toujou ap swiv. 


De moun yo fini inivèsite diplòm nan men, toude jwenn 
travay, mete ti kòb sou kote epi yo pran desizyon pou yo 
marye. Sintya kwè moman an te rive pou l prezante Patrik a 
Marenn li, Lourde te apresye misye anpil paske l di sa fè lontan 
l ap obsève yo, poutan yo pa janm ale two lwen nan relasyon 
yo, li wè nan misye yon nonm debyen, ki byen elve e ki kiltive. 


Li di Sintya nan zorèy: 
- Ti sa pa mal non, ou gen apwobasyon m 


Sintya kontan anpil, paske apwobasyon marenn se gwo bagay 
pou manmzèl. Sa vin fè, moun yo pran plis libète toujou paske 
yo gen sipò marenn. Mesyedam yo monte anwo Kenskof pase 
ti tan womantik, admire peyisaj, bèl flè, yo pwofite pataje 

ti bobo sikre, nan voye beze monte, karese mete pye epi 


Patrik touche yon pot entèdi epi yo tou konsime yon lanmou 


memorab. 


Sintya vin ansent, li pwoche marenn dlo nan je. Men marenn 

pa t fache li di l: 


- Sintya pitit mwen tande, se pa sa m t espere, men aksidan pa 
janm anonse tèt li. M konprann sitiyasyon an fen-e-byen. Piske 
n deja nan planifikasyon maryaj. Fè Patrik prezante w devan 

paran l pou tout bagay ofisyèl. 


Patrik dakò ak sijesyon marenn bay la, li menmen Sintya 
devan paran. Yo akeyi Sintya tankou yon ti Rèn, manman 
Patrik fè bonjan preparasyon pou rankontre fiti bèl fi l, Jòj 
envite vwazin ak zanmi l paske pitit gason ap tou propoze se 
gwo bagay. 


Moun yo fiyanse tousuit, preparasyon maryaj sou pye nan 
pwen jwèt. Lis envite finalize, plase seremoni maryaj chwazi, 
wòb maryaj achte, lotèl rezève, envitasyon prepare, achte epi 
prepare envitasyon e menm plas lin-de-myèl seleksyone. Tout 
bagay anplas. Jou memorab sa potko rive, poutan Sintya te deja 


vizyone l. 


De jou avan maryaj, manman Sintya ak plizyè lòt manm 
fanmi antre Pòtoprens pou gwo seremoni sa a. Patrik ak Sintya 
panse s on bon lide pou Joslin, manman Sintya rankontre 
paran Patrik. Yo pran wout PetyonVil, depi nan pòt Janèt pran 
men Joslin, kòmanse fè ti koze se de manman ki rankontre, 

yo fè konenans tout bagay. Jòj te soti ak de lòt achitèk depi 
nan maten. Kou misye antre ! wè gen moun nan salon an l 
apwoche, madanm li di: 


- Jòj, se manman Sintya. 


-O, manman Sintya, anchante ! 

Jòj kòmanse pa anbrase tout medam yo, bay mesye yo lanmen, 


jis li rive sou manman Sintya, li panche pou l anbrase l, 
madanm nan bay misye yon sèl kalòt, misye voltije tonbe, yon 
grenn dan l vole. Tout moun men nan machwè sezi, yo pa 
konprann. Sintya rele: 


- Woy manman, sa k pran w konsa? Poukisa w aji bèt konsa? 


Patrik menm rete bouch be, paske se pa yon aksyon konsa l te 
atann menm. Manman Sintya rale valiz li: 


- Fò m ale. 


Avan l pran wout pòt lan, li vanse tou pre Jòj atè a li di byen 


fò: 


- Vagabon, kite m poze w yon sèl kesyon... èske w ap gen 
kouraj pou w di Sintya se ou k papa l? 

CHAPIT-I19 

S-on moman siblim, silans total nan chanm lan. Tout envite 
kanpe bra kwaze, pran gade youn lòt, y ap swiv evènman, ou 
pa tande menm yon ti bwi. Manman Patrik santi l ta eksploze, 
poutan manmzèl rale yon chèz chita men nan machwè, l pa di 
yon mo. Patrik menm, lè l tande gwo anonsman sa a, misye te 
kenbe men Sintya, l oblije lache sa, zye ! vin tou wouj on sèl 
kou, tank misye sezi. Vwala yon fanm li renmen anpil, yon 
fanm li envesti pakèt efò ak tan, plizyè ane pou l rive konkeri, 
yon fanm li renmen jis nan nanm, yon fanm ki menm ansent 
pou li epi se yon nouvèl osi terib li resevwa, pi mal ankò sa 


pase lavèy jou maryaj. Depi premye fwa l te wè manmzèl li 
te konekte avè l. Li tonbe damou le li pran desizyon pou l pa 
gade dèyè, ni gade lòt fanm. Tout sa l te vle se gen yon fanmi 

ak Sintya epi pou yo gen anpil timoun, dayè misye s-on nonm 
ki renmen timoun anpil. Etan nèg edike, li konnen tou jis 
jounen jodi, “ensès” rete yon bagay entèdi nan sosyete Ayisyen 
an, epi s on konsèp malè anpil moun konnen labib predi. 
Donk misye pa ka panse dwat nan moman sa a. Patrik santi li 
ta fonse sou papa l, frape tèt li nan siman an mil fwa, pase tout 
raj li sou misye, men a kisa sa pral vrèman sèvi? Misye mande 
tèt li: 


- Kisa m pral fè? Kisa m ka fè? M vrèman renmen fanm nan, 
se ak li m vle fè vi m, èske m ka kontinye ak plan maryaj la? 
Menmsi n ta di n pap bay okenn kritik enpòtans, kouman n 
pral viv lè n sonje n se frè ak sè? E timoun nan ki nan vant? 
Kètt!!! 


Pòv Sintya, manmzèl kanpe rèd nan yon ti kwen, I kwaze bra l 
podyab, dlo nan je l pa mande rete, li devaste pa revelasyon sa, 
sezisman prèt pou toufe l, son kout kouto file de bò 1 sot pran 
nan do, sa l anvi se lage yon kout anmwey byen fò epi met men 
nan tèt pran lari pou li. L ap panse ak tou moman entim li 
pase ak Patrik sitou chak vandredi swa apre yo sòti nan sinema, 
abitid yo se pase bwè krèm glase dèyè Kapitòl, Patrik pa janm 
achete de, se toujou yon sèl krèm, se toujou eskiz li, yon fason 


pou l fè ti jwèt womantik, de ti lang yo pran touche krèm epi 


pase sou bouch lòt epi de tan twa mouvman sa mennen nan ti 
bobo, dè fwa yo konn pase plis ke senk minit ap bo san souf. 
Pafwa tou yo konn pwomnen sou Chanmas, men Patrik nan 
ten l, epi misye pran karese l, benyen l ak bo toupatou pou 
kenbe l cho. Sa k pi mal, kounye a li ansent. Kèt! Souvni sa fè 
kò manmzèl fè chèdepoul, sa bay repiyans. Manmzèl malalèz, 
li rekile sòti kote Patrik la! Pou jan l damou misye, pou tout 
santiman yo deja pataje, pou tout sa yo planifye. Manmzèl 
gade Patrik li fè refleksyon sa: 

- Kounye a, m pè fikse misye, m konnen l pa vle m ankò, sa 

fè m mal jis nan nanm, nou tèlman te gen plan ansanm. M 

pa ka imajine lavi m san Patrik. Sepandan, dèske l se frè m sa 
banm vant fè mal, tout anndan m tresayi, lè m panse de tout 
moman entim m te pase se ak pwòp frè m. M konnen sa ki rive 
a pa fòt nou, nou te fè tout bagay dwat. Men li evidan fòk nou 
separe. Men kouman? Li pi fasil pou m di ke fè. M ta marye 
kanmenm, men pwoblèm mwen... kouman zòt, zanmi m ak 
rès fanmi m pra l wè n? Franchman m regrèt m te fè aranjman 
pou manman m rankontre fanmi Patrik? Li ta pi bon si n te 
rete nan pa konnen nou. 


Tout pandan manmzèl pran panse konsa, dlo pa sispann koule 
nan je l, wa di s on ti rivyè. Manmzèl fache pou ! mouri men 
anmenmtan, li gen yon ti kontantman tou, si ! te kab li ta sere 
Jòj nan bra l, paske l twouve papa l finalman, s on jou ki pou 
ta rann li erèz. Sa fè lontan l ap mande, l ap chèche, l ap di 
kouman l ta renmen konnen “Kiyès ki papa l”, s on kesyon ki 
te fatige lespri l anpil. Poutan, olye pou l ta kontan wè misye, 
se pito yon nouvèl tris li jwenn. Li pa konn kouman pou l 
reyaji, èske l ap janm ka padone Jòj pou tout domaj li fè nan vi 


lè 


Anpil lajan deja depanse nan preparasyon maryaj sa a... Jòj 
achte vwati nèf kòm kado pou Patrik, plas resepsyon deja peye, 
fidonè prepare, wòb maryaj pare, fotografè pre, rezèvasyon pou 


lindemyèl anplas, yo menm anfème kay anwo Boudon pou yo 
rete. Tou sa ki te manke se tann jou maryaj, pou yo marye. 

Ou ka imajine degre sitiyasyon an, doulè de moun yo. Ayayay, 
tou sa dekontwole Sintya. Poutan tout moun rete anplas, tout 
je brake sou yon sèl moun.... Jòj ki lonje tou long sou mozayik 


la. Pòdyab, malere a pa gen fòs pou l leve kanpe, s on dezonè 

total pou li, paske nan lokalite I la tout moun respekte l kòm 
yon pèsonaj egzanplè, yon nonm de sajès ki gen matirite, yon 
nonm ke tout jèn mari dwe imite, yon nonm ki okipe madanm 
li, pran swen pitit li epi ki rete ak yon sèl fanm depi l marye, 
yon bon papa. E poutan si zòt te konnen. Jamè Jòj pa t panse 
sa k te pase Jakmèl, sitou apre tout ane sa yo, t ap vin kontrarye 
l konsa. Li santi pito I te mouri olye de wonte sa li pran la a. 
Rive yon lè Patrik pran kouraj li mande l: 


- Papa, sensè avè m tanpri, sa m tande a se verite? 


Jòj pa fouti reponn, se yon kesyon ki senp ki mande yon 
repons tou kout, swa se wi oswa se non, men repons konsa 
twò lou pou sòti nan bouch misye, òdinèman, lè yon nonm 
aji konsa pa gen dout nan sa ke | konnen li antò. Misye lwen, 
Kesyon Patrik la fè I fè yon retou annaryè nan epòk jèn gason 
l, li sonje l te rankontre yon ti dam ki rele Joslin vent senkan 
de sa. Lè sa a, limenm ak yon bon zanmi l ki rele Jeral, de 
achitek te konn vwayaje souvan nan vil provens yo pou divès 
pwojè prezèvasyon yon seri moniman istorik peyi a, se konsa 
yo pase OKap, SenMak, epi rantre Jakmèl. Men, lè yo antre 
Jakmèl, bo gason byen kanpe, sitou ti milat ki sot Pòtoprens, 
tout chalè l sou li... misye atire anpil jèn fanm, men s on sèl li 
te wè, manmzèl te gen vent twazan, bèl ti nwa dan blanch, je 
l sèlman tonbe nan je Jòj, menm kote a tèt manmzèl pati pou 
misye, e fò n di tou san misye te mache pou manmzèl paske 
fanm nan te g on ti fòm koka, anplis de sa l te g on fason l 
mache ki bay yon envitasyon anfransè “vient gouter... vient 
gouter”, m pa bezwen di anyen ankò. Misye dekontwole, de 
moun yo kontre, yo kòmanse koze, ayayay se te bagay Romeo 
ak Juliete. Fanm nan fè bon manje pou misye, dèfwa e menm 
plizyè fwa nan yon jounen. Misye menm se benyen manmzèl 
ak kòb, afeksyon ak bon ti lòv. Zafè manmzèl te regle “li 

jwenn yon ti blan mannan ki chaje lajan”, a chak rankont yo 
konsome lòv la. Men te gen yon pwoblèm, Jòj te deja marye. 


Se te labèlvi pou Jòj ak Joslin, misye lwen madanm li, li pa p 
konn jan de vi l ap mennen. Chak jou de moun yo pran plezi 
fè lanmou. Apre de semèn konplè ap banbile ak Joslin, pwojè a 
rive nan bout, Jòj blije tounen Pòtoprens men l pwomèt Joslin l 
ap retounen. Jeral pa t konnen si mesyedam yo te rive osi lwen, 
paske l te kite Jakmèl twa semèn avan Jòj, li konnen yo t ap 
pale e se tou. Kòm nou konn sa, li enposib pou yon moun met 
men l nan dife san l pa brile. Konsa apre kèlke jou Jòj te pati, 
doktè anonse Joslin li ansent. Jòj te kenbe pawòl, li retounen 
Jakmèl sou de mwa, pou l kontinye banbile sa l te goute a 
tèlman te dous, men lè l rive l jwenn Joslin ansent e manmzèl 


di l: 

-Ou wè, sa w ban m. 

- Se pa m li ye? 

- Wi se pou ou 

- Eben pa gen pwoblèm Joslin, n ap pran swen l. 


Konsa misye reponn manmzèl. Men tèt misye cho, li fè yon 
semèn epi l kite san dola nan men l, men avan l pati li di l: 


-M gen kèk biznis pou m regle Pòtoprens, pwochèn fwa m 
tounen m ap tou anfème kay pou ou. 


Manmzèl te kay manman l toujou. Malerezman se te dènye 
fwa Joslin te wè Jòj. Erezman nan epòk sa a, te gen yon dam 
kanadyen ki reprezante òganizasyon “La Croix Rouge” ki t ap 

bay èd imanitè nan Jakmèl, se te vrèman yon bòn dam, yon 
moun kè nan men, se li ki te konn ede Joslin pandan peryòd 
grosès rive jis nan akouchman. Pou rezon sa a, lè bebe a fèt 
Joslin ba l batistè, li rele timoun nan “Sintya” apre non dam sa 
a. Pi devan pou Joslin, rive pran swen timoun nan, li te oblije 
plase ak yon nèg yo rele Gari, yon nonm po nwa fonse tankou 
lank, misye bay Joslin de lòt timoun, yon pè marasa gason 

ki sanble avè l tèt koupe. Gari te renmen Joslin anpil, li pran 
manmzèl lakay li. Se la Sintya ak de ti frè l yo te leve lakay 
Gari, men tout moun ki gen ladrès ka wè san efò ke timoun yo 
pa t gen menm papa, paske ti po Sintya te klè epi ti mesye yo 
te nwè. Timoun yo vin separe lè Lourdes desann Jakmèl epi l 


monte Pòtoprens avè L 


Pandan Jòj ap fè tout souvni sa, Patrik remake genlè l pap 
jwenn yon repons, | repoze papa l menm kesyon an: 


- Papa di m non, èske se vre? 
Jòj kwense, li oblije bay yon repons, li reponn: 
- Wi, m pap ba w manti se verite Patrik 


Jòj leve kanpe atò, l rale yon mouchwa blan, siye figi l, pwòpte 
arebò bouch li, epi ! kòmanse pale... 


-M konnen m s on bèt nwa pami nou, lè m te pi jèn, m te 
komèt pakèt erè, pa sèlman Jakmèl men nan plizyè vil provens, 
m te renmen fanm anpil, m te toujou di yon jou erè m t ap 

kontre avè m eben se jou sa a. Mwen pa gen mo pou m di n jan 


m santi m mal. 


Jòj tounen nan direksyon madanm li... 

- Cheri, mwen vrèman dezole, m te vle revele w sa a plizyè 
repriz, men chak moman pou m vin sou sijè sa a, m manke 
kouraj. Yon lè pandan n chita noude sou balkon an, sa k te rete 
pou m te pataje istwa lontan sa yo avè w pa t anpil men se lè sa 
a fanmi w te vizite n. Tanpri cheri m mande w padon, pa kite 
m pou sa, padone m, m espere gen plas nan kè w toujou. 


Madanm Jòj pa di krik, l ap panse manmzèl lwen. Envite yo ap 
tann pou manmzèl eklate sou Jòj paske misye twonpe l, poutan 
manmzèl rete byen kalm. 


Jòj remake manmzèl ba ! yon bwa long kenbe, misye tounen 
nan direksyon Patrik, li di: 


- Depi w te tou piti, m aprann ou pa gen pi bon bagay yon 
moun ka posede ke yon bon repitasyon e ke sa pi enpòtan 
lontan pase bokit lajan ak dyaman yon nonm ka posede, e ben 
jodi a si w di mwen se pi gwo ipokrit ki egziste mwen pa p 
plede, paske repitasyon m gache, e se pa fòt pèsonn, se mwen 
ki responsab, m vrèman dezole Patrik. 


Patrik bay misye do, kòmsi ! pa bezwen tande pawòl tèt anba sa 


a. Jòj tounen pou l pale ak Joslin, manmzèl leve men l li di: 


- Si w manke di m yon sèl mo, m ap souflete w pi rèd, fèmen 
dyòl ou paske mwenmenm avè w, nou pa gen anyen pou n di. 


Jòj tounen bò Sintya: 


- Si w banm pèmisyon, m ta renmen di w pa gen dlo k pou 
lave m devan w, paske mwen gache avni w, mwen gache l, 
mwen fè w soufri depi w te piti et jis jodi a, gade se mwen ki 

kontinye fè w soufri toujou. Ou te mèt rayi m, mwen ba w dwa 


sa a, men fò m di w se pa t fòt mwen... 
Misye pot ko menm fini sa l te gen pou l di a, Sintya louvri 
pòt, manmzèl kouri l pa ka tande pawòl, li pa ka ret pami 


moun sa yo ankò. Patrik kouri dèyè manmzèl, misye rive 
kenbe l devan baryè kay la, li pran men l. Manmzèl di... 


- Lage m Patrik 
Sintya met tèt li atè, I pa ka gade misye. 
- Kote w prale? 

Men manzèl nan men misye. Li reponn: 
-M pa konnen Patrik, men m pa ka ret isit la ankò. 
- Mwen dakò, kite m ale avè w? 
- Non, m bezwen pase ti tan sèl. 


- Mwen konprann Sintya, m ap kite w ale, men avan w pati 


annou pale tanpri. Kisa n ap fè cheri? 

CHAPIT-Z20O 


SA “BONDYE: SERE POU 
OU DESTZYON 


Anpil nèg t ap gentan retire mo “cheri” a nan vokabilè yo, sitou 
lè w fin aprann ke se sè w, fanm ou gen je sou li a ye. Men se 
pa t Patrik sa, misye pa deside kraze kite sa, men reyalite a 

pa ka nye l, kanmenm misye anvi yon solisyon ki pou fè l gen 
fanm nan. Patrik di Sintya: 


- Di m non Sintya, kisa pou n fè? 
-M kwè sa pou n fè a byen evidan Patrik. 


- Pa panse negatif machè, m kwè nou gen opsyon piske se pa 
fòt nou. 

- Se ki opsyon ou gen nan lide w Patrik? 


- M kontan ou vle tande m, men premye opsyon an, nou 


toujou ale ak plan nou, pou n marye, men nou jis pa okipe 


moun k ap foure bouch nan zafè n, dayè nou pa p viv pou 


moun. 
- Ok, e dezyèm nan? 


- Bon, pou dezyèm nan, piske n konn vwayaje Sen Domeng 
deja, nou ka ale la nou marye yon kote n pa gen ni fanmi, ni 
zanmi e pèson pa p rekonèt nou? Konsa, n te ka toujou marye, 
rete ansanm epi fè timoun jann nou te prevwa a. Sa w di de sa? 


- M konprann Patrik e mwen ka wè jan w renmen m. Mwen ta 
vle sa tou, men m pa kwè m ap kapab. Mwen pap santi m byen 
lè n kouche ansanm, kòman nap ka jwi nan lanmou? anplis 
de sa, kisa n pral di timoun sa k nan vant mwen an? Tou sa 


domine n. 


- Men Sintya, se ou m vle, moun te mèt pale jan yo vle, sa pa 
di m anyen. 


- Mwen konn sa Patrik, men oumenm avè m nou se moun 
sivilize... nou pa ka aji an avèg, se yon desizyon ki mande bon 
jan refleksyon, antouka, nou pa ka deside koulye a, an n dòmi 
sou kesyon an epi n a pale pita. Ok? 


- Ok, m dakò. 
Patrik lache men manmzèl, li koube do l pou anbrase l 


manmzèl kòm yo toujou fè sa lè youn ap kite lòt, men 
manmzèl stope l, li di misye: 

- Pita n a pale plis Patrik. 


Sintya deplase. Kèt! Se koulye a Patrik reyalize ke bagay 

la serye, misye oblije retounen anndan kay li, paske twòp 
kesyon merite repons. Lè l antre, Jòj bra kraze tèt bese e 
Janèt manman l, toujou chita nan menm plas lan byen dosil, 
madanm nan lwen, l ap kalkile... 


Yo toujou di pwoblèm yon fanm se pou tout fanm, se yon 
verite poutan tout fanm pa reyaji menm jan devan pwoblèm. 
Sandout gen fanm ki tap pran fè bwi, lòbèy, pale anpil, pran 
joure, menm dechire Jòj pou jan misye blese l. Se pa ke Janèt 
pa t santi anyen, dayè depi l pran nouvèl la yon santiman di l: 


- Antre nan kwizin nan, pran yon kouto byen file epi vole sou 
Jòj, bay misye plizyè kout kouto nan pwatrin li, dechire misye. 


Poutan Janèt te toujou kalm, se pa yon dam ki aji sou kout 
emosyon, depi l te jèn fanm li te konn enpòtans rezone. Dayè 
pou yon fanm rive okipe pozisyon direktris nan yon konpayi 
kominikasyon sa demontre fanm sa gen tèt, li konn panse, tèt 


li byen plase. 


Maryaj se yon bagay li pran trè oserye. Li te leve nan yon 
fanmi relijye kote paran l pase plizye lane marye, yo konn nan 
kont pafwa, men youn pa janm enfidèl sou lòt, e yo pa t kache 
anyen pou lòt nonplis. Se vre jounen jodi, l tris pou n obsève 
jan anpil moun pa bay maryaj enpòtans li merite e dèfwa tou 
se jis apre relasyon yo fin kraze ke mari ak madanm reyalize 
jan inyon yo te espesyal. Kesyon k ap domine lespri Janèt se 
èske wi ou non, li dwe padonne Jòj. Pèsonn pa ka ede l ak yon 
repons, se yon chwa pèsonèl. Se kesyon sa a ki fè l kalm konsa, 

li deja bay misye vent sekan nan vi l. 


Lè l te renmen ak Jòj, jèn demwazèl nan inivèsite, li te gen 
plizyè chwa devan l poutan se Jòj li te chwazi paske misye 

te yon nonm ki parèt responsab, ki gen sajès epitou misye te 
detèmine pou l vin achitèch, Janèt te apresye detèminasyon 
l. Anplis, misye te fè l pwomès li pap janm gen timoun deyò 
fwaye l. Lè yo fin fiyanse misye fè l menm pwomès lan: 


- Janèt, m pwomèt ou cheri, tout lòt nèg mèt fè timoun pasi 


pala, mwenmenm se ak ou sèl mwen vle gen timoun. 


- Mwenmenm nonplis Jòj, m pa gen dwa janm kouche ak 


okenn lòt gason ke ou, se pwomès pa m sa. 


Se tankou se yon kontra ki te fèt ant yo de. Lè misye jwenn 
kontra pou l ale nan plizyè pwovens pou travay, Janèt sonje l te 


di misye: 


- Bon Jòj, si w pral pase tout tan sa a deyò, e lè anvi monte w, 
sa w ap fè? Ou vle m al avè w ? 


- Aa cheri, pouki w ap pale vye koze sa a, pa enkyete w. M di 
w sa, ou pa bezwen menm panse de sa, si lè moman feblès ta 


monte m, m ap rale yon foto w epi m ap santi m konble. 


Misye pa rete la, li pwofite raple Janèt pwomès li te fè l, li pa p 
al nan relasyon ak okenn lòt fanm paske l pa vle gen timoun 


deyò, e poutan... 


Mete w nan plas Janèt kounye a, petèt w ap rive konprann 
manmzèl kalm konsa. Li pa ka kwè, non li pa vle kwè se 
nonm ki fè l tout pwomès sa, nonm ki dòmi leve sou menm 

kabann avè l la ki te gen yon fanm sou kote. Jòj se yon nonm li 
konsidere pa sèlman kòm yon mari, men kòm yon bon zanmi. 
Sa l ta di oswa sa l ta fè, l vrèman pa konnen men se zantray 

li k ap rache. Li sonje jou Patrik avanse epi misye soufle nan 
zòrèy li: 


- Manmi mwen gen yon bagay pou m di w 
- Kisa pitit mwen 


- Mwen gen yon ti menaj, sa fè dezan depi m ap file l, koulye a 
nou renmen” 


- Felisitasyon pitit mwen 


Janèt anbrase Patrik. Li te kontan nouvèl sa a anpil, pou byen 
di w, etan manman l te kòmanse enkyete paske l pa t janm 
wè Patrik ak yon fi, yon jèn gason vent sèt ki pa gen fanm sa 
te dwòl pou li. Donk manmzèl te depase kontan lè l jwenn 
nouvèl sa a. Janèt te kontan plis toujou lè l te rankontre Sintya 
pou premye fwa, li te renmen manmzèl pou Patrik. Lè moun 
yo vin fiyanse epi preparasyon maryaj sou pye Janèt te deja fè 
plan pou pitit pitit li, se yon dam ki renmen timoun. Imajine 
soufrans madanm sa a, lè l gade vizaj Patrik pou l wè jan bonè 
ti malere a chanje an tristès. Epi pou l aprann ke se pwòp mari 
l ki lakoz de moun ki damou tankou de pijon, ki renmen kou 
moun fou pa ka marye, menmsi l pa pale oswa eksprime l jan 
tout moun ta swete, poutan se tout anndan l k ap dechire. Li 
fikse Jòj, nonm ki ta sipoze mari l la, men se yon enmi li wè 
devan l. Yon moun li te panse ! konnen e poutan se kòmsi l pa 
tkonn anyen de li. 


Rive yon lè Janèt leve kanpe epi li di: 

- M pa nye ke Jòj ka drive ak plizye fanm men m pa p kwè ke ] 
gen pitit deyò tan ke yon egzamen patènite pa fèt pou m wè sa 
ak zye m. 


Woy! Yon sèl bwi nan salon an, moun ki te la k ap babye ant 
yo, yo pa ka konprann ki lòt prèv Janèt bezwen paske Joslin 
akize mouche a piblikman e misye avwe sa, li menm mande 
padon. Janèt tande tou sa y ap di, men li ensiste pou yon 
egzamen fèt. Fò n di, lè yon timoun fèt, pa gen dout nan 
idantite moun ki manman timoun nan, men nan ka papa a 
sa gen kontwovès. Pou rezon sa a yon tès patènite konn nesesè 
pou pwouve pa ADN si yon moun se papa byolojik timoun 
nan. Joslin fache atò, li pwoche Janèt li di: 


- Eben ou vle di m se mantèz, m pa konn kiyès ki papa pitit 
mwen. M pa t gen ni de ni twa nèg se ak Jòj sèl mwen te ye lè 


m ansent Sintya. 


Joslin gentan prèt pou ! monte sou Janèt, se pa moun ki nan 
rans, li deja enève dèske se konsa l rankontre Jòj, men Janèt se 
fanm edike ki gen pakèt sajès, li reponn li konsa: 


- Non Joslin, mwen pa akize w, dayè m apresye kouraj ou 
paske si se pa t oumenm gen anpil verite ki t ap ret kache. Men 
mwenmenm ak Jòj nou te fè yon lòt pwomès. Pou rezon sa a, 
avan m deside sa m dwe fè, fò misye fè yon egzamen. 


Lè Jòj tande sa, misye di: 


- Mwen pa gen pwoblèm Janèt tou sa ou vle m ap fè l. M ap fè 


egzamen an. 


SA BONDYE SERE POU OU - KILPABILITE 00209 


Janèt telefone medsen menmlè a, mete yon randevou menm 
jou an pou yon tès ADN ki vle di tès sangen. Jòj twò pozitif, 
Patrik pèdi tout espwa, men l pwopoze pou yo pase pran 
Sintya pou yotout monte kote medsen an. 


Pandan tan sa a, Sintya rive lakay ti dam nan dlo nan je sou 
tou wout lan, marenn li kenbe I nan bra l: 


- Sintya pa kriye konsa, se lavi pitit mwen, pito se sa, pou se 
yon bagay pi mal ki te rive. Mwen pa janm rakonte w rezon k 
fè m san mari? 


Marenn eseye itilize pawòl ki pou konsole manmzèl, men 
Sintya kriye pi plis toujou, ti dam nan enkonsolab. Posiblite 
pou l avèk Patrik la vrèman mens, li leve je l gade marenn li di: 


- Marenn franchman, m pa konn ki sa pou m fè. 


- Bon, pa gen anyen n ka fè nan ka sa Sintya ke kraze kite sa, 
mwen konnen sa di. Sitou ak yon timoun nan vant ou. Kite 

sa nan men Bondye, w ap fini pa blye vye jou sa. Dayè ou son 
bèl ti fanm e chaje pwason nan lanmè a, w ap jwenn yon lòt 
menm jan ak Patrik e w pa janm konnen l ka renmen w pi plis 
toujou 


Marenn deplase, se atò Sintya met dlo deyo, paske l pa wè 
limenm ki pou nan bra yon lot nèg apre Patrik. Li chita nan 
salon an, manmzèl tris men nan machwè l ap kalkile pòdyab, l 


ap di nan kè l: 


- An verite Dye, mwen pa ka viv san Patrik, ni mwen pap ka 


wè Patrik nan bra yon lòt fanm. Anplis de sa, mwen pap ka 


00210 SA BONDYE SERE POU OU - KILPABILITE 


gade timoun sa san m pa panse ak Patrik. Soufrans sa twòp, 
petèt pi bon solisyon an se pou m sispann viv, konsa Patrik ka 


fè vi l ak yon lòt moun. 


Li di marenn li fatigue, li pral fè yon ti kouche epi manmzèl 
monte nan chanm li. Li monte, li take pòt lan, li rale yon fèy 


kaye epi l kòmanse ekri: 


- Patrik kè mwen... mwen wè jan w envesti pakèt tan ak efò, 
pou w rive jwenn amitye m, e m vin rive renmen w nan yon 
pwen ki ineksplikab wadi se dezè ki swaf dlo. Jodi a m pa ka 
viv san ou, si nan yon jounen mwen pa tande w franchman 
mwen malad, m pa anvi fè anyen. Vwa w, prezans ou tou sa 

fè m anvi viv, men kounye a li klè ke oumenm avè m, pap ka 
konkretize plan nou, tout jwa m ale, m pa wè lavi m menm jan 
an ankò. Mwen konnen w pa tap janm dakò ak sa mwen pral 
fè a, men piske mwen pa ka viv ak ou e mwen pa ka viv san ou, 
mwen panse se pi bon desizyon pou nou de... Orevwa Patrik, 
m ap toujou renmen w... si w ap li mo sa yo, sa vle di mwen pa 


la ankò. padone m cheri. 


Manmzèl rale yon kòd, li mare sa nan plafon chanm nan epi ! 


mete yon chèz kanpe. 

CHAPTT,.= 21 


SA BONDYE SERE POU 
OU --— REVELASYON 


Marenn te okipe nan kwizin, nan prepare yon bon bouyon 
tèt kabrit pou Sintya, ti fanm nan te bezwen sa sandout 

l ap panse, sitou aprè pakèt sezisman l sot pran, ! bezwen 

yon bon remontan. Men l panse Sintya monte kouche, 
manmzèl bezwen ti repo a podyab, epoutan konnen l pa 
konnen manigans k ap fèt anlè a. Sintya tap travay sou yon 
plan matchavèl, ki pa tap pote rejwisans pou pèsòn, poutan 
manmzèl rive a konklizyon se sèl fason pou l jere soufrans sa ki 
sanble san fen. Kòd li byen plase, chèz byen balanse, sa k rete 
se monte kanpe. Li depoze yon pye sou chèz lan, w a di son 
mòn lap monte, se pa yon aksyon ki fasil, manmzèl kòmanse 
panse ak avni l, tou sa ! te akonpli, tou sa l pase sou ban lekòl, 


zanmi ak fanmi ke l apresye e ki te toujou la pou li, ! panse ak 

Patrik tou, fason misye pral chagren lè l reyalize toutbon vre 

yo pap janm kapab ansanm, kòm yo di “reziyasyon fè lòm”, 
manmzèl reziye l atò, l leve lòt pye a, l kanpe sou chèz lan. Kòd 
lan nan men l koulye a, kwake l fèt ak pay men nan moman 
sa, kòd sa te lou pase pwa senkant, leve sa pase nan kou w se pa 
t bagay fasil... Ti dam nan dlo nan je, se kòmsi l ap poze yon 


seri kesyon san repons: 
- Ou kwè se vre Bondye Papa? Se konsa lavi m ap fini vre? 


S-on ti dam ki renmen lavi, ki renmen moun. Wouy! Sa fè 
mal, men li panse se yon sakrifis ki gen merit, li leve kòd lan 
atò, plase sa nan kou l... BOWWWWW W! Yon sèl bwi fè 
manmzèl sote, pòt chanm nan fann an de ak yon sèl koud pye, 
Patrik vòltije sou manmzèl, pran l nan janm leve l, misye pa vle 
pran chans epi li mete l kouche sou kabann nan. Patrik di: 


- Non Sintya boubout mwen, se pa solisyon an sa cheri 
Manmzèl sere nan bra misye fò, 1 ap reflechi konsa... 

- Kèt! nèg sa renmen m vre, gad kote m rive epi misye retire 
m nan bouch lanmò, pa gen ni de ni twa nonm sa gen yon 
lanmou pwofon pou mwen. 

Apre li mande misye: 


- Kouman w fè la? 


- Mwen te sou wout ap vin chèche w, epi se konsa m gade nan 
fenèt chanm ou, m wè w kanpe ak yon kòd nan men w. Donk 


m gentan konprann. 

Chanm Sintya a te bay fas sou la ri, nempòt machin oswa 
moun kap antre nan direksyon kay marenn tap wè san 
pwoblèm sa k ap pase sitou si rido pa ouvè, donk se konsa a 
pènn Patrik stasyone machin nan misye tounen rega l pou l 
wè si manmzèl nan chanm li epi se gwo zaksyon sa | remake 
Sintya pral akonpli, misye lage yon sèl boulinn, li plonje, l 
antre anndan kay lan, nan pwen tan pou salye marenn, li 
antre dwat nan chanm Sintya a, l pa menm vire tèt gade dèyè, 
misye kraze pòt chanm nan epi l antre sove fanm li renmen an. 
Adyeee! Kòm yo di, “lè kè w bat pou yon moun, pa gen anyen 
w pap fè pou li”. Monchè se yon verite 


Sintya nan bra l, li sere manmzèl fò, se Patrik ki reyalize sa l 
manke pèdi, si l te fè yon ti mize menm pou de minit li tap 
twò ta. Li fikse manmzèl nan zye epi li di: 


- Mwen konnen sa m pral di a ka sonnen mal Sintya, men m 
ap di w li kanmenm, mwen renmen w anpil cheri, kek nou 
ansanm ou pa, pwomèt mwen ke w pap janm panse fè aksyon 
sa ankò. 


- Mwen pwomèt ou sa Patrik. 

- Ok amou. 

Mesyedam yo sere kole youn lòt. Marenn kanpe nan pa pòt lan 
lap swiv, dlo anvayi je l, pou ti dam nan la avè l epi li manke 
pann tèt li, manmzèl pa ka kwè jan mesyedam yo damou youn 


lòt, yo te sou kabann nan toujou, marenn di: 


- Ou konn sa k pase timoun, nou soufri twòp jis marye fini ak 


sa, rete nan pa konnen nou. 

- Non, fòk konsyans nou anpè se pou sa mwen la, leve Sintya 


met rad sou ou, annou ale. 
Sintya reponn: 
- Ki kote n pwale. 
- Yon kote trè enpòtan. 

Òdinèman, lè de moun pral marye yo toujou sijere pou yo 

fè tès san, Patrik ak Sintya konn sa tou men yo té tèlman 
preyokipe nan preparasyon maryaj la, yo bliye totalman etap sa 
a. Sintya fin pare l, yo kite kay lan rive devan vwati a manmzèl 
wè Jòj, Janèt, Joslin chita... Sintya mande: 


- Kote m pwale ak moun sa yo? 


Patrik reponn: 


- Nou pral wè medsen pou yon tès ADN, konsa konsyans tout 


moun va anpè, konsa tou n pap pran desizyon sou kout tèt 
- Non m pap monte machin sa a. 

Joslin di: 

- Ki grimas sa, monte machin nan. 


Sintya vire kòmsi l vle retounen kay marenn li, Patrik kenbe 


men l epi misye di: 


-M ka konprann ou pa vle monte chita nan machin nan paske 
moun ki ladan l yo fè n anpil mal; men tanpri doudou fè sa 

pou mwen amou. 


Ay! sa mache nan san manmzèl, li retounen epi li chita devan 
machin nan epi yo pati. Men sou tout wout lan, youn pa di lòt 
yon mo. Silans absoli jis yo rive nan destinasyon yo. Medsen 
sa, se yon doktè fransè, misye trè aje men yon doktè repite ki 
rele Lafontan, son doktè ki chaje eksperyans e ki gen seri gwo 
aparèy sofistike nan klinik li, òdinèman nan lòt klinik rezilta 
tès sa ka pran menm uit a dis jou pou l pare, men kay doktè 
lafontan rezilta pare nan vent katrè. se pa san rezon Janèt 
deside wè medsen sa, manmzèl bezwenn konnen vit vit. 


Doktè Lafontan kòmanse ak Sintya, l rele Joslin epi l fè Jòj 
antre, apre yon trent minit li fini ak misye. Egzamen fini 

l anonse yo ke rezilta ap prè nan demen. Woy! tout moun 
panike, èske rezilta a ap pwouve Joslin te gen rezon, oswa l ap 
an favè mesyedam yo oubyen èske rezilta sa ap pèmèt Janèt 
padone Jòj epi blye zafè divòs ki deja plante nan tèt li a. Tout 
moun sou biskèt wadi se elèv ki sòti nan egzamen bakaloreya 
ki chita devan radio kap tann yo anonse non yo, anpil sispens. 


Kòk potko menm chante zye tout moun te klè, pa ka tann pou 
senkè rive pou yo monte nan klinik doktè Lafontan. Vè twazè 
konsa Jeral monte wè Jòj, misye pa t okouran de tout deblozay 
yo paske li te Tomazo, men li te envite nan maryaj donk li 
monte pou sa. Patrik annik wè Jeral li di: 


- Tonton Jeral, rann mwen yon gwo sèvis depoze n Boudon. 


Se te abitid Patrik rele Jeral tonton, depi l te tou piti papa l ak 
Jeral se de bon zanmi ki te toujou ansanm. Jeral mande: 


- Ki kote w ap bay Patrik 

- Nou pral pran yon rezilta nan klinik doktè Lafontan an 


- Men pouki w pa kondwi Patrik? 


- Mwen ta kondwi wi, men gen yon rezilta nou pral pran si 
sa mal tonbe m pap ka pran wout tounen, pou rezon sa m ta 


apresye ke se ou ki lage nou anwo a 


- Pa gen pwoblèm, mwen a dispozisyon w 


Tout moun monte vann Jeral la, yo pase pran Sintya epi 
yo pran wout Boudon. Rive nan klinik lan, tout moun sou 
presyon, gen ki bezwen konnen, gen lòt tou ki pa anvi konnen 
paske kèlkeswa jan sa tonbe gen moun kap krye. Jeannette 


mande doktè a: 
- Doktè sa k pase di nou non, eske Sintya se pitit Jòj 


Avan doktè a reponn li reyalize gen yon vizaj enkoni, yon 
nonm ki pa t avèk yo nan premye vizit lan, li di: 


- Piske se enfòmasyon pesonèl, èske nou banm otorizasyon pale 


devan mesye sa? 

Jòj reponn: 

- Wi, Jeral se fanmi, ou mèt di nou sa w gen pou w di a doktè 
Doktè a kontinye konsa: 


- Piske nou banm pèmisyon, vwala... rezilta a konfime Sintya 


pa pitit Jòj. 


a 

Epi doktè a lonje twa fèy bay Janèt youn se rezilta pa Jòj la, yon 
lòt pou Joslin epi dènye a pou Sintya. Gwoup sangen Joslin se 
“B”, pa Jòj se “O” epi pa Sintya se “AB”. Rezilta a negatif donk 
se pa Jòj ki papa Sintya. Joslin mete demen nan tèt, Jòj sezi 
pou l mouri men Janèt, Patrik ak Sintya te gen souri sou visaj 
yo. Joslin anvi fou, pou tout deblozay sa l fè kay moun yo epi 
Jòj pa menm papa pitit lan, lawonte pran manmzèl, li kòmanse 
rele “Amwey Bondye papa mwen, gade yon wonte”, fò l repete 
sa plis ke dis fwa, se nan moman sa yo tande yon moun di: 


- kèt! m pa ka kache sa anko, se mwen ki papa Sintya 


Se Jeral ki fè revelasyon sa. Waw! Ou wè konsyans se yon 
gwo bagay, sa fè lontan konsyans misye ap kale l, boulvèse 

l, matirize l, paske ! kenbe sekrè sa pou li sèl. Epi san ! pa t 
prevwa sa, gad kija li devwale sa devan tout moun, kwake l pa 
t oblije fè sa. Janèt pran la pawòl: 


- Kisa w di la? kòman sa posib? Eksplike m... 


- Wi se mwen ki papa Sintya, e franchman mwen santi m 
soulaje pou m di n sa 


E lè w gade Sintya ak Jeral ou plis wè resanblans vre, yo gen 
menm figi alonje, menm fontèn. Men kesyon tout moun ap 
poze kòman sa fè posib paske Joslin pa t avèk Jeral. 


Jeral avè k Jòj de bon zanmi, de achitèk ki toujou ansanm, sèl 
diferans ki genyen ant de mesye yo sèe Jeral te gen yon ti san 
parese, dèfwa misye deside rete kouche. Lè mesye yo desann 

Jakmèl yo pataje yon chanm lotèl. Se nan lotèl lan Joseline te 


toujou konn vin rankontre Jòj. Pandan tout tan Jòj tap banbile 

ak Joslin misye te toujou itilize prezèvatif. Men yon jou se sèl 
Jòj ki te ale sou santye, Joslin te vin nan lotèl lan pou pase tan 
ak menaj li, men se Jeral ki te la, misye fè manmzèl antre pou 
tann Jòj, kòm Jòj mize mesye dam yo kòmanse bay ti blag, jwe 
kazino epi bwè ti byè, manmzèl pran yon premye byè epi yon 
dezyèm. Se bagay tout moun konnen “Gason ak fi se alimèt ak 
dife, sa pa jwe”, donk toude moun yo sou, yo monte kabann 
ansanm epi yo “fè l”... san proteksyon epi manmzèl te deja fètil 
se konsa Sintya fèt. Joslin te tèlman soule pandan tout sesyon 
an manmzèl se rele “o! Jòj, o Jòj” et Jeral te sou kou bouki 
misye pa t tande anyen manmzèl t ap di. Men lè Jeral reveye, 
misye reyalize se fanm zanmi l ke li kouche, misye kouri kite 
chanm nan paske aksyon sa ka brize relasyon l ak Jòj. Misye 
jete poul li, l pa menm tann fen pwojè a, li monte Pòtoprens de 
semèn avan Jòj. Yon fason pou Joslin pa vann li, men manmzèl 
pa t sonje anyen de sware a, pou limenm se ak Jòj li te ye, 
epoutan. 


Sa k dwòl lan se Jòj ki konprann Sintya se pitit li, rezon an 

se paske avan ! monte Pòtoprens li te fè yon enpridans ak 
manmzèl yon dènye fwa, se sèl jou sa li pat itilize proteksyon. 
Donk lè I tounen Jakmèl epi Joslin di ! timoun nan se pa l 
misye sonje enpridans sa misye admèt se pal vre men piske l te 
fè pwomès ak madan marye l ke l pap gen timoun deyo, li tou 
deside bay timoun nan bèl vag, li pa met pye Jakmèl anko. 


Jeral admèt verite a devan tout moun, Janèt met de men l anlè 


li di: 
- Mèsi Jezi, maryaj la sove. 


G-on san k monte Jòj, misye fonse sou Jeral, si yo pat kenbe Jòj 
misye tap trangle Jeral. Joslin li men kite yo nan klinik lan, l 

pati men sou tèt, bagay la twòp pou li. A! se pa ti teyat ki pat 
genyen nan klinik doktè Lafontan. 


Patrik limenm pa t ka pi kontan pase sa, misye pran men 


Sintya, li santi l lib atò, li rale manmzèl sou li epi l ateri yon 


ti beze sikre, yon jès ke l te swaf anpil, sa fè de jou malere a te 
nan sechrès. Anfen, li santi l libere epi li di Sintya: 


- Annou ale cheri, nou gen yon maryaj pou n al fin prepare. 
Sintya reponn avèk yon kontantman: 
- wi, m dakò. 


Sintya met bra l nan pa Patrik, de moun yo kite klinik lan, yo 
rete yon taksi epi yo monte kay marenn Sintya. Nan yon sèl 
jou se pa ti doulè yo konnen, gade koulye se lajwa k ap kanale 
nan kè yo, a chak minit se fè ti bobo pou lòt, di lòt mwen 
renmen w, pase men nan kou lòt, men se avèk rezon evènman 
sa fè yo rapwoche pi plis toujou. Pafwa nou konn tande yo di 
“se lè w pèdi yon bagay, ou reyalize vrè valè 1”. Men se pa t ka 
Patrik ak Sintya sa, paske yo te aprann valè lanmou ke yo gen 
pou youn lòt, se te bèl bagay sa. 


Jou maryaj lan se te yon evènman ki te espesyal anpil pou 
Patrik ak Sintya. Se te yon jou ki te kite envite a kè yo ranpli 
lajwa ak kontantman. Te gen ekspresyon lanmou toupatou, 
epi yo te eksprime lanmou sa youn pou lòt jou sa a. Fason 
yo te deside selebre seremoni maryaj yo a se te yon bagay 
ekstrèmman pwofon. Tout moun te kontan wè Sintya nan 
rad maryaj li a. Se te yon moman dous, yon moman ki bay 
refleksyon paske ti dam nan te tankou yon ti prensès e li te 
merite sa. 

Tout envite te pase bon moman. Anplis, Patrik te fè sware a 
tounen yon sware inoubliyab, lè misye te fè Sintya yon gwo 
sipriz, misye pran mikro, li monte pis dans lan, Sintya anfas 
li epi l kòmanse chante yon ti chansonèt Fransè Joe Dassin 
konpoze “Et si tu n'existais pas”. Li kòmanse konsa... 
“« . 1 . . 

Et si tu n'existais pas, 
Dis-moi pourquoi j'existerais? 


Pour tratner dans un monde sans toi, 


Sans espoir et sans regrets. 


Et si tu n'existais pas, 

Jessaierais d'inventer l'amour, 

Comme un peintre qui voit sous ses doigts 
Nattre les couleurs du jour. 


Et qui n'en revient pas. 


Et si tu n'existais pas, 
Dis-moi pour qui j'existerais? 


Des passantes endormies dans mes bras 

Que je n'aimerais jamais...” 


Lè misye fin chante tout moun fin debòde, rele gwo kout 
anmwey!!! bann medam ki te prezan kriye, yo vle yon nèg 
womantik menm jan ak Patrik. Sintya te santi l ozanj nan 
moman sa. Manmzèl te trè eksite, se te pi gwo kado Patrik te 
fè l. Sa ki te pi womantik se lè yo te danse premye dans lan epi 
yo fikse youn lòt, apre souri. Se kòmsi youn te di lòt: 


- Hey, nou marye finalman. 


Janèt te padone Jòj epi yo kontiye viv ansanm. Jòj rekonsilye ak 
Jeral, Joslin te vin yon zanmi pou Janèt. Pou Patrik ak Sintya, 
apre maryaj lan yo pati Sen Domeng kote yo achte yon ti kay, 

e se la Sintya akouche Nadine, yon ti pitit fi. Pita yo vin Jacob. 
Ou kwè se bèl fanmi! Wi, yo rankontre ti difikilte. Poutan, yo 
te kontinye demontre lanmou youn pou lòt jis jodi a. 


Ou wè sa? Nan vi sa, nou pa dwe janm panse fè tèt nou mal si 
bagay yo pa mache jan nou swete pou sa fèt. Gade, se BonDye 
ki fè Jeral kite Tomazo rive nan moman egzak pou menmen 
moun yo nan klinik lan. Se li ki fè Jeral asiste rezilta egzamen 
an, se li ki fè Patrik rive a lè nan chanm Sintya e se li tou 

ki fè Janèt pa t kouri pran vye desizyon kont Jòj soulechan. 
Franchman pa gen dout nan sa, menmsi n ap soufri kounye 

a, menmsi n ap andire peripesi depi lontan e menmsi nou pa 
wè devan oswa dèyè. Se pou n toujou sonje, sa Bondye sere 
pou nou, lavalas pap janm pote l ale, non sa enposib. Donk 


kontinye espere, rete janm, kenbe fèm epi toujou remèsye gran 


Dye Jewova. 

GEN PAWÒL PA GEN BOUCH, se yon kouch penso 

modènite nan literati Kreyòl Ayisyen an. Nan koleksyon 
sa, Don D. William parèt tankou yon vè lanp tou nèf pou S 
1 prezante yon seri istwa touchan ki kapab transpèse 

trou je yon lektè epi kanale desann jis nan fon kè l. Ak 

yon vokabilè senp, men ki trè pisan, otè ap rive kapte 
atansayon lektè yo depi kòmansman chapit liv sa pou rive 

nan dènye paj la. Vrèman, se yon-nouvo mouvman ki pran 
nesans nan literati Ayisyen an. 


"Chak moun gen pasyon pa yo. Pasyon pa Don D. William se ekri 
istwa emouvan. Men li pa sèlman gen pasyon an li gen don an tout 
bon. Tout sa li ekri touche moun nan fon kè yo. Liv istwa sila ap 
touche w paske se vwa Don, se vwa pa chak lektè k ap chante nan 
tout chapit yo.” - Jean-Hervé Paul 


“Mwen kwè lang Kreyòl Ayisyen an ap vanse pi devan ak liv Don D. 
William sa GEN PAWOL PAGEN BOUCH. Ak yon vokabilè senp, Don 
pentire yon seri imaj santimantal, kap ret grave nan memwa tout 
lektè, istwa yo fè sans et sa kenbe lektè to klouwe jis nan dènye.paj 
lan. Mwen jwenn istwa, "JISKA Lamo" vrèman touchan. Otè a ekri | 
ak anpil pasyon. Li itilize lang kreyòl ayisyen an jan tout moun kap 
konprann. Kontribisyon Don D. William lan vrèman enpòtan pou 
avansman literati Creole Ayisyen an.” - Marinio Jeune, (ENARTS) 

